text:
二十七個月至二十八個月閒記
公司special offer 海洋公園門票員工價四十蚊 再有餐券一百蚊
咁鬼平 冇可能唔去架 一於喺聖誕前玩返次 hoo
阿ti第幾次嚟海洋公園呢? 佢去到門口就好快記得呢度
係咁話去海洋公園睇雀仔 睇魚魚...
今次同行嘅有婆婆 yeee同聰少 真係好開心!
下圖阿ti嗰頂聖誕帽都係5蚊咋 (海洋公園有售)
真係大個女喇 隨時隨地叫阿ti擺pose 佢都好隨意set到姿勢
yeee同聰少去左排過山車 我地就睇佢地玩過山車
之後就坐登山纜車去睇海獅 ...
我地今次好好彩呀 撞啱有餵海獅嘅時間
一於唔執輸 仆住去買飛 阿ti仲喺度問做咩呀...
聰少拎條多春魚比阿ti餵 阿ti居然唔驚!!! 仲可以好鎮定去餵海獅
Good job! 阿ti愈嚟愈大膽 愈嚟愈唔怕醜咯
聰少喺海濤館買左枝鯊魚糖玩具比阿ti
都好得意架 哄得阿ti好開心 成日喺度玩....
見時間差唔多 我地喺海濤館附近食埋lunch
有四百蚊餐券 我地食咩都得啦
依家海洋公園有set combo餐 學晒人地日本仔賣章魚波加汽水
佢就薯條喺上面 汽水喺下面 等人可以一邊食薯條一邊飲汽水
食完lunch 我地就衝左去海洋館 阿ti去到呢度好開心
同條美人魚都可以合照幾張 哈哈
呢棚死魚牙 都唔知有幾多年歷史
難得仲咁白淨 點都過去影張相先
今日人都唔算多 好舒服 涼涼地 人又少
阿ti玩鯊魚糖again....
玩玩下仲食鬼埋tim 條鯊魚真係ka憐....
趁天未黑 我地決定去埋兒童王國影下相先
今次阿ti坐上纜車有d緊張 唔出聲 哈哈
後來架車出到去就開心返d 真係次次去都唔同變化
阿ti揀左玩火車 話唔玩木馬 佢鐘意disney嘅木馬多d呀
架小小火車行得好慢 tima同yeee差d訓著 陰公...
真係上左賊車...hehe
去到兒童王國 點可以唔去playground度玩呢?
話時話 個城堡 有d臭 海洋公園係時候檢討下喇...
我地再用餐券買popcorns食 真happy!
如果有咕咕力味就更加美滿喇
次次見到game site都去玩 玩左50蚊 中左幾隻公仔
就喺sir sir嘅時候 tima聽到一個媽媽同個仔講英文
Tommy, 唔可以run架! Slow d 喂 no run呀 ..... ~_~
hey, hold 啦 (tima估佢扶住扶手) yes喇 yes喇.... 8.8
Tima聽到標冷汗 好似同工人姐姐講英文咁
如果嗰個媽媽覺得咁樣教個仔英文 可以教得好 咁就繼續啦
廣東話發音咁難 都唔比佢學先 第日連母語都講得唔會好呢
下次坐呢個mini摩天輪 一定要對面有人坐...如果唔係 好飄呀
差d嘔呀 個叔叔仲要我地用安帶呢 郁都唔郁得
離開兒童王國 我地向熊貓館進發
阿ti好想見熊貓呢 係咁喃嘸我地 : 熊貓 熊貓...媽媽 可唔可以睇熊貓呀?
熊貓呀 熊貓 點解你咁爽架 食到咁肥都唔洗減肥...
撘新嘅海底號返去玩機動遊戲 都幾好喎 唔洗一定撘纜車
阿ti喺度預祝 大家有個開心聖誔!


c: text/html

text:
2014年10月13日 星期一
腩肉蠔菇炆魷魚
34 則留言:
偶然食一次, 唔緊要啦回覆刪除回覆
哈哈,真係好耐冇買魷魚食刪除
正正正...好想吃呢回覆刪除
呢味餸..食多幾碗飯!^^回覆刪除
新配搭,魔鬼就魔鬼啦…回覆刪除回覆
呢個配搭好似唔係新野來架刪除
大魷魚原來可以用來炆.回覆刪除回覆
係呀,不過要最後落,煮一陣就得刪除
早晨!間中食吓,冇有怕!哈哈!回覆刪除回覆
哈哈,為食起來冇有怕刪除
我都煮左滷水五花腩,用山楂醬來減啲罪惡感,哈哈哈!回覆刪除回覆
哈哈,我地會唔會係自已呃自已刪除
久不久受下誘惑唔緊要喇 , 最多跟住幾餐食得清啲補番數囉 , kakaka回覆刪除回覆
哈哈,為食起來冇有怕刪除
呢隻韓國蠔菇好食,炆都唔錯.回覆刪除回覆
係呀,我見到會再買刪除
呢味腩肉蠔菇炆魷魚未食過....回覆刪除
我都有買呢隻菇菇, 有時手撕後用嚟炒, 好好味 :)回覆刪除
呢味餸我好想食, 好少買魷魚煮...回覆
呢味餸真係幾好味刪除
咁啱,我都係炒魷魚喎!回覆刪除
蠔菇炆五花腩....我都有煮, 但冇加魷魚....回覆刪除回覆
原來加左魷魚好好味刪除
原來呢d叫蠔菇. 我度鬼鬼超市見過兩次咋.回覆刪除回覆
韓國出呢隻好食呀刪除
五花腩好魔鬼~唔好食咁多呢~!回覆刪除
五花腩加魷魚, 我怕怕了.回覆刪除

robotstxt: allowed

filter: keep


text:
一早8點正去到費加洛,造型師秀琴老師已經等緊我地啦!(我仲見到阿邦真人好鬼型!)唔洗兩個鐘就幫我地化好妝SET好頭,第一個妝係外景婚紗,髮型係抄Gispy幫我試妝個頭嘅改良版,頭頂加高咗更GOOD!
扮完靚靚 出發前影番張合照先!
我地第一日影嘅外景地方係攝影師勝哥介紹嘅,傾行程時我比咗好多相佢睇,有水晶教堂,紙教堂,勻淨湖,鐵道公園,瓦倫格芙花園,維茵古堡,聚奎居等等,但因為各個地方距離都好遠,可能只係影到其中一至兩個,而且週邊可以影嘅景又唔多!頭痕之際佢比咗本相薄我地睇,入面有好多唔同特色嘅主題,森林,教堂,希臘小白屋,童話等等,都係喺同一個地方(其實係一個山頭),叫做愛麗絲的天空,位於苗栗西湖鄉,我地去台中時會順路經過,入場費NT$2,000,我覺得都OK吖,又唔使晒時間搭車,又可以影多D景,所以最後就揀咗去呢度!
坐咗2個鐘頭車就去到我所講嘅山頭 - 愛麗絲的天空,一到步已經見到有好多對新人喺度影緊相,因為地方好大,如果咁啱想影嗰度有人影緊咪影住隔離先囉!唔使等嚟等去咁煩!
最GOOD係入面有好多個呢D化妝間,一個可以供四對新人用,有非常寬敞乾淨嘅更衣室,吊扇,梳妝枱,大鏡,電源,掛衣服嘅位置,真係超級企理方便!
好喇!正式開始影(睇)相!第一套婚紗看似普通,影相效果超GOOD!同我最愛嘅Chapel襯到爆!勝哥話呢個Chapel係抄關島嗰一比一造嘅,真係好靚呀!
荷蘭風車襯紅色車車
地中海藍白色小屋
竹林深處人家
影到咁上下勝哥話換衫,秀琴老師幫我轉咗個
我覺得呢個景好似幼維園
呢張有D狂野FEEL!So cool!哈哈!
有我中意嘅綿羊仔呀!
唔知點解上面套衫唔係影咗好多相咋!好快就換另一套衫準備去老英格蘭喇!呢套shocking pink + 黑晚裝加埋誇張嘅頭飾同髮型真係好鬼型!可惜唔襯我面型,因為SET起晒D頭髮所以我塊大方面原形畢露!呢張影得三分面咪唔覺囉!
影完外景四點幾上車去台中,我lunch都未食呀!佢地中段有食便當,但我熱到無胃,D衫又束住個肚DUM所以唔識肚餓,上咗車先食番個便當,仲暖的,因為太熱了,呢日係今年台灣最熱嘅一日,有成29度呀!


text:
Monday, 1 October 2007
買書睇
上個星期o係 amazon 訂o左兩本書, 都係我會鍾意睇o既. 一本係 James Kugel 出o既超厚(但係唔貴!)新書, 叫做 How to Read the Bible. 我睇o左少少, 個開頭真係寫得好有趣, 講 BDB 其中一個 editor 點樣由一個教會屬靈人到最後被教會踢走, 帶起人對探討 scholarship 同 church 之間o既關係. 我只係睇o左好少, 所以未知後面會點, 但係 James Kugel 一向寫o野都正. 同埋佢寫得好易明, 任何人都會o岩睇.
另一本係 Craig Evans o個本新版 Non-canonical Writings, 今次個書名改o左少少, Ancient Texts for New Testament Studies, 不過基本係舊書翻新, 不過厚o左好多, 有幾個 chapter (尤其係死海古卷) 加長o左好多. 買 Kugel o個本係因為我想睇佢寫乜; 買 Evans o個本係因為佢係一本好用o既工具書. 兩本都係好o野, hardcover 厚書o黎講唔算貴.
Posted by Howtindog at 14:52
0 comments:
Subscribe to: Post Comments (Atom)


text:
Posted on
by 蝠仔
•
今季日劇開始步入尾聲.一直追睇嘅幾套日劇當中嘅其中一套, 已經完結, 我尋晚都完成任務, 睇晒啦!! 由於我唔係好鍾意嵐呢隊組合, 所以知道係相葉雅紀做主角我都打算唔睇. 但係後來發現套野係講小朋友, 又見到做主角個女嘅小女孩咁可愛, 就開始咗睇. 結果不知不覺就成套睇晒. 呢套劇, 係一套好溫馨又好感人嘅電視劇. 好易令人投入同佢一齊喊, 一齊笑. 故事係話有一個24歲的年輕人有一日响公園遇到一個5歲小女孩, 並發現原來呢個小女孩原來係佢個女! 小女孩嘅媽媽係主角嘅初戀女朋友, 6年前因為個女仔要去外國而分開咗. 原來當時個女仔已經有咗bb, 佢無通知主角就自己生咗個女出黎, 自己一手一腳養育佢. 但係個女仔因為車禍而死亡, 女仔嘅媽媽帶住個小女孩到東京嘅時候遇到主角. 就係咁, 主角就發現原來自己做咗老豆. 個小女孩話要同主角一齊住, 主角就答應咗. 於是, 佢就開始咗同個女一齊生活嘅日子. 突然之間多咗個女, 主角嘅生活起咗好大變化. 但係佢通過同個女一齊解決生活上一件一件事情而慢慢成長. 心態上亦都改變咗好多. 佢由一開始很抗拒被人知道佢有個女, 到後來好proud of個女, 好想同佢一齊同好想佢開心, 等等. 如果鍾意睇小朋友, 溫情片嘅朋友, 呢套戲我會推介俾你! Continue Reading


text:
Posted on
by 蝠仔
•
對我黎講, 我已經搵到我嘅最愛, 而佢亦足夠今我將佢變成我嘅最後. 唔洗擔心, 我唔係就死… 我只係話, 佢之後我唔會再追另一個星. 追星迷偶像已經廿幾年. 3歲開始到而家足足21年. 追星路途上, 出現過好多好多明星歌手. 有d而家都响娛樂圈, 有d已經收山, 有d已經去世… 但係佢地竟然無留底特別嘅回憶俾我. 但係其實都唔重要, 因為最愛當時還未出現. 但係而家佢已經出現咗, 我已經認定咗佢係我嘅最愛. 我唔認為我會鐘意任何偶像多過佢. 而佢將會係我最後一個追星對象. 如果佢有朝一日因為任何理由要離開藝能界開始佢新一頁嘅人生, 我會絕對支持, 而我亦唔會再追第二個. 我唔係話我唔會再聽歌, 而係, 我唔會再追. 佢, 將會係我最後一個追嘅偶像. 當然, 而家係佢最光輝嘅時期, 我响呢個時候講呢番說話都係有d言之尚早, 但係我都好想向佢保證呢樣野 – 雖然我知道佢唔會睇到呢個blog. 講咗咁耐, 最重要嘅野我都未講, 就係, 從佢出道到而家, 我無當過佢係我偶像. 佢已經超出咗偶像, 超出咗鐘意同唔鐘意. 佢就好似一個陪我一齊行過好多個階段嘅人, 好似我身邊一個家人咁… 覺得我誇張, 但係我無, 我真係咁覺得… 你估我會通街叫人”阿妹“架咩…! 亦都係因為佢好似一個我身邊嘅人咁, 所以我有時會忘記咗佢, 或者唔珍惜佢. 但係, 無論我响出面點玩都好, 我一定會識得返屋企嘅… 而家我都決定收心養性啦~… Continue Reading


text:
我係屋企o既么女,細細個已經萬千寵愛在一身,我好野蠻,想要o既嘢最後必定要到手方肯罷休,麻麻(Grandma)仲會因應我o既野蠻行為稱呼我,有霸王眼,大王眼(唔好問我點解要跟個眼字,我估....係鄉下興o掛?!!!)
如果我生o係而家呢個年代,o個啲撒賴行為極有可能被拍低放上youtube揚威海外~~
婚事籌備o既初期,因為一啲小事同麻麻鬧得甚不愉快,好彩最後都應該係佢因為好錫我而蓋過咗一切,自此之後,有啲咩無傷大雅又可以比佢話事o既例如買咩色o既床單龍鳳被,敬茶茶杯o既款式呀,o係邊度出門等等,我哋都會"詐詐帝"問o下佢等佢話o下事,仲記得我哋買咗套床單喇鋪好咗影咗相比佢睇,佢睇到o個啲囍字成張床單都係,又紅又黃喜喜慶慶咁,佢真係笑得好開心o架~~
又有一次,我心急又貪平啲買咗只係得4隻茶杯o既敬茶茶具,佢話應該要有6隻o架,六六無窮吖o麻(我仲心諗:唔好o喇掛?結婚都要六六無窮?)
雖然我同查理斯都唔信呢啲嘢,但係都番去問可唔可以換番6隻o個套?好彩佢比我哋單買多2隻杯,雖然最後成套o既價錢要成$120,但話番比麻麻知我哋買番2隻杯喇,佢o個個又滿意又歡喜o既笑容真係咩都抵番晒啦~~
呢兩日到佢"詐詐帝"打o黎問我幾時番去食團年飯,又問我隻手幾吋要買幾大隻龍鳳鈪 (大家有所不知,我隻手真係特別肥o都o都o架,而家每隻手會戴2隻鈪,如果仲要戴多一隻上去,呢一隻極有可能戴唔到或者會夾住我隻肥手o架.......)
佢話係爹哋話問咗就去買,我話唔好啦,唔駛買啦,媽咪買咗奶奶又買咗,戴咗上去都唔知邊個買o架啦 (然後我又忽發奇想,乜福物福可以出一款金鈪大大隻字寫住爸爸贈,奶奶贈等字款o黎代替啲囍字,可能都會有市場~~)
麻麻又話佢都要買條鍊比我,以前佢買落比我哋o個啲刻住"幸福","健康"o既金牌吊墜都趁金價高時賣晒lu~~所以佢無咩錢只係可以買到條約莫1萬蚊o既金鍊比我o乍......
一聽到呢度,我真係 好 感 動 呀!!!!!!
麻麻有咩錢吖?1萬蚊應該係佢成年o既洗費喇,打呢條金鍊分分鐘用晒佢成幅家當咯,所以我講咗好耐叫佢唔好買啦,如果要買就買隻花花戒指啦,平好多又靚又大體,但係第一次嫁孫o既佢又點會肯聽我講吖?佢仲話家姐話戒指留番比佢買,唉,都未勸得掂一個又多一個話要買........
唔單止麻麻開始為我張羅,媽咪做開o既公司成日都有啲電器贈品例如小家電或者砂煲砙鐣,以前佢都會好瀟洒咁話唔要,而家佢成日都吼住有無啲煲呀,鑊呀o個啲攞番o黎比我,又攞咗好多個家電o個啲盒比我裝起晒啲襟花/pompoms(我可以想像到時啲兄弟姊妹抬住啲一箱二箱電飯煲,焗爐,炆燒鍋o既紙盒進入半島時有幾壯觀,哈哈,半島啲人可能以為我哋自己煮o黎擺酒呀!!!!!wakakakkaka~~),我成日都整啲佈置品搞到屋企一盒二盒三袋四袋,原本走簡約家居風o既媽咪突然轉呔比我走雜物多多風,無怨言之餘仲成日話可以幫我整tim~~
以上種種都令我 好 好 好 感 動 呀!!!!!
我屋企唔係啲咩富有之家,我諗小康都係夾硬先稱得上,為咗我呢次o既金絲盛宴佢哋都想將佢哋能力範圍做到最好o既比我,帶住呢份無形但係好有質量o既累積咗三十年o既寵愛去嫁,我還會不幸福嗎?


text:
上星期六去咗Expo.,原本都唔諗住book任何嘢o既我,又敗家了.......
一直以來我哋都諗住最遲先睇租衫的package,一來未減肥都應該無咩選擇,二來租衫的舖頭多的是,只要有錢,唔愁無衫著~~
去expo.前一日我哋去咗太子的感恩無盡Free trial咗1婚紗1晚裝,第2次著上婚紗的感覺比第一之好好好好多倍,由於我膚色比較黑,所以呢件象牙色的婚紗著上去後好夾,加上裙身同裙腳有啲粉紅色的lace,特別少少,所以我哋都覺得如果最後找不到合適的婚紗,這個可以考慮!另外晚裝就試咗一條粉紅 + 桃紅的,看時覺得很漂亮,但穿上去卻像大肚婆,不好看!
雖然sales的服務態度好nice,但因為package都唔算抵,好多嘢都要另外加錢,拖尾,新款都要加,所以我哋就走咗喇~~
原先諗住o係expo.睇都係睇o下Anovia,佢個booth show出來的婚紗好靚,但.....好似唔係我杯茶......
然後行o下行o下,睇咗名婚紗,已有啲心動,現場睇佢o既婚紗晚裝真係同網上,雜誌睇好唔同,閃啲,高貴啲,同埋價錢都好吸引~~$2380有4套,除咗拖尾婚紗要加$500外,無分grade,佢要join咗package先可以試衫,同埋最重要o既係,佢哋好多衫款都同感恩無盡一模一樣,但價錢都有段距離,所以我哋行完一圈都番咗去join!後來上網睇過名婚妙的comments都係好好的,我都好放心!
第二間中招o既係Bride & Groom 歐陸婚紗攝影公司,join咗佢哋o既$6380造租1婚紗,2晚裝,款式可以自訂或者佢幫我設計,佢就話任何款式都可以造,但某啲用料例如French lace就要加錢,佢仲話梗係希望我比佢o既款好靚啦,因為第日佢都係租番出去o既,見佢張單據上面有句聖經金句,知道佢哋都係基督徒開辦的公司,希望佢哋真係"以基督的心為心"為人民服務啦~~
選擇佢係因為可以造租,咁可以唔駛咁多局限去揀衫,同埋我都對自己的設計有啲信心(當然唔係好pro識畫圖o個啲啦,但之前做伴娘訂造的衫同披肩都有好多人讚吖),咁好多間婚紗公司其實都唔接受自己來款造租,又或者只能夠o係佢已有的款式入面揀度身訂造,咁呢間公司可以show到比我睇佢哋畫o既草圖同埋訂單,所以就比咗錢喇.....
後來online search到佢唔好的comments,不過就唔關租衫事,係攝錄的問題,但就令我對呢間公司的信心大打折扣,覺得佢哋處事唔體諒人哋同埋亂講一通,而家只係希望佢唔好講就天下無敵,做就無能為力啦!
下面呢啲就係Bride & Groom暫時我覺得幾好的款式
之所以話自己敗家係因為.....呢11個貼紙.....
如果有睇過Janny Wong Presentation的朋友都知道→1個貼紙 = 答中1條 = 減$100,我哋尋晚去咗元朗近上水(豪宅區)睇婚紗晚裝show,Janny的設計真係會令人有"嘩"一聲的感覺!佢最出名的是水晶婚紗,現場睇真係好閃好閃,但更吸引我o既係佢o既釘工,用色,布料同刺繡圖案,真係好grand好elegant,我完全可以幻想到著住佢o既婚紗o係半島March-in的夢幻感覺!
但當然啦,佢show出來的都是好slim好fit的新娘子先著到的衫,所以join package之前都問咗Janny有無啲大size啲o既衫款?佢即刻叫助手Iris隨便攞咗2件未完工的婚紗上o黎show比我哋睇,睇完之我哋都乖乖比咗錢join咗佢最低價錢的package,包咗1婚紗,1晚裝同1褂~~
即係而家我Total有10件衫,包括2婚紗,3晚裝,1褂同4件自由選擇,o個4件就係名婚紗o個4件喇,應該會分配比家姐1件,媽咪1件,祖母1件,外婆1件(其實唔知駛唔駛包埋佢),如果家姐會做伴娘/姊妹的話,家姐就可以早1件晚1件,我之前做伴娘訂造的又可以改番比佢著,所以應該好足夠衫了!餘下的欠男禮而已~~
今次呢趟敗家之旅,真係要好多謝查理斯的無限支持!
去完今次Expo.之後其實我都好唔開心,覺得自己著唔到自己最鍾意o既衫,加上join咗一間疑似黑店o既造租舖,就一直都悶悶不樂,所以直到睇完Janny的婚紗,我覺得好靚,查理斯都好主動問我係咪想join,甚至話可以比我join再貴啲o既package,我哋唔係好有錢o既人,但籌辦婚禮的過程,佢都會盡量遷就我,比我揀心儀的vendor,o係無budget的規範底下,我(哋)揀的都屬於中上價錢,除咗半島係佢選擇之外,其餘o既都係我敗家小女子上網搵番o黎o既.....但每一次,佢都會好支持同埋花時間去了解o下我o既選擇!
我知好多男人其實會 → 1.慳得就慳 2.唔好煩佢 3.唔好要佢比意見 4.唔會花時間陪女朋友硏究化粧,衫款,但查理斯會好用心咁幫我睇,每次都係講:「你鍾意就得啦,傻囡!」,「傻囡,我淨係想你開心o乍~~」,「我都想你o個日靚靚o架o麻~~」
或者對佢o黎講,整個婚禮的主題應該係:想小女子開心!


text:
話咁快,距離 香港迪士尼樂園 九週年嘅大日子只係剩返兩個月;講到今年最矚目嘅生日禮物,一定係全新夜間巡遊「迪士尼光影滙 Disney Paint The Night Parade」!早前,園方向各個本地傳媒公佈相關消息,表示呢個新項目將會響十月隆重登場,日子已經慢慢變得愈黎愈近啦!
各位樂園Fans們都一定知道,其實 迪士尼光影滙 並唔係 香港迪士尼樂園 首個夜間巡遊;響之前幾年嘅 迪士尼黑色世界 活動,夜晚都會上演 夜光鬼魅巡遊,一個以萬聖節作為主題嘅夜間巡遊,所以大家對夜間巡遊呢款表演項目應該都唔會感到陌生.
但講到 迪士尼光影滙 最唔同嘅特點,就係佢係一個常設嘅夜間巡遊;即係響首演之後會持續每晚演出,唔再只係局限響萬聖節活動期間.過往,世界各地 迪士尼主題公園 都引入過不同嘅常設夜間巡遊,不過現時就只係得返 東京迪士尼樂園,迪士尼世界夢幻王國 設有已經沿用多年嘅夜間巡遊.
香港迪士尼樂園 迪士尼光影滙 作為多年來首個全新設計嘅 迪士尼 常設夜間巡遊,相信一定可以為所有人帶黎嶄新嘅感覺!根據園方資料,迪士尼光影滙 除咗有 奇妙仙子,小魚仙 等等嘅 迪士尼朋友 之外,仲有 麥坤,毛毛,大眼仔 首度現身於香港嘅巡遊表演,對你黎講又有冇新鮮感呢?
雖然話就話十月登場,但睇返過去幾年嘅 迪士尼黑色世界,因為樂園響九月有好多私人包場,所以活動順延至十月先至正式開始,並且響九月上旬舉行 奇妙處處通 會員試玩日.唔知,迪士尼光影滙 響黎緊嘅九月會唔會有預演呢?好期待啊!就等我地一齊手執魔法筆,響黑夜中畫出光影啦!


text:
2010年11月4日 星期四
馬不停蹄 兩日一夜盤龍峽 (上)
啱啱去完台中,抖咗一日,又出發去盤龍峽嗱!哩次係參加公司搞嘅 Annual Tour,一行二百人,旅行社要派出五個領隊 + 五個導遊 + 五輪旅遊巴嚟接待我哋.
早上七點鐘喺中港城集合,點晒名,齊集晒人之後就搭八點半船去順德港.兩個鐘頭嘅船瞓個覺就到咗.
上咗碼頭就坐咗兩個鐘頭車去到七星岩,食個午飯又繼續上路.差不多四點多先去到第一個景點 ~ 金林水郷
一落旅遊巴,就有四個八至十歲嘅妹妹仔走過嚟,佢哋同我哋啲導遊都好熟,佢哋係向遊客賣薰衣草,為咗多啲人幫襯佢哋,佢哋會充當小導遊,一路帶領我哋遊水鄉,一路講解佢哋嘅風俗習慣,連我哋個導遊都話佢好專業,就嚟飯碗都比佢搶埋呀!
不過佢又真係好口齒伶俐,又唔會好hard sell,所以氹到我哋好多同事幫襯佢啊!
哩啲紅頭雞係好意頭喎!摸吓雞頭就好運同長命百歲,好運就唔拒,但一聽到長命百歲就嚇到個個都唔敢掂佢呀!
跟住我哋就坐哩啲木伐遊池塘一周.
我哋實在太多人嗱!佢哋得六隻木伐,每隻只可以坐十二人,所以先到先坐.
哩到都幾寧靜啊!
去到池塘中央,有個台有啲人喺到唱歌表演.如果你覺得高興可以入錢落個紅色箱到,但唔係強制性,我見我哋好似無人放入去啊!
開始黃昏嗱!
上返岸就行吓啲舖頭,哩到啲豆腐花好出名,我嚟之前都諗住會食,點知原來旅行社包埋,唔使我哋自己比錢.
真係好香,好滑呀!
哩到係製酒嘅地方.
哩啲酒好核突呀!
好多同事識飲咗啲糯米酒話好飲,好多都買返一,兩枝,我唔識飲亦都唔飲,所以唔啱我啊!
哩啲花生就唔錯,大笨蛋(我細妹)都買咗包呀!
日落西山嗱!
離開金林水鄉後,就繼續向盤龍峽進發.差不多六點鐘先去到目的地呀!
原本行程寫明住賞星閣,每間房都有個天窗觀星,但我哋實在太多人,二百人即係要一百間房,所以觀星閣,賞星閣同埋唔知咩星閣都住晒,分到咩房就咩房,睇吓好唔好彩,我哋就緊係.....唔好彩.
我諗住住哩隻咖!
最後被分配住哩種,重要係樓下.
間房只有個對住大路嘅露台,所以要拉埋窗簾,如果唔係做咩都比人望晒呀!
未入嚟住對哩到好有期望,但一入房就好失望,開晒啲燈都昏昏暗暗,牆紙甩晒出嚟,五個電制得兩個有電到,水口頭好似就快甩出嚟咁呀!只係開咗三年到,啲嘢就殘成咁,真係.....無奈!
放低晒啲嘢就落餐廳食飯. 二十圍枱,我坐一號呀!因為都係一般團體餐,而且無咩特別,所以都無影相啊!
食完飯就睇民族表演,但因為個場地係喺一個露天嘅草地上,當晚溫度得十一度,我企咗一陣已經頂唔住返去房嗱!
由導遊安排,我哋訂咗隻雞做宵夜,因為係鄉下地方,佢講明係走地雞,所以我都食咗少少.
味道唔錯啊!細細隻咁,大笨蛋自己都可以食到一隻呀!
食飽飽就上床瞓嗱!
.....續 (31/10/2010)
2010年11月3日 星期三
台中輕鬆四天團 ~ 28/10/2010 (Day 4)
行程去到最後一日,今朝一早起身,天朗氣清,窗外見到好靚嘅公園,一於食早餐前落去行吓公園先.
誠品就喺下面咋!
另一面房嘅景
又經過春水堂嗱!
Hotel One 係台中市最高嘅建築物.
個公園好靚,好舒服啊!好多台灣人喺到做運動啊!
啲花幾靚.
行行吓又去咗便利店,裡面好多飲品我都未有機會試呀!好似「綠豆椰果」咁,未嚟嗰陣重話試吓,但哩幾日太多嘢食嗱!真係無辦法食得落呀!
最後買咗哩枝綠茶多酚,味道唔錯啊!我知哩隻嘢香港都有得賣,貴少少,但唔係成日有貨啊!
哩到有間西餅店都幾出名,都係喺酒店隔離咋!
行咗大半個鐘就返酒店食早餐嗱!哩間酒店啲早餐都幾豐富咖!
哩個奇異果枇好正咖!我食咗兩件呀!
食完早餐就出發去台中太陽餅專門店,最後衝刺將身上所有嘅台幣使晒佢.
幾大枝棒棒糖
買完太陽餅只係十一點,食完早餐無耐又話去食晏.
今次嚟哩間餐廳「伍角船板」主要唔係食佢哋嘅嘢,而係睇佢餐廳嘅設計,哩間餐廳係由一個女人一手一腳設計,由一枱一椅至一碗一碟都係由佢親手設計甚至製造.
由旅啲杯,碟係店主自己造,所以隻隻都好厚,好重啊!
哩到啲伙記上菜都要好有手力呀!我諗洗碗嗰個都幾辛苦,個個碗碟都咁重.
食物就以fusion菜做招來,Hmm...唔好有過高嘅期望囉!不過不失啦!始終佢嘅賣點係餐廳設計而唔係食物呀!
食飽飽係時候出機場嗱!
全場得兩個閘口,一眼望晒.
我哋坐UO163 14:35起飛
上機嗱!
台中再見嗱!
好快又到派餐嘅時候,但真係重好飽,所以都食唔晒呀!
四點幾就返到香港嗱!
哩幅相係咪同上幾張好似呢?不過一張係台中機場,一張係香港機場,我post咗上嚟先發覺原來好似呀!
攞埋行李就正式結束今次短短四日嘅旅程啊!
總結今次嘅旅程雖然時間比較短,但因為兩家人難得一齊去玩,真係好開心啊!而且行程唔多又唔趕,所以感覺都好relax,但relax得嚟都玩到好攰,返到嚟香港瞓咗一日一夜先回氣啊!
.....完


text:
上星期德福 ipsa 打俾我, 問我上次 roadshow 買 d products 用成點, 話約時間做返 skin test, 然後送返啱夏天既 sample 俾我, 有 sample 送當然去啦.
到 4/14 號, 準時去到 ipsa 啦, BA 好細心呀, 斟水俾我, 然後幫我抹面卸妝, 然後 check 水份,油脂,彈性,透明感,肌膚紋理... ipsa skin test 全部都係 50分為合格, 上次無 check 水份及油脂, 今次水份得 30, 好低呀, 我皮真係好缺水, 油脂面頰 54, T 位 43, 平均係 49, 啱啱合格, 透明感 89, 呢個唔錯, 因我膚色幾白, 又成日敷 mask, 但基底層色素得 51, 底層黑色素好勁, BA 話保養得唔好, 好易出斑同曬黑, 彈性有 72 比上次 66 高左, 肌膚紋理都係麻麻, 三角紋都係唔夠深.
跟住 BA 見我底層色素深, 及缺水, 叫我試美白及補水精華, 就俾左 Metabolizer White EX2 x 2, Essence Moisture Keep Up EX x 2 我試, 完全無 sell 我買野, 叫我返去試左先, 2星期後再約做 skin test, 睇下 d sample 用成點, 我諗下次去 check 都好難唔出血架啦, haha, BA 唔 hard sell 真係幾難推, 同埋我罌 lush mint mask 差唔多用晒, 都想買支 Refiner Skin Clear-ize Clay 試下, BA 見我想試, 可惜無 sample, 佢幫我試係手, 有 d 好幼既粒粒, 清潔 mask 兼磨砂 $300 雖然唔平, 但都 ok 既.
d sample 我未試, 諗住做 skin test 前先開, 咁個 test 會準 d, 用左再寫用後感啦 !!


text:
2009年11月12日星期四
阿蘇未介紹之前, 我見睇到"飲食男女"廣告覺得價錢好給引, 已經成日都話要去試吓, 今日終於有時間喇, 約咗大細細妹兩家人去試, 咁啱Mingle又話有興趣, 一於約埋一齊去啦! 未有阿蘇介紹, 只係$88, 比阿蘇搞一搞就加價到$120, 有冇搞錯呀?
四點鐘打電話去Book位, 聽電話果位小姐話Booking已Full咗, 叫我地Walk-in, 我話Walk-in無位咁點算呀, 我地十幾人喎, 去到無位咁點搞呀? 果位小姐就話幫我照Book位喇! 不過去到都係搵唔到我地個Booking囉! 裡面超多吉位!
去到真係好失望, 原來呢度係一個好大的Canteen, 食完野仲要自己拎開d碟,完全冇人幫你執野, 最重要係d食物完全唔掂囉! 燒烤食品要配給, 每人每次限攞兩件, 你好彩就有得分囉! 唔好彩就要等佢半粒鐘才會燒第二樣過你囉! 熱盤又唔熱, 甜品又係要配給, 沙律就比較食得落, 但係其中煙三文魚香芒沙律又係要配給, 我地好多野都分唔到, 究竟我地係嚟食自助餐定係食監獄餐呀?
入場購票就比條手帶作記號, 因為可以唔食Buffet叫散餐!
幸運地攞到燒豬仔骨, 剛燒出來都會唔熱囉, 真奇怪?
千島汁明蝦球, 攞果陣都唔知係蝦
唔食炒飯幾難飽
乾真真的芝士焗青口
燒焦的青魚
燒唔熟的鱔
最好食的菠蘿
配給的Tiramisu
配給的心太軟, 得1/4杯, 心點軟呀?
沙田科技大道西8號香港科學園尚湖樓地下
2210 7022


text:
今日請咗日假可以接Hysan芊芊放學
我應承佢哋如果放學番到屋企可以快快做完功課就帶佢哋出街
所以佢哋唔駛15分鐘攪掂哂,我就帶佢哋去咗雀仔街睇雀喇!
唔知做咩事,哥哥一出門口就一路拖住呀妹隻手
話要好好照顧住佢!突然哥哥母性大發,我當然成全佢啦(因為平時冇幾可)
講講吓仲兩個攬埋一舊...(平時我唔喺度就成日打打殺殺,都唔知係咪咁醒專登做俾我睇
行到落街都一路拖到實!兩個仲對望好溫馨咁笑,直程當我冇到!
哥哥仲叫我唔好拖芊芊,俾佢自己一個人拖住喎
仲周不時扮哂細心咁幫芊芊撥吓頭髮
根本芊芊個頭都冇污糟!
好喇好喇,知道你哋兩個好愛錫對方喇
我哋向住旺角大球場前進,好快就嚟去到雀仔街喇
我哋終於嚟到門口啦!大一個大大嘅牌匾喺度寫住「鳥語」
完全無視我...一影完張相哥哥就拖住芊芊自己行入去
一入到去已經有好多雀仔喺度不停叫...
仲有好多店舖仲未閂門,回想我自己都有十幾廿年冇嚟過
D雀仔好靚呀!仲靚過以前喺元朗公園見到嗰D雀仔
雀仔身上D顏色好似畫上去咁靚
我一路睇一路諗緊唔知第時自己老咗會唔會都手拎住個雀籠玩雀呢?
好似D呀叔咁拎住去飲早茶睇報紙
過多兩檔,有幾張大鸚鵡企咗喺鐵架度
佢哋唔駛用籠困住,只係腳上面鎖住條鏈
佢哋兩個好大膽行到好近D鸚鵡
我就一路好小心咁睇住驚佢哋激嬲鸚鵡去啄佢哋
最大隻係呢隻傳統藍黃色鸚鵡啦
佢哋行埋去鸚鵡一轉身條尾都差D Fing到佢哋塊面
呢隻個頭毛都豎起哂,唔知佢係咪好嬲呢?
芊芊你唔好行咁近好唔好
見到伯伯喺度餵雀仔,佢哋兩個都睇到入哂神
覺得好新奇!哥哥仲一路嘈住話要買番一隻養
我叫佢養番掂自己隻「波兒」(金魚)先啦!因為佢依家都冇打理佢,只係交俾工人姐姐處理
所以我一定唔會贊成俾佢養呢樣嗰樣
呢隻個樣超攪笑!佢瞌埋咗對眼
但係睇落去好似笑緊咁樣,巧打耳呀!
呢個時侯芊芊都突然眼瞓起上嚟!
唔好呀!頂住呀!仲要番屋企食晚飯㗎
再睇多陣行咗個圈我哋就番轉頭lu...
喺佢哋放學嚟咗個短Trip都幾好開心呀!
我同佢哋講,話依家住得近可以第日再嚟探佢哋!佢哋知道後就好開心
Photo by CANON 5D Mark III, Len | EF 35mm f/1.4L USM
呀劍評語: 建議連埋花墟同金魚街一齊行,小朋友必定開心極了!對於閒時只得半天時間去不了遠的地方玩,這裡實在係一個不錯嘅選擇!
園圃街雀鳥花園 簡介
前身位於香港旺角康樂街,由於素來是雀鳥及雀鳥飼養用品店的集中地,因此被喚作為雀仔街.
開放時間
每日上午7時至晚上8時(但係我哋呢日去只係6:30都開始收檔)
網址
http://www.lcsd.gov.hk/tc/parks/ypsbg/index.html
電話
2302 1762 (辦公時間內)


text:
四款Cream狀blush大比拼
Cream狀blush
最近迷上cream狀blush 我諗最出名&最易買都係canmake架喇
今次分享下手頭上幾粒
–
1. Cream Cheek CL05
小心d係CL05唔係05 CL系列係另一條line黎
個blush無閃粉 望落去有少少螢光色咁 但係搽上面係自然好氣息
仲要我呢d死黑鬼搽上面竟然無顯黃顯黑顯賓賓!!
真係震撼了寶寶的心.呢粒已經用到hit pan
但係佢缺點係唔太持久 我面頰已經無咩油出 但係隻色都係keep得唔耐
但連我咁黑都搽得好得 我真係覺得呢隻色應該每人手持一粒
–
2. Canmake Lip & Cheek Gel 01
呢條line係新既 摸落去比cream cheek果條line更水 更滑
摸完真係feel到咩係幸福
持久度亦比cream cheek好少少
01係血紅色 帶有好輕好輕微既橙色
上面顯精神
–
3. Canmake Lip & Cheek Gel 04
呢隻係限量色 上面唔會話好顯白但又唔會好顯黃 無咩特別 我覺得搽出黎無01咁靚 可能因為本身我個底黃
但係呢條line 4盒野放埋一齊既話眼睇真係04最靚
兒家香港已經無啦 得返日本先有得賣
–
4. Colourpop Blush – Birthday suit
colourpop果隻質地真係好唔識講 係摸落滑滑地但又唔係cream黎
隻色我亂買 搽上手心諗屌好似barbie
點知上面又幾顯白 我真係估唔到 係有d驚喜
另外粒野原本乾左 原來只要加幾滴油mix返佢再壓平佢就會變返新既一樣😹
colourpop blush我覺得用stippling brush上係最靚 唔知係咪手殘用手上會有少少太馬騮屎忽&隻色死實
同埋呢隻有閃粉 上面之後好似highlight埋咁
–
今次又講住咁多先 我依家要追求比canmake gel更正既cream blush
作者IG: https://www.instagram.com/toxic_girl_review/
閨中毒女
二十歲女生,混合偏油肌,外出和上學甚少化妝卻有買和收藏化妝品的怪癖.夢想能夠成為一隻鬆弛熊,每天懶懶閒.
Related Articles
點評Bobbi Brown 遮瑕
趁bobbi brown us官網8折果
Fav Concealers 最愛遮瑕產品推介
Conceale家族較大所以好難揀最鍾意


text:
對好多人黎講今日係假期,但對我黎講今日係要返工,我真是一隻可憐豬啦,不過都無咩做得個坐字同上下網,其實成日對住個電腦真係幾辛苦架.下午2點半〈我地個食飯時間係12-01架〉Manager飲完茶返來我仲以為佢會走,因為今日無馬跑,通常無馬跑嘅日子佢食完飯返來就會攞包包走人,但今日無嘅??
我仲諗住3點鐘佢走左之後我就走去個gym添,早D做完等兩個鐘就可以食野,可以好D嘛!結果佢4點幾先走,真係有D唔開心添.4點半我都走啦,約埋Pong係旺角等,首先跑15分鐘先之後去做器械,我見到教練行黎行去,最終佢見到我,行左過黎傾左幾句教左我幾下佢就閃左啦,佢走左之後我行過Pong度,佢竟然話我比人聊喎,吓!我教練黎架喎.最有緣嘅都係係無約嘅情況之下見到佢個FD喎,太約7點半就去沖涼啦,今次沖完涼我要焗桑拿,因為去左兩次兩次都好鬼遲唔想Pong等咁耐所以唔焗,但今次就可以啦.
首先我去左乾蒸,一開門見到有兩個肥師奶已經霸佔左D位啦,因為有個肥師奶成條毛巾拿開瞓左係張Chair度同另一個肥師奶吹水,所以我只好去濕蒸度,我都唔知自己焗左幾耐,焗完之後成塊面都紅鬼晒.係旺角行左1個鐘到,因為佢媽媽已經煮好飯,怕一返到去就忍唔住立即食飯,所以就行街拖下時間先.
我地行左去Bossini度行,係最上層係家居野買,佢嘅床上用品同毛巾都好靚,望落好似好舒服咁.行到8點45分搭車返屋企啦,我只係食左半碗飯,岩岩好又唔太飽又唔太餓,之後就坐定定睇大話妹啦.


text:
( 9-sep-2011 fri )
呢日係同里奧大人結婚週年喇 晏下眼就過咗咁多年 但我都仲係每日都好掛住佢架 佢放工話去到九龍灣 我就會開住閉路電視睇住佢呢 所以佢一出 lift 我就已經開定門架喇 不過果時做女都係咁樣 唔會坐定定等人 好似家姐話坐緊 van 仔番緊屋企 我就會企喺窗台度望住佢落車架 又會喺門口望住部 lift 其實我都幾有潛質做看更 哈哈 ~
今朝搞笑 家姐打電話比我 傾傾下里奧大人又打黎 同里奧大人傾傾下個鐘點又打黎 忙到我呢 之後再打番比家姐 叫佢幫我諗食咩早餐呢 ~
雖然菇場一世都會咁靜英英 但今日 Happy Friday 加上今日結婚週年 心情真係唔錯架 ~
呢排成日翻睇 "賢內助女王" 見到 d 主角成日食泡菜 搞到我超勁想食泡菜 咁啱菇場附近有得買韓式小食 所以就買泡菜飯喇 佢地有泡菜腩肉飯買架 不過好想就咁試泡菜飯 好似好健康咁 不過我都仲未接受到泡菜嘅味道 但身在韓國食嘅泡菜又真係好好味架喎 點解會咁呢 ~
食完之後個胃有 d 唔舒服 下次都係咪搞齋食泡菜喇 ~
放工行下百佳 突然間好想食壽司 諗住買 點知一盒都要 $78 得果 7-8 件 覺得唔抵咁呀 仲要唔係太新鮮 更加唔會買 仲好啦 慳番 ~
今晚里奧大人 7 點幾番到屋企啦 真係無諗過咁早囉 今日佢上午番咗大陸 3 點幾就番到香港 office 唉 如果係咁就唔叫鐘點煮飯 出去慶祝啦 真係人算不如天算 不過都好感恩今晚可以同里奧大人一齊開飯呢 ~
聽晚會同里奧大人屋企做節 所以我又焗定 d 朱古力曲奇 因為朱古力 11/9 到期 而麵粉就 18/9 到期 哎 yo 唔理啦 清得幾多得幾多喇 ~


text:
萬壽果雪耳螺頭湯底 - $1 優惠價 原來萬壽果即係木瓜黎嘅 不過最後試下 d 木瓜 苦嘅 唔通因為落咗肉嘅關係
乳鴿 - 每人送半隻 = 1隻 熱辣辣架 加埋 d 喼汁同唯鹽 真係好好味呢
( 醬料 )
( 指天椒碎 )
( 蔥粒 )
( 生蒜蓉 )
( 青椒碎 )
(炸蒜蓉 )
( 炸花生碎 )
( 沙茶醬 )
( XO 醬 )
我嘅醬料 - 1 匙仔指天椒咋 但都好辣 個胃比火燒咁款呀
雪花丁方 - 估唔到幾好味噃 灼幾年都唔韌喎 不過一食完個口就好多油 好漏
秀珍菇 - 無特別
雞肶菇 - 成日喺街市到見到 所以想試乜味
鮮冬菇 - 好耐無食 想食下
綠色大藍子 - 打邊爐無菜點得架
( 3-jun-2009 wed )
天氣唔好 所以早 d 出門口 唔想塞車 ~
今次又係去大家樂食早餐 又係食炒麵 + 奶茶 但係今次個炒麵好唔掂 林 pat pat 唔好食呀 ~
好後悔行咁遠食早餐 行到香汗淋漓 勁想番屋企沖涼啊呀 ~
話咁快就 lunch 天氣好怪 又太陽又落雨 所以都係同里奧大人去公司附近食嘢算喇 ~
好耐無食咖哩豬扒意粉 覺得好好味呢 不過鹹咗 d 件奶醬多又係超正 燶燶地又多奶醬 正正正呀 ~
唉 個人呢排好攰 雖然諗到煮乜 但唔多想煮 咁嘅情況下千其唔好煮 因為無 mood 煮嘢會唔好食架 經驗所得 ~
好得意架 唔想煮飯嘅同時 會突然諗到想食 d 乜咁架 ~
但呢 當決定食乜嘅時候 同時又會好想煮飯喎 咁點算好呢 ~
呢個時候會打比里奧大人 講話 "唉 想打邊爐但又想煮飯 都唔知點好" 講完就有人幫妳做決定啦 呵呵 ~
其實我真係好小話出街食架 所以里奧大人都知我真係好攰 都唔會叫我煮呢 ~
坐巴士時里奧大人無啦啦打黎話 佢真係好想打邊爐喎 唔好煮飯 好想打邊爐喎 聽完佢咁講真係眼濕濕好感動 我覺得佢對我真係好好呢 哈 ~
好啦 食埋呢餐 煮足兩個星期住家飯佢嘆啦 ~
今次又係去稻香打邊爐 因為有 $1 湯底嘛 今次係萬壽果雪耳螺頭湯底 清清地唔錯 因為係 $1 所以唔好咁多要求 ~
原來依家去稻香食飯 每位會送半隻乳鴿 咁真係好 so 喎 Waiter 比我嘅時侯 我仲話無叫到添 原來每個人都有嘅 ~
埋單 $270 如果 9 點後食就平好多呢 但我呢 d 早瞓嘅人真係無福消受呢 d 優惠咯 ~
呢餐好滿足 飽到抖唔到氣咁呀 ~


text:
( 18-sep-2010 sat )
今朝同媽咪 家姐飲茶 我覺得自己好似做女咁 因為做女嘅時候 朝朝都會同家姐媽咪一齊食早餐 食完先番工呢 ~
放工約咗家姐去超市買嘢 之後再 join 埋里奧大人去食麥當勞 因為家姐要食兒童套餐換 "滑嘟嘟" ~
食嘢嘅時候 媽咪打黎話比人地架輪椅撞親隻腳 好在已經到咗我屋企附近 里奧大人就即刻出去扶媽咪上屋企 之後我地都打包食物番屋企 上次醫生教媽咪 如果撞到 就即刻敷 冰同埋舉高隻腳 好感恩 因為我諗住整冷麵 所以有好多冰咋 ~
頭先睇到里奧大人二話不說衝出去扶媽咪上屋企 又幫手包冰 又 set 好個位媽咪坐 又出去買藥膏 我覺得里奧大人對媽咪好好呀 好細心 真係令我係好感動呀 好感恩有呢位咁細心嘅好老公呀 ~
搞咗成個鐘 感恩媽咪隻腳無腫 如果唔係就要入院架喇 唔想拖呀 ~
就喺呢個鐘頭裡面 我要去冷靜一下 唔係我會發顛鬧人 所以就去煮冷麵同焗豬肉乾喇 ~
差唔多 3 點幾就開始打牌 打到 7 點幾 里奧大人就出門同朋友食飯 好在工人喺我地打牌嘅時候煮定嘢 咁我地就好快可以開餐喇 ~
是日晚餐 - 煙三文魚 + 冷麵 + 餃子 + 五香肉丁炒年糕 + 皮蛋酸薑
煙三文魚 - 係家姐之前訂比我架 佢地 d 同事成日訂日本嘢 平過出面好多架 ~
冷麵 - 晏晝整定 雪幾個鐘都夠哂凍 ~
餃子 - 又係家姐訂比我架 不過如果煎得脆邊就更好 ~
五香肉丁炒年糕 - 家姐想食年糕 但今次我買嘅年糕一 d 都唔煙韌 激得氣 ~
皮蛋酸薑 - 好似無乜嘢食咁 所以整個皮蛋酸薑 佢地好鍾意食 媽咪仲問 d 酸薑係咪我醃 我有鬼咁叻咩 ~
食完我就焗叉燒比媽咪拎番屋企 即場比佢試 佢話勁似出面食嘅叉燒 同埋今次 d 五花腩真係好靚 諗番起買五花腩嘅時候 我同豬肉佬講話係用黎整叉燒 佢兩眼閃閃咁話 : 好叻呀 叉燒都識整 " 我話我用叉燒醬醃 之後焗之嘛 有幾難喎 ~
送埋媽咪坐車就同家姐行超市買嘢 行咗 1 個鐘 同家姐行超市最開心 計下度下咁 里奧大人唔係架 佢一入到去就去買要買嘅嘢 買完就走 所以唔鍾意同佢行 家姐就唔同 因為佢會幫我計 同埋最好就係可以 share 咁唔駛樣樣要買咁多嘛 我真係唔想屋企擺咁多嘢囉 ~


text:
2016年5月3日 星期二
滷水鴨腎 & 燻蹄 ( 外賣 ) + 娃娃菜 ( 3-MAY-2016 )
( 3-MAY-2016 TUE )
要收拾心情番工喇 希望快 d 平復到心情呢 ~
早餐食芝腿治 食完就睇陣報紙 又要番工 lu ~
菇場忙呀 又要做 report 今次真係要打醒十二分精神呢 ~
打去聯合拎張紙 但我打極唔通 之後叫家姐打啦 佢一打即通 媽咪真係錫家姐喎 哈 ~
聽日家姐去胡中 感恩姐夫可以陪佢 因為西瓜唔喺香港 好難請到假 但如果無人陪家姐 我都照請 同埋家姐話如果我陪唔到佢 佢會搵里奧大人陪 咁都好 佢識搵里奧大人 因為里奧大人話過 一個人做好孤單 有咩就一齊搞掂去呢 ~
Lunch time 出去買包比里奧大人 買完就番菇場食麥皮同芝士餅喇 ~
仍然忙架 不過就做下停下咁囉 對眼好攰呀 ~
放工先黎落大雨 咁唔去街市喇 就咁買燻蹄鴨腎 再去 Taste 買菜同大盒士多啤梨就番屋企喇 ~
浸完菜就拖地 今晚有 d 攰 都係唔熨衫住 咁里奧大人 7 點放工 我都預備煮嘢 lu ~
是日懶餐 - 燻蹄 & 滷水鴨腎 ( 外賣 ) + 娃娃菜
燻蹄 & 滷水鴨腎 ( 外賣 ) - 好想食 但鴨腎就食唔哂囉 之得唔買啦 ~
娃娃菜 - 好似好耐無食菜咁 煮娃娃菜好方便 唔駛拻芯 同埋今次好甜 好好味呢 ~
搞掂哂就沖涼 睇埋電視 11 點幾都瞓 lu ~
標籤: 肥在家煮食篇
訂閱: 張貼留言 (Atom)


text:
腸粉 ( $7 / 3 條 )
牛腩 / 生菜 / 幼麵
( 28-jul-2012 sat )
今朝瞓到 8 點先起身 早餐食餐蛋治 woo 星期六食咩都特別開心咁架喎 ~
番到菇場有嘢做添 不過咁都好 時間過得超快 ~
放工即走 番到屋企坐一陣 之後家姐打黎 叫我地一齊去 :CHOCOLATE 買衫 之後趕到我腸又痛 仲標埋冷汗 口唇都白埋呀 嘩 睇黎真係要減肥喇 ~
今次反而里奧大人有收穫 買到 4 件 tee 真係次次無諗住買反而有收穫 ~
之後一齊去 Delifrance 食 tea 食完就各自番屋企 lu ~
雜菜湯
歐陸沙律
鮮蝦扁意粉
煙三文魚雜菜扁意粉
迷你雪糖酥伴蛋糕 ( 配芒果醬 )
凍 Cafe Latte / 凍 Cafe Vanilla
4 點半番到屋企 玩 Line 又 hea 下 6 點就出發喇 去文記食車仔麵同炸魚蛋就去睇戲喇 ~
今晚睇 "Batman 3" 我同里奧大人講一定要食爆谷 正想去買爆谷嘅時候 突然有人叫我 我好驚呀 即刻好大力捉住里奧大人隻手 佢比我嚇到唔知咩事呀 估唔到係老友 CC 叫我 好開心呀 估唔到會見到佢地兩公婆 之後佢地食唔哂 2 份爆谷 比咗 1 份我地 無啦啦有免費爆谷同汽水 真係好感恩呀 ~
佢地坐我地後兩行 睇完一齊走 可惜佢地約咗朋友 唔係一齊食飯 行到德福就分手喇 之後里奧大人講話見到熟朋友 感覺真係好唔同 唔需要刻意搵嘢講 呢 d 感覺最舒服呢 ~
我食完爆谷仲好飽 所以唔想食嘢 里奧大人就去 m 記買咗個豬柳蛋漢堡當晚餐算數 ~


text:
原味煎餃子 - 咁 1 客係有 10 隻家嘛 唔係我開聲話點解得 7 隻 佢都唔覺有問題 @.@
滷水雞翼米線
( 22-JUL-2013 MON )
尋晚 11 點幾都眼瞓 點知入房又瞓唔着喎 之後又去幾次廁所 我諗應該係尋日晏晝飲凍奶茶 夜晚瞓唔到 因為好多時星期日都係眼瞓又瞓唔到囉 ~
早餐食芝腿治烘底 + 咖啡 飲完咖啡都唔多精神 預咗今日都係攰架喇 ~
做咗一陣嘢又等 lunch time 今日有 lunch box 本來食完想出去街 但個天又好似想落雨咁 都係唔行喇 ~
放工睇中醫 今次唔係等好耐咋 感恩感恩 醫師同我打完脈 話我好咗喎 又問我有無瘦到 我話無喎 點解會瘦嘅 佢話開咗 d 藥等我無咩胃口 我話我仲好食得喎 都唔記得問點解要令我無胃口添 不過都估到架喇 我肥嘟嘟嘛 呵呵 ~
實在太感恩喇 拎埋藥 6 點 45 分搞掂 即打比里奧大人 佢見我咁早搞掂 佢話早 d 放工拎嘢番屋企做呢 ~
今晚又坐巴士番屋企 唔塞車嘅話 20 分鐘已經番到九龍灣 好過搭地鐵 因為地鐵實在太多人喇 好有壓迫感 超唔鍾意囉 ~
超勁想食餃子 所以一定要食餃子喇 ~
家姐又拎咗冬瓜袪濕水同酸薑比我 不過今晚飲唔到啦 太夜嘛 同埋我又要飲中藥 唔飲咁多嘢喇 留比里奧大人聽日帶番公司飲呢 ~
太攰喇 都唔想徑步 咁開機洗衫 沖埋涼就即抖 10 點 45 分就瞓覺 lu ~


text:
( 12-sep-2012 mon )
里奧大人今朝 4 點起咗身 我以為佢去洗手間 原來係開電腦做公司嘢 我話駛唔駛咁急 佢話要喎 因為佢唔記得整嘢比阿 Head 佢阿 Head 聽日出 Trip 所以一定要番公前整喎 咁我仲諗住自己瞓得番添 不過一個人瞓又好凍喎 瞓得超差呀 之後里奧大人好似 7 點番番入黎瞓 我平時 7點 半起身 但瞓得太差喇 所以 7 點 45 分先起身 ~
我平時朝早會沖涼洗頭先番工 如果我沖涼時候覺得沖極都凍 就代表個人唔多舒服喇 ~
遲咗 15 分鐘起身 所以樣樣都要快手快腳喇 好在一落車附近都有好多茶餐廳 不過最快都係麥記囉 同埋飲唔哂杯咖啡可以拎走 而唔駛加多 $1 呢 ~
我差唔多走嘅時候 有個女仔坐埋黎 將自己早餐嘅托盤放喺之前果個人嘅托盤上面 嘩 我覺得好嘔心呀 之前果個人嘅托盤有奶茶漬嘅紙巾又有麵包皮 點可能就咁擺上去架 叫人收咗去又或者自己拎開去啦 之後佢仲食得好滋味咁 救命呀 ~
番到菇場第一件事係 check email 有無得放早 不過唔會咁快通知囉 好怪 之後里奧大人 SMS 話收 5 點 話出尖沙咀行下喎 都好丫 難得收早嘛 我就差唔多 12 點半先收到 email 放 4 點 太好喇 ~
個人真係唔多舒服 晏晝食完個蛋糕就瞓陣晏覺 瞓醒叫做好 dd 咁啦 ~
之後里奧大人打黎話 5 點應該收唔到工 唉 我都預咗啦 不過都無咩所謂 我都唔多舒服 想喺屋企休息 咁難得放早就去街市買嘢 好想整雲吞呀 好在 d 檔口無收早咋 ~
番到屋企即刻又洗又切又醃 之後沖涼休息 打比里奧大人 佢話 6 點可以走 點知 7 點都未打黎 我都知咩事啦 我都睇睇下電視瞓着咗喇 之後 8 點打黎話收工 不過見今日中秋佳節 夜 d 都陪佢一齊食啦 ~
是日懶餐 - 韭菜豬肉雲吞
韭菜豬肉雲吞 - 好耐無整 咁問里奧大人好唔好食 佢話好食 不過無味喎 但我用嘅材料同醃料係同以前一樣架噃 之後先醒起 我次次會醃一晚架 今次醃得 2 個鐘 唔怪得無味啦 不過唔緊要啦 點醋食都好好味架 ~
食埋洗完碗再沖涼都 10 點幾 睇多陣電視都瞓喇 好攰呀 ~
( 之前喺 Log-on 買嘅日記薄 Display 有 2 個 Zipper 袋架 原來原裝係無 要自己配 嗚嗚 )


text:
2014年4月11日 星期五
元氣壽司 @ 九龍灣 ( 11-APR-2014 )
中華沙律
三文魚腩
吉列炸蠔
芥辣八爪魚
炸蝦卷
香蔥吞拿魚腩軍艦
炸蝦天婦羅
蟹柳沙律船
( 11-APR-2014 FRI )
今朝好開心 第一係尋晚一覺瞓天光 第二係里奧大人陪我食早餐 因為佢 10 點要去佐敦見客 咁實會陪我食早餐呢 ~
菇場忙呀 仲要樣樣都急添 ~
Lunch Time 又出去行陣 再買燒賣粉果番菇場食 ~
忙多陣就 hea 等放工喇 里奧大人 3 點幾見完客 咁可以直接番屋企做嘢 咁都唔錯 起碼屋企舒服 d 丫嘛 ~
放工都即走 喺屋企樓下等埋里奧大人一齊去元氣 ~
我覺得里奧大人對媽咪真係好好 尋晚同佢講完話媽咪想買船襪 佢今晚即刻同我睇 不過我話元氣好多人等架 食完先再睇呢 ~
好耐無去元氣喇 好有新鮮感 哈 好記得好多年前又係想做會員 成日食 果時 d 嘢無咁貴 所以次次都食得好辛苦 已經飽啦 仲要夾硬食埋紅豆雪糕先啱啱夠數 依家無呢支歌仔唱啦 依家做會員係 62 日食滿 $900 就可以做會員 不過今晚都只係食咗 $200 我又食到好飽 所以有 d 驚 所以都唔知做唔做到會員 lu 同埋依家做會員 妳一定要有智能電話 仲要一定要有上網功能 因為要 download apps 再去 facebook a/c 登入 之後埋單就要 scan QR code 咁先幫妳儲分 真係煩囉 ~
食到好鬼飽 所以去德福行下 之後再去埋睇船襪就番屋企喇 ~
番到屋企即沖涼 今晚要開冷氣喇 好似無咩風咁 ~
熨埋 2 機衫 等埋里奧大人做完哂嘢就睇心計 不過我自己 11 點都瞓 lu ~
訂閱: 張貼留言 (Atom)


text:
2015年3月7日 星期六
王家沙 @ APM ( 官塘 ) ( 7-MAR-2015 )
鮮肉窩貼
香蔥咸薄餅
蘇式鮮肉小籠包
上海話梅骨 - 好好味呀
回鍋肉
清炒豆苗 - 好油 @@
上海粗炒
高力豆沙球
桂花酒釀珍珠丸子 今晚仲叫咗 1 支青島啤同埋 3 杯清潤柑桔蜜 好小會叫咁多嘢飲 哈
( 7-MAR-2015 SAT )
攰呀 所以差唔多 8 點先起身 之後即沖涼洗頭出門口 ~
8 點 50 分先到餐廳 估唔到咁多人 要等咗一陣先有位 ~
好在老闆大粒唔喺菇場 遲小小番都無問題 哈 ~
勁多嘢做呀 好在有 mood 做 但放工都未做完囉 不過唔理啦 菇場要鎖門嘛 想做耐 d 都唔得 ~
約咗里奧大人同姑奶去飲茶 之後再去舖頭就打的番屋企喇 原來都已經 4 點 ~
姑奶叫咗 2 籠 我話人地設計呢籠點心 係等妳樣樣食小小 唔駛食哂本身一籠 3 件 依家妳叫 2 籠呢 d 咪等如食多過平時 同埋最後又係拎走 即係等如會掉 嘥氣
抖到 5 點半就出門口喇 家姐車埋我地去 APM 今日媽咪生日 所以同媽咪去王家沙食飯慶祝呢 ~
今晚好開心 因為姐夫放假 好難得齊哂人嘛 哈哈 ~
食到 7 點半左右 家姐又車埋我地番屋企 佢地順便去淘大買鞋 ~
番到屋企沖涼休息 唉 天氣仍然勁勁勁潮濕 瞓夠都係好攰咁 今晚仲12 點先瞓 對我黎講真係好夜架喇 好多人都唔信我 11 點瞓 覺得勁早 同埋點解咁早瞓都咁勁黑眼圈囉 呵 ~
4 則留言:


text:
( 15-aug-2012 wed )
星期三喇 尋晚瞓得好好 7 點 25 分可以起身 lu ~
今朝行行下差 d 打爛個 lunch box 晨早流流未食嘢無咩力 諗住擺 d 報紙喺 lunch box 嘅袋度 點知甩手 成個 lunch box 跌落地下 好在飯蓋着地先 唔係盒連袋都唔要得架喇 感恩感恩 ~
又有 40 分鐘食早餐 所以食米粉餐喇 ~
菇場雖然靜到不得了 不過 d 時間都好快過 好快就到 lunch time 又係 lunch box 今朝跌完落地之後 d 飯餸好似打風咁 我同事都話好小見到我 lunch box 咁樣呀 ~
又話傍晚可能會掛一號風球 今次又係打到正一正 2 個月 3 個風球都幾勁噃 ~
今晚去針灸 6 點 15 分去到 聽到話醫師出咗去診症 仲諗住有排等 好在佢 6 點半番到黎 我又係第一個睇 所以 7 點搞掂 第一次咁快咋 非常之感恩 ~
之後又到九龍塘地鐵站 join 里奧大人 入到車廂我就坐 里奧大人就企 我就問依家幾號風球 突然間坐我隔離嘅女人同我講 : 阿小姐 妳個電話可以睇到天文台架喎 嘩 嚇得我丫 佢塞住耳仔架喎 我又無特登好大聲問 不過睇佢 d 眼神同語氣 應該係有 d 問題呢 ~
好想食粉果呀 所以今晚又去源發 估唔到里奧大人都好想食 仲想食 2 個 不過都係睇定 d 先叫 因為次次都好飽 ~
又係捧住個肚番屋企 整埋 lunch box 再沖涼 之後就熨衫 睇陣電視 11 點就瞓覺喇 ~


text:
( 12-oct-2009 mon )
尋晚瞓得勁差 加上星期一 又落毛毛雨 顯得超級無厘精神呀
早餐食芝蛋治烘底 我話要小蛋 但覺得好似仲多咗蛋咁 好恐怖呀 根本食唔哂啦
放咗孖 day 番到菇場特別覺得悶咁 真係好想番屋企瞓覺呀
無啦啦好想食腸粉燒賣 但買完之後就唔想食 喺唔想食嘅情況下咁食 黎緊呢一頭半個月都唔再掂腸粉燒賣 lu
實在太攰 上車無耐就瞓 塞車都唔知 不過好在唔知 因為困住喺架車度真係好慘 搞到個人好焦急咁呢
我平時放工好小去超市 估唔到一去就有收穫 就係卡樂 b 波浪薯片 200g 只買 10 蚊 我以為 d 人放錯位置 所以走去問 cashier 佢地話係 10 蚊 但都仲係半信半疑 再問另一個 manager 佢話係 10 蚊 我問點解咁平 佢話要清貨喎 但係呢幾箱薯片嘅製造日期係 2009年 9 月17 日 expiry date 係 2010 年架噃 又會咁怪嘅 不過唔理啦 反正我都鍾意食 自己買 4 包又買 4 包比家姐 第一次成車都放哂薯片啊 好開心呢 不過自己無帶環保袋 叫里奧大人拿拿聲拎兩個落黎 咁就可以慳番 2 蚊 又有人幫手拎 唔錯唔錯
是日懶餐 - 柱候焗雞翼 + 滷水魚唇燜鴨掌 + 蒜粒黃薑炒飯 + 西蘭花
柱候焗雞翼 - 用南乳醬醃一晚 入味 d 今次用焗爐整嘅 真係超方便 又唔油 以後都會用焗爐整呢
滷水魚唇燜鴨掌 - 之前一晚煮定 所以好入味 超好食呀 第一次整鴨掌 d 感覺都唔係好恐怖 我覺得雞腳恐怖 d 不過我未試過整雞腳
蒜粒黃薑炒飯 - 加 d 黃薑 魚露一齊炒 再加 d 脆蒜粒 當堂好味哂呀
西蘭花 - 就咁灼熟就算 都唔錯架


text:
部隊鍋
其實都好多肉 所以 3 個人食就最好呢
( 19-OCT-2013 SAT )
今朝同 8 卦一齊食早餐 不過我講明起碼 8 點 45 分先到 因為我想瞓晏 d 同埋唔想咁趕囉 ~
番到菇場勁開心 因為後面同事無番 大粒又全部唔喺度 我真係放大 screen 上網架 ~
上網睇到無嘢睇 所以睇下有咩好團購 好感恩呀 因為又見到 Shake n Take 攪拌器套裝 $128/set 所以又買喇 其實屋企有個大嘅攪拌機嘅 不過懶得又拆又洗嘛 呢個好方便呢 一攪完就可以飲 ~
買開有條路 再買多個 JNC 智能乾果麵包機 ( 輕便版 ) $ 468 ( 原價 $1,780 ) 其實想買好耐 不過其他牌字要千幾蚊 我又覺得貴 因為我知道自己唔係成日用家嘛 依家平平地買個玩下都好 其實我都唔鍾意食麵包 整完都係比家姐佢地食架咋 佢地慘 lu 哈哈 ~
話咁快又放工 約咗里奧大人喺鑽石山地鐵站等 之後再一齊去深水埗呢 唔知點解突然好鬼餓 餓到有 d 想暈咁呀 但其實朝早係好鬼飽架喎 里奧大人背囊本身有 2 包芝麻糕 不過佢原來轉咗另一個背囊 所以無啦 好在我有包 Skittles 咋 食完真係好 d 咁呢 ~
去到都差唔多 2 點 但勁想食印尼嘢 不過要等 16 個人 咁我排隊等先 叫里奧大人自己去黃金睇電腦 不過佢睇完我都仲要等 12 個 人 佢驚我餓暈呀 所以叫我食第 d 咁我話食傷心酸辣粉 經過陳記魚蛋 買串大辣魚蛋食先 辣到呢 勁過癮 哈哈 ~
好感恩去到有卡位 同埋我想食口水雞同蒜泥白肉都有套餐 咁就最好 因為唔想太大碟 ~
傷心酸辣粉 - 我要小辣 里奧大人要 BB 辣 但我果碗其實一 d 都唔辣 佢有比樽醋架 不過我唔落 我驚又油又酸 個胃頂唔到呢 如果勁辣再加醋 咁應該真係會食到流眼淚 依家我點都食唔到有傷心嘅感覺呢下先最傷心 哈
花生脆卜卜好好味
口水雞 - 小小麻辣咁啦 唔知係咪因為頭先陳記大辣魚蛋太勁 搞到無哂味雷
蒜泥白肉 - 五花腩真係好肥 真係無咩肉食 同埋呢度 d 蒜泥有 d 都好大粒 所以乸親條脷 我最驚呢 呢碟又係好油 我唔敢食咁多 d 蒜泥 驚肚屙呀 話哂唔係食完即番屋企嘛 哈
因為我着淺色裇衫 所以好驚比 d 油彈到落件衫到 好難洗架 所以叫里奧大人除件裇衫比我着住 佢以為我凍添呀 我話我件貴嘢唔想整污糟 之後食完喇 佢話其實佢件裇衫係貴過我件裇衫 嘩哈 我求其 up 之嘛 但深色污糟無咁礙眼嘛 真係呢 ~
食完就去高登 比我買到個油壓式電話座 $34 都 ok 架 之後里奧大人再買埋個無線 keyboard 就走喇 ~
再周圍行下 行到 5 點就坐 van 仔番屋企 我坐 van 仔一定唔會坐門口隔離 因為有次行緊公路 對門無啦啦開咗呀 嚇到我即刻同司機講囉 大佬 如果掟彎就不得了喇 有時着 d 褲嘅質地係好 "線" 家嘛 一陣飛咗出去就慘 lu ~
番到屋企就抖陣先 里奧大人就瞓咗陣 之後 6 點就出門口去攞位 今晚又食部隊鍋 但就唔加多個辛辣麵喇 上次飽到好辛苦呢 ~
今餐都係超勁飽 所以食完要行商場消化下 咁今日去黃金 勁想買 earphone 呀 包住隻耳聽歌真係好正 不過想要果個係要插電腦 咁即係唔啱 但無理由買 b 字牌字果個嘛 二千幾蚊呀 太貴 同埋最慘係我呢下想要 一陣唔用實比里奧大人鬧死都似 咁好感恩啦 比我買到個 Pioneer 玩下 $ 298 咋 都抵玩啦 之後再去日本城買個不鏽鋼煲就番屋企喇 ~
今日無 planning 架 但反而成日無停過咁 所以番到屋企 煲埋中藥 沖埋涼就真係要抖喇 不過里奧大人今晚要 relax 想睇之前錄咗嘅電影 咁我都陪下佢啦 又 12 點先瞓 lu ~


text:
作為女仔,當然要有幾個姊妹啦,縱使返工有幾辛苦,或者同男朋友有唔開心,只要一返埋好姊妹身邊,又即刻好似返到去避風港一樣,有咩冤屈不滿都可以盡情講嘛.不過呢,好多時一大班姊妹講嘅事,一係就係自己嘅事,一係就係姊妹以外嘅人嘅事,但反而對姊妹有咩不滿或者睇唔過眼,就未必個個都夠膽講.因為最怕傷咗姊妹間嘅和氣,亦怕令對方唔開心.
其實有時作為好朋友,能夠坦誠講出對方性格上可以改善嘅缺撼,都算係幫助對方架;始終當局者迷嘛.最好例子例如對方係成日遲到,但可能無人可以勸佢,作為好姊妹嘅你有責任幫佢改善,而唔係緃容佢.不如睇下以下小秘訣,幫你開口啦.
衡量事情輕重
首先衡量一下究竟係咪有需要講先,係一樣性格上好大嘅缺憾,影響到嘅唔止係你自己,仲有佢身邊嘅人的話,就絕對需要話佢知.如果真係有需要提醒佢嘅話就要留意時機喇,如果佢方當日充滿負能量,當然唔講為妙啦.
注意方法
講嘅時候最好係得你同佢兩個人,否則有其他人在場,佢會覺得尷尬甚至係無面.而講亦唔好無緣無故提起,可以令佢有心理準備先,不妨見面前就同定對方話有啲心事想講.而環境方面可以盡量輕鬆,飲住紅酒聽住音樂最好.
切勿攻擊對方人格
講嘅要係客觀或者就你身為好朋友而觀察到嘅情況,不過記住一點好多時事情為兩面,無話完全對或者錯;就算對方有缺憾唔代表佢係人格有問題,所以千祈唔好惡意攻擊,更唔好對對方心靈遭受永之性傷害呀.
讓對方知自己會幫手
講完唔係就算數,因為你係佢好朋友,提出問題之後,必須同佢一齊去承受;例如你勸佢話佢宜家嘅男朋友係衰人,請你之後有心理準備,接受佢因為同男友分手而帶嚟嘅負面情緒,並唔係講就拍拍屁股走人呀.


text:
唔係個媽媽朋友講我都唔知原來韓國樂天都有出奶粉!今次係喺朗豪酒店攪,個HALL唔係好大亦唔係好多人,不過好多媽咪都帶埋BB去,好嘈啊!去咗咁多個講座,我覺得通常奶粉商嘅講座都會比較實用(除咗利安)!今次主題係胎教,胎教最簡單最有用就係聽音樂,因為BB最早發展同最靈敏嘅觸覺就係聽覺,所以我每日都會聽吓音樂,希望小包包會聰明D!
胎教音樂最好嘅梗係古典音樂啦,好彩我本身都有D文藝氣息都中意聽呢類音樂,流行曲唔係唔得,不過要揀D開心D正面D囉!平時我聽都係D/L咗一大堆求其播嚟聽,可能朝早會聽D輕快D開心D,夜晚會聽D柔和D,但佢地介紹嘅已經分好晒類,例如sleeping, playful, cheerful...都攪到我想即刻淘返SET返嚟聽添!
淘寶RMB63有10隻CD,勁抵!!
去奶粉講座竟然冇奶粉送!SO STRANGE!!算啦,就算有都未必用得著,小包包要食人奶嘛!只係送咗兩大包濕紙巾,兩SET支裝嬰兒護膚品同奶粉COUPON,唔算好豐富,不過好用有喔!!
難得嚟到旺角,順道去GAP睇吓有咩靚靚童裝衫賣,大減價都好平吓,價錢同出面冇牌子嘅差唔多,但質料就好好多!可惜特價嘅冇乜初生嬰兒款,睇啱嘅係新貨冇減價,最後只係買咗頂彩紅帽比小包包,好可愛唷!!呢樣係我地買比小包包嘅第一樣嘢,好冇紀念價值啊!


text:
2008/06/23
沖繩八天自駕之旅 - 第六天行程 30/5/2008
CoCo Garden Resort Okinawa à BIOS 之丘 à 海中道路 (其他網 (1))à 平安座島 à 宮城島 à 伊計島 à 勝連城跡 (其他網 (1) (2) (3) )à Lunch @ Mosburger à 中城城跡 (其他網 (1) )à Jusco @ 具志川店 à Shopping @ ファッションセンターしまむら具志川店 à 民宿喫茶南の楽園 à Dinner @ HottoMotto
住宿 : 民宿喫茶南の楽園
今日係咁多日最遲起身嘅一日,因為想係間酒店都喔嘆下….起身刷完牙洗完面就係酒店四圍行下,尋日已經知道有間洗衣房係酒店入面,一路都以為同其他酒店一樣要付款洗衫,咁我行過就入去八下要幾洗衫同乾衣要幾多錢喇…一睇原來係免費嘅…呵呵….精明嘅香港人梗係唔好執輸啦…即刻返房攞返尋日D臭汗衫褲出來洗咗佢 ! 好在今日預咗最後Check-out 時間先走人,所以都重有幾個鐘時間洗衫乾衣 ! 之後就去食個早餐先,同佢地係網上 Show 咗差不多,都唔錯…食完之後等D衫乾完就準備Check-out ! 不過都重有D時間,走去Check下Email同埋行下酒店入面間Shopping Centre,入面有我哋想買嘅香薰燈,呢燦燈成個都係用陶瓷料製造,用燈泡嘅熱力令到放係上面嘅水同埋香薰自然揮發出來,非常之安全.不過返到香港要換個個燈泡先得,因為日本同香港電壓唔一樣…整好晒D嘢就Check-out,哈哈…都係收返Booking個價錢,真係正 ! 我哋係 Book 28m2個一款,而佢哋就Upgarde我哋去33m2 個一款,返到香港睇原來重有一款係41m2,我諗成六,七個人都夠住呢…不過今朝行睇到佢哋重有D復式嘅屋仔架 ! 好啦~~~~今日第一個要去嘅地方就係 BIOS 之丘,其實就咁睇個名都唔知佢係咩來,我開頭以為係一個山丘添,原來係一個公園來架,入面有得划船,坐水牛拉車,餵下山羊,睇下D植物…..不過我哋唔係咁啱,呢D啱一家大小去睇下~~~於是我哋就去睇下有咩再決定入唔入去參觀下喇,不過最後都係無入到去.跟住就去海中道路,海中道路是連接與勝半島和平安座島的專用道路,也是全長4.7公里的亞洲第一長海中道路(縣內).道路路況極好,在淺海域修築了防波堤,道路兩側是寬闊的淺灘.驅車行使在海中道路上使人十分愜意.在海中道路的中段有海濱美景,由此眺望大海和與陸地毗連的島嶼(平安座島,宮城島,伊計島)等風景優美.呢個海中道路係一條好長嘅橋,而係橋上面又有一個休息站 ! 沿住條橋一路入去就會經過平安座島,宮城島,最後就會去到伊計島啦 ! 去到個海中道路個休息站睇下D嘢,入面有個資料館講返一D關於沖繩捕魚嘅歷史.睇完繼續前進去平安座島,點知一上車手撻著就閃油燈~~~有無攪錯 ! 頭先都重有兩格,點解會突然無晒架 !? 由於唔知到前行嘅地方有無油站,所以就唯有返出去入油喇~~~係無得選擇之下,唯有求其去一間就入啦 ! 呢一間嘅油都幾貴,要成差不多¥168/L ,普通嘅都係 ¥157/L ,不過無計 ! 後來入去平安座島見到原來都有油站可以入油.好啦 ! 入完油繼續我哋嘅行程,呢幾個島其實都無咩特別,不過你如果係釣魚愛好者的話,就啱晒喇,因為我睇呢幾個島都幾識合釣魚.嘩~~如果無咩做係呢到釣魚都可以Hae 到成日呀 ! 睇完呢幾個島就去睇一個叫做勝連城跡嘅地方,呢一個城跡又一個統治者嘅標記,睇返D資料,呢個城最興盛嘅時期係14世紀未15世紀前半,最後統治者叫阿麻和利.我哋去到嘅時候個天都已經陰晒,行到去一半嘅時候重要落埋雨添呀,當時上面重有一對日本情侶係到,不過佢哋連傘都無,就係咁係大樹下面避雨,不過我哋都唔係好得佢哋好多,只係多咗一把傘咁大把 ! 本來想睇埋成個城跡,不過睇D雨勢都無咩可能啦~~~所以一等佢細雨D我哋就走人啦 ! 真係有一點兒可惜啦~~~最想睇就係呢一個城跡,就係睇唔到啦,有D網重稱呼呢一個城跡為天空城跡添呀 ! 落到山腳,入去呢個城跡嘅資料館避一避雨先 ! 係入面都係唔少嘅資料可以睇到關於呢一個城跡.雨勢好似無咩減弱到咁,但係我哋嘅行程重要繼續嘅呢 ! 因為都成三點鐘,於是我哋就係去下一個景點嘅途中去食返個 Late Lunch 先,見到有一間Mosburger,就入去試下日本嘅Mosburger同香港嘅有咩分別喇 ! 分別就係日本重有其他唔同嘅飲料配搭….不過係沖繩呢一到好多間Mosburger都有一個專門俾D駕駛人士叫外賣嘅服務,好似外國咁樣架,駛架車入去然後對住部機講你要咩飽同其他嘢,然後駛前就可以去攞嘢同俾錢~~~不過我哋用唔到…因為唔識講日文 ! 食完嘢,就去下一個景點中城城跡,中城城蹟是14至15世紀由當時琉球著名武將護佐丸修建的城郭,鎮守琉球與中國海上貿易的重要通道.中城的城池實用而美觀,尤其是城門和六座相連的小城郭的造型極為特殊.如今沿寂靜的城池信步而行,登城而上,眺望眼下浩瀚的太平洋和東中國海,似乎可感受往昔的歷史遺韻.2000年12月,中城城蹟正式登記為世界遺產.我哋去到門口嘅時候都重落雨,所以我哋無入去睇呢個景點 ! 之後就係驅車去今日嘅住宿民宿喫茶南の楽園,呢一間民宿係網上面睇到幾靚仔,不過如果係無揸車的話,應該就唔係咁方便去到 ! 係去民宿嘅途中我哋又去咗行 Jusco ,Jusco 真係周圍都有一間係附近呀 ! 跟住行完Jusco 重無神神入咗間買衫褲鞋襪嘅商店買咗D嘢添呀 ! 因為真係幾平下 ! 去呢個沖繩嘅南部其實路程就唔係好遠,但係實在係幾塞車下,再加上個偉大嘅 GPS 行埋D路,去到民宿都成七點鐘 ! 呢間民宿係由一對日本夫婦負責,佢哋D英文又係唔係好得,我諗佢哋都係招呼日本人多,我哋去到嘅時候,啱啱有一對日本人係到,館主重為佢哋準備緊晚餐,睇落去個樣都幾好味咁喎 ! 不過我哋聽朝就可以試下館主嘅手勢得唔得啦 ! 安頓好所有嘢之後,我哋又要去搵晚餐食喇,沿途入去都唔多覺有D咩食,見都 一兩 間食店,最後去到都係發覺係D放題食店多 ! 於是乎,我哋又再次幫襯 HottoMotto 啦 ! 我哋買完外賣就攞返去民宿到開餐,因為唔知人哋俾唔俾帶嘢返去食,所以我哋都係鬼鬼鼠鼠咁放入背包攞返去食咋 ! 食完晚餐,就發覺有好多大水蟻係D罅到爬入間房,嘩~~~整極都有,重要係床都有添 ! 點攪呀 ! 於是就問館住攞支殺蟲劑來噴,因為驚佢哋唔識聽殺蟲劑英文,於是我就攞一隻大水蟻嘅同埋寫咗”剎蟲劑”呢幾隻字去問館住喇 ! 呀 ! 佢又知道我想做咩喎,跟住就俾咗支殺蟲劑我….攪掂之後就去沖涼啦 ! 沖完涼就準備休息,突然諗起未講幾點食早餐個喎 ! 於是就又用頭先個招寫字,又攪掂 ! 終於可以訓覺啦 !
1 則留言:


text:
葡萄園嘅software都幾user friendly,電腦白痴的我都識用,不過冇咩藝術天份就要用多啲時間喇,好似我咁攪咗成個月都好似唔係好滿意,如果整pre-wedding﹑honeymoon應該容易啲,但我整10年回憶嘛,勁多相,又新又舊咩都有,好難炒埋一碟囉!!
排版暫時定咗,本相簿包26頁(連底面),但我整咗30頁,多咗每頁加$11,最遲下星期就要confirm喇,因為印相簿大約要10個工作天,預鬆啲好!
右邊封面用咗Maldives honeymoon相做background,左邊封底就用咗我哋最中意嘅長灘島日落
左右係當兩頁架,第一頁唔可以放相,因為葡萄園會加自己logo!一齊慶祝生日梗係唔止咁少啦,不過頁數有限呀!
拍拖初期...同而家差不多樣啫!
拍拖中期...都係咁sweet!不過牛牛淨係識得“申脷”扮可愛!冇新意...
甜蜜之旅開始喇~~~
最中意長灘島呢兩頁,相又靚排版又靚,呵呵!!
WMLaw輯free pre-wedding冇做相簿,所以整咗4頁留念!
Big day梗係唔少得啦!
最後一頁又係唔可以放相!葡萄園會加自己logo!
咁就30頁喇,真係唔多覺!!一睇就知我貪心啦,頁頁都排到full晒!不過honeymoon嘅相冇放入去,因為想整一本honeymoon特輯,放晒post-wedding喪跳30次啲相入去!唔知幾時再有團購優惠呢!?
最可惜係舊嘅hard dise壞咗,有好多好多舊相喺晒入面拎唔返出嚟,06年之前嘅相大部份都冇晒!如果唔係真係40頁都唔夠呀!希望朋友仔可以打救我個壞鬼hard dise啦!!


text:
QHC 的崇拜雖然呢個weekend 玩得好盡﹐但係我地都好乖架﹐禮拜日一早就去左QHC 既早堂崇拜.
其實間中去下其他教會既崇拜好唔錯﹐有時返崇拜返到有D公式化﹐去其他教會會有D 衝擊﹐可以學習下﹐體驗下不同教會點樣敬拜神.
好似今次甘﹐我真係好enjoy QHC 既詩歌讚美﹐雖然D 歌我地都時時唱﹐但係praise team 將D 歌串做medley, 係唱既時候又有唔同既感受.
不過最大既得著係聽鄺牧講道.講到詩篇23﹐我地誤解左﹐以為"耶和華是我的牧者,我必不致缺乏." 係話神會俾我地想要既野我地.其實既意思應該係﹐我有左神﹐就咩都有啦﹐唔再需要任何野.It's different from God will give me everything I want 架.其實係美國﹐雖然好富庶, 但係人既物欲好似無低洞一樣﹐加上大家都會同人比較, 好多時﹐人都會有種"我有我故在" 既諗法, 將自己既價值建立係我擁有點樣既車﹐屋﹐有幾多個學位﹐仔女有幾叻.其實我地既價值係在於我地係神所造所愛既身份﹐同我地擁有D咩﹐一D關係都無.再講深一層﹐人有甘多欲望﹐就好似被囚禁甘﹐又點可以將自己全然獻上俾神呢?
呢個信息真係俾我好大既提醒! 其實﹐自己好多野都有﹐但係時時都得一就想二.同埋﹐亦好多時只睇到自己無既野﹐唔識得為到已經有既去感恩. 真係要好好學習.
鄺牧既信息真係好切身﹐令人印象深刻﹐佢係兩個撒母耳既婚禮所講既我都好記得.相信大家有聽既都會有同感.雖然係對一對新人既勉勵﹐但係對來賓來講﹐無論係已婚未婚既都好都好合用﹐真係要好好記住先得啦.


text:
又係一個晨早出門
落車後奔跑去食自助早餐既閒日XDDD
凍肉
選擇有好多
但我都係熱愛我既煙三文魚XDDD
煙三文魚
食落感覺肥美
充滿油香,但同時會比較膩
所以加D醋會解膩冇咁易滯
Banana Smoothie
其實之前仲飲左幾杯但冇影
好香滑但好milky
我會比軟中意左面既Energy Drink
會清d同酸甜開胃好飲d
Energy Drink
精力飲品XDDD
好好飲
好似係蕃茄加橙加甘荀
酸甜得黎好清,同埋佢有少少果肉
清爽開胃,會令人想不停飲
唔會有平時蔬果汁既怪味青味
蜜糖
佢成個BEEHIVE係度滴
清甜花香重,稠密得黎係好潤又唔會甜膩
照燒雞排
肉質鬆化
好少脂肪唔會油膩
燒汁鹹鹹甜甜好入味好開胃
燒賣
比較實同硬左d
但入面好大粒蝦肉同冇肥豬肉:)
薯餅
好香脆但太薄
炸完比較吸油:(
不過好彩佢冇回油又冇油溢味
腸仔
keep到脆皮
食完成條都唔會劑
佢亦都冇咩肥膏肥脂係入面所以實d但唔會成口油
奄列
牽絲的OMELETTE!!!!!
佢落料落得好足
一路望住個廚師整,佢係一大把手抓到就落
好大方好疏爽,真係係satisfying唔係為慳料搞到唔足料
雪米糍
好神奇佢係有雪米糍食既:oooooooooo
冇諗過早餐係有囉XD
溫泉蛋
做得好好,滑得黎又好清
加埋少少冷麵汁(?)好易入口
炒蛋
仲係有少少蛋汁
好香滑唔老唔鞋口:D
雙層芝士火腿三文治
面頭有一層mozzarella
中間有cheddar cheese同ham(係切出黎果隻唔係pack好一片片果d
好香但唔會膩
入面既ham係瘦面冇肥膏既
整體比較淡
不過芝士香味好濃
同埋佢有熱燈照住,食果陣仲係暖熱會牽絲(Y)
叉燒包
包心好香甜但唔會好膩,唔係狂落糖既死甜
但問題出在佢D餡太多肥膏同醬汁
反而搶左叉燒既少少焦香味:(
Egg Benedict
最失望
雖然佢似文華咁有得free flow
但問題係佢只係用熱燈照住
放耐左雖然都仲熱但已經唔係流心而係溏心:(
Cereal
都幾多款式揀
罌粟籽鬆餅
有落檸檬汁,所以食落開胃清新唔會太重牛油香太劑
朱古力鬆餅
好多朱古力粒粒,但問題係偏甜會易膩
藍莓鬆餅
最中意係佢,酸甜藍莓充滿成個MUFFIN:D
好足料,入面好多藍莓粒粒
muffin面都係好脆口同埋有少少baking既香味
入面會似平時食既蒸蛋糕,唔會太油太濕又唔會好硬好粉:d
果子麵包
包心都係偏甜既
唔會好似有D個心有麵粉香但得個面有味咁
金寶蛋糕
上面crumble好香脆,加埋d糖粉好好食,但又唔會過甜
外皮焗到有少少脆口但唔會係硬:)
杏仁牛角包
面既杏仁好多
糖粉唔算太多
加埋一齊食味道啱啱好
酥皮好鬆化,好重牛油香味
入面既餡唔會太甜,而且係比較清香:)
西瓜汁
好清甜,係鮮打既唔會人工味
火龍果汁
都係好清同埋鮮打仲有d果肉同種籽:D
蜜瓜汁
都係鮮打
冇額外加糖既感覺:O


text:
演唱會最重要的當然是門票, 和友人在流通網上買的票
和朋友4點半從新宿的酒店出發, 坐都營大江戶線好快就到會場, 7萬人一齊入場果然好求其, 連袋都無check, 我地直驅gate 30
之前已經有朋友將國立個台型send比我, 我地知今次條花道同平時有d唔同, 係好似米字型咁, 而每條花道既尖端都有一個小圓台, 我地去到個座位見到個小圓台就係我地前面, 正呀
從來都唔介意大側, 因為好近main stage, 佢地多數都係main stage
由於我地睇第二場, 之前d人既repo大概都解釋左d流程, 至於我地前面出現既橙色大汽球, 就係JUN JUN, 友人超級興奮, 爆完仲有吊臂升高Jun Jun, 第一首就係我最鍾意既happiness
以下係我最印象深刻的地方, 思緒混亂, 唔順序嫁
1. 國立場總要有d落雨位, 仲係唱好感動既歌既時候, 話說JUN講緊野既時候, 突然好大雨, 7萬一齊
著雨褸, 無人理Jun講野, 佢都話洗唔洗停低比我地著雨褸,佢, 跟住就唱感謝嵐, 真係好有feel
2. 花道上有d會move既路, 就好似pinball runner咁, 但最爆笑係佢地一直同條moving路反方向行, 睇起黎就好似原地踏步, 友人都話咁點解唔企係度呢?? 行得咁辛苦
3. 我好在意, 雖然我地個位簡直係eye level望到moving stage, 但愛人從來無出現係我前面既moving stage, 反而Jun好多, 我都係同jun有緣d
4. 好多我未係現唱聽過既歌, 例如La tomenta, eyes with delight等, 好開心
5. 大宮好好笑, 無dancer到要揸住幾個人形公仔黎跳, 最後見到佢地要打橫行番入後台, 笑死左
6. 大愛唱Gimmick Game, 感動
7. 相葉solo唱friendship, 其他四位大紅米奇手伴舞, 搞笑.sho kun又唱TABOO, 不過今次無惡搞.jun jun shake it有其他member一齊shake, 我覺得NINO shake得好性感
8. 交響樂x白羽毛西裝, 超靚仔, 就係五人舉高手, 然後垂番低, 跟住伸出拳頭, 以為佢地會搞野突然猜拳, 點知唔係, 繼續正經, jun jun唱ONE LOVE無走音呢.... HAHA
9. 自選愛曲, NINO揀左SKETCH, 好彩比佢抽到, 我好似聽到SHO問我地想聽慢版定點, 點知好多人舉手想聽慢版, 佢仲叫我地諗清楚, 雖然佢地無唱到慢版, 但sketch係全場坐係度聽, 超級正
10. 演唱會中途見到直昇機, 希望有收錄啦
11. DJMJ時 aiba唱左幾句magical song, 著番個件發光衫, 我最like
12. 最後之最後, 我聽到佢地話唱voice, 我以為自己聽錯, 我好希望佢地會唱VOICE嫁, 前奏嚮起, 真係, 中間有句係NINO比較高音的獨唱, 我好在意, jun手放在NINO膊上, 面貼住NINO, 個句我好膽心, 但係NINO見到JUN同佢咁親密, 眼都紅晒, 友人話果個畫面好美好, 我可能諗多左, 我覺得JUN 驚NINO走音所以故意咁做, 但NINO有無走音我真係聽唔到, 因為我一直在尖叫
還有好多好多片段, 好開心, 呢個溫度睇室外con超爽, 雖然有落雨, 但有風好快乾, 雖然張飛好貴但絕對值回票價, 雖然無junior伴舞有點冷清, 但我只需要見到佢地五個已經好心滿意足, 好幸福啊


text:
環遊世界 ( 薄批 ) - 餅底唔脆
仍舊係好多料
炸物全部唔脆嘅 而雞翼就好香蒜蓉味 丫 今次 d 嘢食差哂喎
我地個個都好飽 所以無食過 咁留番比我做聽日嘅 lunch box
( 21-DEC-2014 SUN )
今朝 9 點半起身 梳洗之後就食早餐喇 ~
好似條裙
我同里奧大人講今朝食齋包 因為尋晚食完 d 甜品好滯 之後佢話其實佢唔食都得架喎 但我想飲咖啡 所以要去食早餐 我話佢都好勁囉 話唔食都得 但又可以食一個米粉餐 勁
沖埋涼 抖陣就番教會 今次決定參與兩樣事奉 其實之前成日已經想參與 但就無招募 咁今次兩樣都有 真係神嘅安排呢 感恩感恩 ~
崇拜之後諗住拎嘢去舖頭洗 點知舖頭好忙 咁唔去 lu ~
尋日幫家姐買咗蛋糕比姐夫 所以家姐 1 點鐘就黎到我屋企 里奧大人順便幫家姐 update 個電話 之後我就陪佢買聖誕禮物 買完都差唔多 2 點幾就去食嘢 不過家姐唔食喇 話超勁飽 佢條腰好痛 話留喺屋企做按腰好過 咁坐得無耐家姐打黎 仲以為佢想黎食 原來打黎 8 我食咩 唔知係咪為食嘅人先會咁做嘅呢 我同家姐成日問來問去 問今日食 d 咩 今晚食 d 咩咁架 里奧大人就唔會問呢 d 無嘢好同佢講 哈哈 ~
好感恩 3 點半就搞掂 家姐可以早 d 番屋企喇 ~
今晚家姐又要拎部電腦比里奧大人 update 嘢 所以唔駛煮飯 勁開心 哈哈 我同里奧大人講 真係得番星期日有時間做自己嘢咁 即係睇下雜誌呢 d 呢 平時放工 番到屋企做哂所有哂 個人都攰 lai lai 無咩心機睇 佢叫我唔好煮飯咪得囉 咁我又唔會囉 我放得早 唔煮飯真係唔好囉 成日出街食真係好無益 佢做嘢咁辛苦 有啖住家飯食好 d 家嘛 點唔好食呀 都話哂喺屋企 坐得舒舒服服咁食啦 ~
4 點幾飲湯 之後里奧大人瞓晏覺 我就上網呀 打機咁啦 ~
家姐喺台北買比我嘅豬肉紙 原來已經過期 5 日 好在比我發現咋 家姐話點解咁耐仲未食 我話無時間食 一係食完飯就好飽 所以食唔落 同埋依家我又無咩習慣食零食咁呢
6 點半落咗 order 之後我即沖涼喇 勁鍾意沖完涼先食嘢 家姐 7 點幾到咗 但 8 點 pizza 先到呀 等咗個幾鐘 真係唔餓變餓呀 哈 ~
食完抖陣 9 點幾搞掂好哂部電腦喇 咁家姐都番屋企 lu ~
今晚 meme 摩摩成 11 點半先瞓添~


text:
2014年12月2日 星期二
燒汁青瓜炒牛展 + 什豆炒飯 ( 2-DEC-2014 )
( 2-DEC-2014 TUE )
尋晚瞓到半夜有 d 焗 所以里奧大人就開窗 之後又有 d 凍咁 哈 ~
之前麥記送軟毛 ( Soft ) 牙刷嘛 咁就用啦 咁今朝里奧大人幫我換新牙刷 係中毛 (Medium ) 嘅 我話刷牙嘅時候覺得有 d 痛 但其實不嬲都用開 Medium 架噃 之後里奧大人話幫我刷到軟先比我喎 嘩哈哈 我話勁嘔心啦 咁我用 Soft 咪得囉 客氣喇 ~
今朝 8 卦約我食早餐 基本上西瓜一上工廠 佢就會約我食早餐 佢唔駛咁趕嘛 因為西瓜好多時 8 點幾已經番到菇場開工 可能覺得佢地 9 點番到菇場已經係遲添呀 ~
好耐無食腿蛋治咁 lu
忙呀 做極唔完 不過 d 時間真係過得超快 好快又到 lunch time 喇 ~
天氣凍凍地 咁當然食粥啦 家姐同 8 卦話我食咁清 我話又唔係白粥 之後 8 卦話佢會食白粥 + 炒麵 + 腸粉 我真係覺得佢好大食 定係里奧大人細食呢 ?!
最鍾意食齋米粉 同埋呢度嘅米粉好大碟架 我其實食唔哂 不過唔想嘥 食哂佢為止囉
艇仔粥都唔小材料架
咁行下百佳啦 點知又比我見到保利脫脂奶 $33.5/pack 真係人都顛啦 之前 $35.5 都覺得平 依家 $33.5 就忍唔住買多 2 pack 囉 之後即打比媽咪 叫佢唔駛買喇 佢已經有 5 pack 喺我度架喇 ~
忙啦又 放工未做完架 不過都準時放工 難得全部大粒唔喺度嘛 ~
幫埋里奧大人買麵包就番屋企 lu 今晚想早 d 食呀 所以 6 點半開始煮喇 ~
差唔多 7 點幾先搞掂 沖埋涼先食 之後里奧大人打黎話放工 但我唔等佢 lu ~
是日懶餐 - 燒汁青瓜炒牛展 + 什豆炒飯
燒汁青瓜炒牛展 - 個青瓜係媽咪買比我架 都好似有兩個幾星期 因為媽咪買咗太多嘢比我喇 根本都食唔切 咁個青瓜等下等下 由大大個變到皺哂皮 好在無壞咋 ~
什豆炒飯 - 覺得今晚無咩蔬菜咁 但又唔想飲粟米湯 所以加 d 什豆 里奧大人唔太鍾意食什豆架 如果就咁一碟呢 佢會唔食 d 青豆 但炒埋落飯喇喎 佢點會有心機逐粒揀出黎丫 我成日同佢講 每樣蔬菜都有佢嘅營養價值家嘛 所以樣樣都要食 d 先得囉 ~
洗埋碗就食生果 lu 媽咪呢期買嘅橙都好甜 所以就鍾意食喇 ~
我睇 HKTV 呀 里奧大人就做公司嘢 好在做到 10 點幾就搞掂 ~
可能天氣凍 好快就想瞓覺 今晚 11 點都瞓 lu ~
標籤: 肥在家煮食篇
訂閱: 張貼留言 (Atom)


text:
呵 好在對眼唔腫架 不過里奧大人話腫喎 但我真係唔覺喎 ~
早餐食芝腿治 今次 d 芝士溶溶地就好味好多呢 ~
菇場又係忙下停下 一望個鐘已經 12 點 10 分 時間過得勁快 ~
Lunch time 去一田買湯包 之後去買車仔麵番菇場食 好耐無食喇 但又唔覺得話好好味咁 哈哈 ~
仍然忙下停下 無啦啦又暈暈地 唔知係咪頭先食咗白蘿蔔呢 ?!
暈下又忙下 又好快放工 lu 呵呵 ~
今晚去街市買餸 買完番到屋企都 6 點 15 分喇 浸完菜就醃排骨 之後煲八珍湯 煲好都 7 點 15 分 唔餓就去徑步啦 不過徑咗 1 個圈之後 驚自己無熄火 所以即番屋企喇 ~
原來有熄火 不過我唔再落去徑步啦 咁飲埋碗八珍湯就預備晚餐 ~
搞掂哂就沖涼啦 越沖越熱 心諗唔係唔舒服呀嘛 之後醒起頭先飲碗八珍湯 有當歸嘛 可能有 d 影響 咁尋晚又係越沖越熱 原來自己教咗 40 度熱水 之後教番 37 度就舒服喇 哈 ~
沖完涼就食嘢喇 里奧大人話今晚 8 點 15 分先放工 好在佢依家知道夜放工就會打比我 叫我自己食先 咁我唔駛等佢咁耐呢 ~
是日懶餐 - 豉汁排骨蒸芋絲
豉汁排骨蒸芋絲 - 簡單方便 又可以帶埋 lunch box 先正嘛 ~
洗埋碗就休息喇 今晚都幾攰 所以 11 點都瞓 lu ~


text:
2015年6月2日 星期二
燒汁焗雞翼 + 魚片炒油麵 + 菜心 ( 2-JUN-2015 ) ( 禁 )
( 2-JUN-2015 TUE )
里奧大人今朝要同客上大陸開會 又要好早起身 其實佢次次起身之後 我都要諗一諗我係咪都要起身番工架 所以如果鬧鐘響完之後即刻可以瞓番 係一件好感恩嘅事呢 哈 ~
早餐勁想食奶油脆豬 可惜依家細咗 d 啦 唔係就更好 哈哈 ~
菇場忙下停下 時間過得都好快呢 ~
食完 lunch box 就出去行下 太耐無行 驚唔想行呀 同埋難得有陽光 咁就行下啦 ~
無啦啦又忙 都好嘅 眨下眼可以放工 哈 ~
番到屋企即預備 抖陣就煮嘢 不過食唔落 咁里奧大人 7 點已經到咗上水 咁我炒埋麵就出去徑步喇 等埋佢先一齊食 ~
是日懶餐 - 燒汁焗雞翼 + 魚片炒油麵 + 菜心
燒汁焗雞翼 - 我用日式牛肉汁醃嘅 家姐問好唔好味 話以為牛肉汁只係醃牛肉 我話無乜所謂啦 最緊要唔駛自己調汁 同埋現成醬汁多數好味嘅 我最後又加埋蜜糖焗呢 咁應該好味啦 哈哈 可惜里奧大人喉嚨唔舒服 食咗 1 隻咋 等佢好番再焗 因為佢好鍾意食呢個雞翼架 ~
魚片炒油麵 - 其實我想加椰菜 不過加一個又好多咁 同埋 d 人話椰菜好濕熱 我又唔係幾敢食囉 其實加埋椰菜係好好味 爽爽地好有口感 哈 ~
菜心 - 差 d 唔記得食埋呢 1 斤添 如果唔係留番星期四食又黃咁咁架喇 難得佢好甜嘛 想快 d 食哂佢 ~
7 點半出去徑步 徑咗 4 個圈就番屋企喇 超級勁焗熱呀 同埋開始餓喇 哈 ~
番到屋企即開機洗衫再沖涼 之後里奧大人就番到屋企喇 可以一齊食飯呢 ~
無啦啦有人按鐘 原來係 2 姑奶 上黎傾咗陣計就走喇 ~
搞掂哂都 9 點幾 里奧大人仲要做公司嘢 好感恩 10 點幾做哂 可以睇陣電視 呢期佢好鍾意睇 " South Park " 學埋 d 衰嘢 哈哈 ~
11 點幾真係要瞓喇 因為勁攰呢 ~
訂閱: 張貼留言 (Atom)


text:
本來今日同joejoe打算去長州玩, 但joejoe因為整件特別禮物比我而miss左十二點半既船, 要等一個鐘先有船, 去得幾個鐘都唔好玩, 最後只好放棄....
就係呢張用我哋合照合併成既相呢~毎張都好sweet 咁, 多謝joejoe^^
仲有joejoe琴日送比我既粉紅rose, 仲開得好靚呢!! 至愛係呢隻粉紅色^^
講返呢次既行程先, 本來去左中環碼頭集合去長州, 最後都係答渡海小輪返尖沙咀, 再答地鐵去九龍塘~
最後都係決定去又一城, 中間發生左件唔係太開心既事, 因為我太餓既關係, 所以先買食物, 點知等位時因掛住望joejoe周圍搵位, 汁瀉在自己手上, 仲大聲話左joejoe><...對唔住呢..
我叫既生牛肉湯河, 但個侍應比我果陣, 牛肉竟然係熟既??? 貨不對辦啊, 可唔可換及退錢架???
joejoe叫既三寶湯河~可能joejoe見我唔開心, 咁少送都比左舊羅白我, 多謝你^^
大家心情似乎唔太好, 只好去九龍塘周圍行下, 見到呢棵樹既花好靚~
joejoe影既粉紅色花, 影師果然唔同d, 連影花都咁靚!? 我要努力下先得!!
呢棵又老又大既樹, 遠睇好靚啊!! 好like呢類歷史悠久既大樹~
大樹旁邊既迷你花園, 真係好細, 但d樹及草好綠, 好靚~
同joejoe行經法國婚紗~其實我都幾like angelababy既, 見到全部都係佢就不停地影...xd
仲有呢張都幾靚, 唔好理佢有冇整容都好, 佢影相真係唔錯~
呢張婚紗好靚呢~如果第時都可以影到咁靚就好
周圍行完街之後, 我哋先去又一城既H&M去下, 之後再去附近小巴站答小巴, 果度都幾方便, 有好多交通工具周圍去, 咁如果有時裝展既話可以更易黎到!!?? 諗起都開心^^
kumi's new life
2010年7月18日 星期日
又一城行行~
本來今日同joejoe打算去長州玩, 但joejoe因為整件特別禮物比我而miss左十二點半既船, 要等一個鐘先有船, 去得幾個鐘都唔好玩, 最後只好放棄....


text:
醫評員: gnesm
"老豆 老退化越黎越嚴重黃醫生好詳細咁問左好多野然後做左好多評估黃醫生係我見過醫生入面最有heart既"
醫評員: LARRY
"我太太因為長期聲沙,同埋講嘢唔夠氣,經普通醫生轉介去睇佢.佢同我太太照完喉鏡之後話有粒息肉喺聲帶度,但係冇畀相或影像畀我哋睇.佢話我太太講嘢唔識用氣,只係用死力發聲.佢叫我太太休息多啲就會自己好,同埋學點樣用氣去講嘢.跟住就收錢攞消炎藥.但係我太太停職三個星期都冇乜起色,再去睇佢,佢都話要休息.如是者擾攘咗幾個月,我哋發覺唔對路,就轉睇另一位醫生.另一位醫生話息肉係唔可能靠休息可以好返,只可以做手術割咗佢,而且話我太太粒息肉已經開始嚴重,要儘快割除,而且畀咗張相我哋攞走參考,我哋攞住張相再睇多個醫生,結果相同,卒之上星期安排入院割咗粒息肉.無獨有偶,原來我爸爸都曾經睇過哩個勞醫生,佢都係叫我爸爸多啲休息.點知冇起色得嚟,重愈嚟愈嚴重.結果睇另一個醫生,發覺原來係睡眠窒息症!結果都係要入醫院做手術.我都唔知哩個勞醫生嘅專科資格點樣考返嚟,甚至唔知佢個醫生資格點樣得嚟,我淨係知佢咁樣睇症法,只係會令到病人延誤治療,甚至會被佢害死!因為作為病人,係會相信醫生所講嘅一切,尤其係由醫生轉介嘅專科醫生.如果哩個網站評分嗰欄有得畀 0 分或者負分,我一定畀.如果要我推介哩個醫生畀人,我一定會推介畀仇家!"
醫評員: oveSns
"睇左幾個評論都話鄧醫生好好走左去睇真係好詳細咁解釋同我傾左成半個幾鐘"


text:
11-6-10 星期五
是日病咗
不過媽咪一個電話發晒脾氣,話搵唔到一份好重要嘅文件嘅時候
痛極都要躝返娘家,飛的返去啦
都唔知係我腳頭好,還是我精明
好快就搵返嗰份好重要的文件喇
1:00係食飯時間,我無理由落街同人迫架嘛
咁呢一個鐘做咩好呢?
繼續執屋囉,無啦啦仲咩執屋呢...?
因為有朋自遠方來
2:00去到,等都唔洗等位
隔離五十嵐唔知咩事咁多人
對面大新銀行,排隊排到出門口轉灣,有夠誇張
唔好諗住有蝦餃燒賣食呀,呢到午餐都係食上海小點的
京式炸醬拌麵
上次晚餐時食過,都幾好食
今次午餐食,乾咗少少,麵亦不算彈牙,醬汁無上次香濃
三鮮窩貼
呢個幾好食,唔會食到成口油
蔥油拌海蜇
海蜇彈下彈下,入口爽爽的,好味
不過隔離嗰碟芥辣好難食
蝦子鮮腐皮
啲腐皮呢...真係好食到無朋友
成碟我一個人食晒,爹地媽咪都無得食
可能你會覺得同打邊爐嗰啲鮮腐竹無分別
你試下咪知囉
四喜烤麩
甜甜的烤麩好吸引,烤麩軟綿綿,好好食架
上海春卷
原來上海春卷無肉架喎
不過都好好食,熱辣辣,夠晒脆
小籠包
入面勁多湯汁,一口一個剛剛好
豆沙包
自從係台北鼎泰豐食過好好食嘅迷你豆沙包之後
我每次見豆沙包我都會叫黎食
但始終食唔返嗰種味道
香港鼎泰豐都差少少
呢個豆沙包算好喇,起碼多豆沙蓉
有啲豆沙包,好少餡架咋...
因為漏落單,所以補返張單,張單寫住"快啲"
但其實一啲都唔快,我等咗好耐,最後要叫相熟經理出手
之後真係好快出現係我面前
櫻花韮菜盒子
即係韮菜餅啦,中間漲卜卜的至有韮菜,覺得少咗啲
經理仲送糖水我食
有得揀架,桂花杞子糕,高力豆沙,腰果露...
最後我地都揀咗腰果露
上次飲過好好飲,今次淡咗少少
佢溝咗水呀
再訂埋酒席,見到有一個套餐係無魚翅嘅
就落$200訂啦,18號再食過
今次試下佢地啲套餐,同散叫分別大唔大
呢餐埋單$250,都ok啦
起碼好過同一集團嗰間唔好食嘅天福軒啦


text:
3166-8,Kouan Road,Hunchun City,Jilin Province,China
Tel:0433-7629198
Fax:0433-7629199
Hotline:400-8822-391
Email:ybtr777@126.com
友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接


text:
2013年11月1日 星期五
硬食等出糧
23 則留言:
放慢步伐, 我巳放慢了些少, 雖然別人仍覺得我快, 其實有部分壓力來自自己回覆刪除回覆
加油呀,貓頭等條錫啊!回覆刪除
是等條錫,haha!回覆刪除
明明是您,變了條.回覆刪除
連返20日工, 已經無兒無女, 都唔知自己為咩.回覆刪除
有得等好過我冇得等……回覆刪除
慢慢做啦!保重呀回覆刪除
無工做,妳唔食,貓頭都要食回覆刪除回覆
exactly刪除
上有高堂
下有貓頭
保重吖 ~ 28, $ 重要, 健康都好重要架回覆刪除回覆
想推JOB都唔得刪除
忙到爆
你點呀~唔上心打慢版嘅人佔大部份, 呢啲嘢講性格嘅, 你急先鋒點會明呀, 生存之道有好多種, 記得你幾鍾意呢份工, 希望你平衡到啦, 年紀再大, 身體未必能跟你意願走下去, 到時真係要諗諗佢啦, 下半世你一定要同brother fire嘆番上半世辛勞嘅成果呀~回覆刪除回覆
有時刪除
做到真係想小爆D仆街客+仆街同事
然後拍枱一@即撇
唔#回頭
保重身體, 健康要緊回覆刪除
要保重身體, 亦要保住份工, 否則你媽媽和貓地點算. 為咗佢地, 你要保重同保住條命回覆刪除
保重啊! 食左藥材好d嗎?回覆刪除
出風癱?? 小心保重回覆刪除


text:
琴日去左北邊太魯閣今次係去南邊,首先去左鯉魚潭,車程都其實幾遠,去到鯉魚潭見好多船仔,老闆話有三種方法遊湖,一係行路一係踏船一係單車,問過單車只要一個鐘,所以當然揀單車啦,係對面租左架車(依度d單車保養非常好,第一次踩咁順既車非常輕鬆),可能人唔算太多而且環境非常清幽,感覺一流
之後還車後再去左林田山木瓜林,係一個博物館,展覽既野一般,反而去左佢隔離既林森路舊屋,全木屋而且好似日本,唔知點解一個人都無(聽到屋入面有人的),影左陣相就走人了(因又好多小黑,影一陣相都已咬左成十粒)
可能早食野同做過運動,所以好快肚餓,去左食滿妹豬腳,原本好出名下,聽講假日仲要等位好耐,可能我地早,所以都唔算等得耐,因只有三個人,老闆叫左個200蚊既豬腳(standard小既要350,但三人食都係比較多),仲叫左個地瓜葉,好味,而且可能因好多人踩車,所以門口有停車位,仲有洗衣機可以免費洗衫同沖涼,台灣同日本唔似得香港,咩都計住晒,都唔知係鋪租成本問題定係唔夠人地慷慨大方,anyway,d人沖好涼洗好衫再食野先出發,又幾好幾貼心既服務
之後去左光復糖廠,好6-70年代既感覺,景無咩特別不過有雪榚食,不過味道一般而且好大杯,食左好耐,行前少少有人用汽水管整動物,而且老闆送左隻紙蝴蝶比我地,抆佢尾隻翼會郁,幾過癮的,再前少少係舊火車同埋一個養蜂既檔口,最後行埋一個廢棄廠房既外圍同影左條大煙囪就去下一個地點了
今次去南邊其實主力係去大富農場睇熱汽球,但聽老闆講原來係有繩幾住既,即刻興趣大減,但因無咩其他地方去,所以照去,搵左一陣先搵到個入口,非常多人多車,要泊車係一個遠少少既地方行入去,太陽太好而且d樹太矮,都幾熱下,見樹有好多蟻巢,睇黎平時都無咩人騷擾佢地,行行下發覺個農場真係非常之大,卒之到左附近,但未見熱汽球,見有條橋既支架好古怪,成支魚杆咁,睇名先知依度叫七彩釣竿橋,怪不知得個樣咁古怪,行去前少少睇,入場要收錢(200蚊一個人)而且都唔知熱汽球會唔會升到(聽有個女仔問今日升唔升,原來有毛毛雨都唔會升),見時間仲有成個幾鐘,而且要錢又唔知之後落唔落雨,所以決定左走人,出番去仲有好多車入緊黎,睇黎好多人想睇/想坐熱汽球,未去台灣前見台東熱汽球已升空,而且係無繩既,話花蓮都有都覺有無咁耐,原來係唔同地方唔同方式既,我真係想睇無繩果d,一齊升空真係好靚(之前係緬甸睇過一次,不過太遠無咁壯觀)
見仲有時間去左東華大學,日頭無咁正所以陽光唔錯,但可惜有風如果唔係個湖既倒影應該會好靚,依度係非常歐洲既建築,都算有d遊客,而且影下相咁,行左陣因車程太遠所以就番民宿了
番去時岩岩magic hour,d雲好靚,見個天未黑再睇多次羊駝,佢地走晒出黎最外邊,開初以為只係最入面,原來會四圍走的,見佢地訓係泥度整到烏糟晒,可能天氣熱要咁黎降溫,都係未剪毛肥仔好睇d
番入房見到個陽光打入個廁所位好靚,打開晒個落地大門訓係豆袋疏化度睇,真係好舒服好hea,休息左陣出去食野,最後一日當然係北港羊肉,好味
To Day.04
[20to24/06/13]
Photo Link <<<<<<<<<<<


text:
May 1, 2016 (Sunday)
Jayden 6y2w4d
Jaylen 1y2w4d
每朝早,當我見到粒粒同肥B玩嘅時候,
我都會忍唔住拎相機影低佢哋,
因為我覺得小朋友同狗仔玩有一種好特別嘅感覺,
係咩感覺呢?
我又講唔出,係咪叫好溫馨呢定好sweet 呢?
總之
就覺得俾人一種好溫暖好舒服嘅感覺.
粒粒同肥啲相處究竟係點嘅呢?
會唔會擔心肥B傷害到粒粒呢,
咁我又冇乜擔心,
話晒肥B之前都係咁幫我陪Jayden.
咁多年,我都冇見過肥B傷害最大, BB係一個可靠嘅保姆.
而家Jayden大左啦,少咗陪肥B玩,
肥B多咗自己一個休息嘅時間.
有時我放粒粒就係地墊,
有時,我想行開一陣,入一入房,
叫Jayden陪下粒粒,
Jayden話好好好,結果之後都會行開咗,
最後只係得返肥B陪住粒粒玩,
K Baba都話過,肥B比Jayden更加可靠.
我顧慮嘅係,驚粒粒會傷害到肥B,
因為粒粒有時啲無情力,一手就拍落肥B度,
又或者會扯到佢條尾等等,
我唔擔心肥B整到粒粒,
而係驚肥B受傷.哈哈.
肥B好熱情,
我覺得佢都幾鍾意粒粒,
通常佢見到粒粒,
佢都會主動行埋去哄佢.
今日下晝,失驚無神去咗大埔小白鷺餐廳,
我哋去只係影下想行下睇下,
之後再去返大埔食晚餐.


text:
相信大多數第一次做針孔相機嘅人都會以成功影到一張相為目標,相機設計會傾向簡單易做為主.而普遍攝影人都會認為相片先至係攝影嘅主角,相機只係產生相片嘅工具.不過對於我呢個有另類興趣嘅人嚟講,相片就反而變成相左機生產出來嘅副產品.自從認識針孔相機基本結構之後,繼而進一步了解針孔同感光體之間距離關係等等,我第一次試做嘅就已經係一部有變焦功能嘅針孔相機.
要有變焦功能就即係要另針窿同菲林之間距離可以自由改變,但係如果針窿可以活動又好難做到完全唔漏光,的確係一個大難題.不過正所謂太陽之下無新事,其實一早就已經有人諗到用兩個大細相差少少嘅紙盒合埋一齊就可以做到活動得嚟又唔漏光.方法簡單易做,可惜紙盒長度就限制左變焦幅度,要 zoom 得長就冇 wide,要 wide 又冇得 zoom.想要伸縮性強又唔漏光似乎就只有 bellow 先可以做得到,結果做 pinhole 變左整 bellow.
回想當年相關嘅網上資訊好少,要由零開始去研究如何摺一個 bellow 出來真係唔容易,花左好長時間最終都摸索到一套自己嘅方法.經過多次嘗試終於可以摺出一個類似 bellow 嘅物體
掌握技巧之後就正式做一個靚靚仔仔嘅啤佬.由一張 A3 紙開始慢慢摺起
原則上做相機應該係先做機身後做 bellow,不過第一次做相機缺乏經驗,同時考慮到設計重點係個 bellow,如果摺唔成功其他野都唔需要做了.所以機身木框尺寸係等成功摺出 bellow 之後再照住大細來做,至於所用嘅松木材料,來源都係大費心思先可以得到.
用白紙摺 bellow 好處係可以就地取材,不過白紙透光之餘又唔耐用,摺完之後又需要上油處理.所以初期制做出嚟嘅 bellow 其實唔太可靠,不過安裝之後賣相就一流.真係唔打得都睇得 =p
由於技術所限加上經驗尚淺,做好機身之後已經技窮冇貨.最後唯有簡簡單單用咭紙按木框大細做一個前蓋同埋一個後蓋就完成左我第一部 pinhole 相機.只要裁一張正方形相紙放入後蓋就可以影相.後來為左有形好睇,做左個有姿勢冇實際嘅支架出來,仲夾硬加左個放大機鏡頭上去就變成相入面嘅怪獸.其實呢個 config 係影唔到相嘅
總結 pinhole 1.0 制作學到好多野,主要係制做過程入面摸索到制做 bellow 技巧,亦重溫左中學時期學識嘅木工技藝.至於攝影智識方面嘅得益就係理解到焦距同菲林大細嘅相互關係,同時印證今次 1.0 制作犯左根本性設計錯誤,可以被免左日後再錯.(至於針窿大細,焦距同曝光時間計算呢啲基本野就不題也罷)


text:
細路﹗你做咩偷啤酒飲咁大膽呀?????
仲飲到成口泡,偷食都唔抹咀?????
飲勝到一滴不留添?????
各位姨姨見到唔使擔心, 實情呢杯啤酒係要好豪氣咁大啖大啖食嘅啫喱來㗎,kakaka.
之前喺facebook見好多人整啤酒啫喱,搞到艾菲一直心思思想試整,不過原食譜係用蘋果汁加魚膠粉,仲要開爐煮一煮熱D蘋果汁先得,艾菲就決定用現成啫喱粉來個簡單版,材料就只係一盒啫喱粉同跟盒指示嘅凍水熱水各一碗,菠蘿味個色整完出來都勁似啤酒,如果用堤子味應該就會變咗做黑啤.
準備好材料同工具就叫我家大廚燒腩仔出場啦﹗第二次畀佢幫手整嘢食,都好開心但明顯無第一次整蛋糕咁興奮(因為佢整嘅時候都唔係太知啫喱係咩),而且D工具已經知點用,一埋枱就搞搞震唔理艾菲叫停,好彩碗熱水放最開佢掂唔到,唔係就實出事啦﹗
燒腩仔:事不宜遲,即刻開工,首先將盒啫喱粉倒落個大碗.
燒腩仔:之後等媽媽倒碗熱水入去溶咗D粉,我就幫手撈勻佢哋.
燒腩仔:跟住就倒D凍水入去等佢一陣快D凝固.
呢個step艾菲都有掙扎過好唔好畀佢幫手倒水,因為好怕倒瀉水量唔返個份量唔知點收科,點知佢又OK一滴不漏咁倒得又準又快喎,所以做媽媽嘅有時真係要學吓放手,畀多D信心同機會小朋友去試,先會知小朋友嘅能力到底去到邊.
燒腩仔:撈勻之後就可以畢入杯到啦﹗(預留大半碗啫喱水之後用)
完全唔使艾菲教,就咁畀齊工具話佢知裝滿個杯就已經識做﹗仲要係一滴不漏咁完成任務無製造浪費﹗Like!
燒腩仔:燈...凳...我嘅製成品呀﹗
如果整普通啫喱做到呢個step,將啫喱杯放入雪櫃雪到凝固已經OK,不過整啤酒啫喱就多個step,而呢個step係需要由大人來做,因為小朋友仲未夠力自己完成.
燒腩仔:將之前留低嘅大半碗啫喱水倒返入大碗到,用打蛋器打到佢起泡,不過媽媽話我呢D係完全唔合格㗎喎﹗
燒腩仔:媽媽話佢打到呢D又厚又多泡嘅先合格喎,等我睇過...
打好泡用枝鐵匙逐少將D泡筆落去啫喱杯面到就搞掂啦喎,不過呢個要用陰力筆先唔會整散D泡,一定唔可以畀咁細嘅小朋友幫手,而且喺雪凍期間D泡會不停縮,不妨倒多少少泡落杯,如果打一次唔夠泡就打多次啦﹗
燒腩仔:雪兩三個鐘就得啦﹗連爸爸放工返來打開雪櫃都問做咩有幾杯啤酒喺到呀﹗飲杯﹗


text:
早就聽講觀塘海濱長廊完成咗擴建,範圍由觀塘延伸到牛頭角,上次帶燒腩仔踩scooter時已經想去,無奈當時米高堅持想去佐敦谷(其實佐敦谷全部斜路,唔太啱燒腩仔呢D初學者,而且佐敦谷好似係唔踩得單車),終於等到啱啱呢個星期日,想去MegaBox睇D嘢,就好順路咁去咗.
我哋坐巴士出發,去到觀塘碼頭落車,一落車就見到呢架載運油車過海嘅船,宜家呢D交通工具真係買少見少,難得見到當然即刻帶燒腩仔埋去見識吓,而本身係車迷嘅燒腩仔都好認真咁睇同聽我哋講解.
睇完船行咗五分鐘左右,我哋就到觀塘海濱長廊啦﹗擴建之後嘅海濱長廊,感覺係一望無際開揚咗好多,可以清楚望晒對面海嘅港島東,連每逢假日都逼爆草地嘅人群都分散咗.
以前來呢到,除咗睇日落同坐吓草地,其實已經無咩好做,但宜家就喺後面天橋底位置開咗個感官花園,入面D設施同出面一般遊樂場嘅好唔同,比較著仲搖擺,轉動同刺激唔同觸覺,都幾啱燒腩仔呢D感統比較差嘅小朋友喎﹗
一入去就會見到呢D同出面公園嘅款好唔一樣嘅搖搖馬,有單人雙人亦有多人坐上面搖嘅,不過對於燒腩仔來講,玩單人震動喺佢預計之中嘅已經係極限.
行過少少就會見到一個個搖搖腳踏,行到盡頭會有呢D兒童版健身器可以俾佢哋郁吓手仔,不過無論我哋點鼓勵燒腩仔,佢都係唔敢自己行個搖搖腳踏,只係肯直接行去個健身器到玩.
唯一最主動玩嘅就係跳飛機,跳完數字版再唱住ABC咁跳埋英文版.
燒腩仔:嘻...玩跳飛機我真係百跳不厭㗎﹗
跳完飛機見到有呢個會郁嘅單桿物體,我哋又拉佢去試吓,但佢唔係好識自己收埋對腳囉,所以都係玩唔到.
再行入少少會見到呢個瘋狂氹氹轉同搖搖板,點解艾菲會話係瘋狂版呢?皆因小朋友們都玩到high晒,搖搖板係彈到我哋睇見都唔敢畀燒腩仔坐落去玩,氹氹轉就有班哥哥姐姐好積極咁不停推,嚇到燒腩仔坐入去轉咗一圈就叫走.
繼續向前行會見到一排俾細少少嘅小朋友玩,專門刺激唔同感官嘅轉轉轉玩意,左邊個轉嘅時候係會有沙沙聲,右邊個就係彩虹色,呢D都係其他公園比較少見.
離開感官花園,已經係海濱長廊延伸部分,行行吓忽然見到中間有把遮嘅物體,我哋就好好奇咁行咗埋去,艾菲仲諗住叫燒腩仔企喺把遮下面影張相就算,點知有個十歲左右嘅哥哥仔跑過來親身示範,我哋先知呢把遮原來係畀人握實上面嘅扶手再轉㗎﹗哈...又幾得意喎﹗
玩完把遮之後,我哋就沿住海邊向牛頭角方向走,呢邊嘅草地比原先嘅仲要大同靚,再加埋秋天嘅涼風,喺到野餐應該都幾唔錯﹗
難得有咁大片草地,又有個咸蛋黃射埋來,梗係爭取機會同燒腩仔影吓相,不過呢日艾菲唔係好捕捉到靚嘅角度,燒腩仔亦有D嫌坐草地污糟唔太合作,再加上佢件衫撞晒色,所以影出來D相都唔太滿意.
影人唔OK就轉影日落啦﹗如果有時間慢慢喺到等個太陽再落低D,影出來嘅效果應該會靚好多﹗
而公園設計者都好貼心,喺尾段對正太陽落山嘅位置起咗幾個暸望台,俾人喺上面欣賞日落,現場所見就已經有班龍友set定腳架喺到等啦﹗
去到最尾位置就見到呢個裝置,似乎係想同原先個地標做個首尾呼應咁,唔知夜晚著咗燈之後係唔係都一樣咁靚呢?


text:
多謝小檬媽嘅邀請,我哋星期日約埋一齊去咗黃埔Play House玩,又有得同一眾Blog Blog BB同媽媽出來見吓面,雖然燒腩仔呢日有D唔舒服脾氣唔多好,艾菲完全影唔到靚相,但難得有機會同媽媽們傾吓湊仔經,艾菲都好開心呀﹗
一入Play House門口就會見到大大個火車showcase,燒腩仔除完鞋放好後就即刻撲咗埋去,望到幾乎唔捨得入去玩咁滯.
入到去好快已經見到晉晉,豬脾同波哥,本來想捉佢哋一齊影吓相,點知呢隻仔九秒九咁走咗去另一邊玩車,仲行到勁快連艾菲都幾乎追唔切,不過佢又真係好清醒,坐每一架車都會主動講畀艾菲知佢坐緊架咩車,即左邊架係單車,右邊架係火車,分得清清楚楚.
見波哥有爸爸推車周圍行,佢又唔執輸咁推住架Thomas車起勢咁追住波哥,幾次都幾乎撞落波哥爸爸到,好彩佢每次都剎得切掣,呼~
次次去親playroom都係玩推車都唔係辦法(佢之前試過兩次去朋友屋企會所玩,有波波池有滑梯都唔願玩,只係喪推點心車同BB車,推足幾粒鐘都唔悶呀),唯有夾硬捉佢入去波波池玩,其實之前去日本D playroom都已經留意到佢唔鐘意玩波波池,今次直情feel到佢係有D怯(因為日本D波波池無咁多波),或者係唔鐘意好多波阻住行同踩落去掂唔到地嘅感覺啦,果然係個感觀超敏感同安全系數超高嘅小朋友...
越驚越要幫佢克服係艾菲作為媽媽唯一可以做嘅嘢,所以艾菲都好落力咁走埋入波波池到陪佢,教佢要拎起對腳慢慢行就會行到,佢都好勇敢肯去嘗試無話喊住要走,最後仲推咗佢自己一個爬上去玩滑梯,期間好多大D嘅小朋友喺側邊爬上去,當然佢哋係唔會錫住爬得勁慢嘅燒腩仔啦,艾菲其實都肉痛佢畀其他小朋友踩到手仔,但又覺得佢總要經歴過呢D先會大,畀人踩過下次先識得諗辦法爬快D.
上到去上層,見佢走來走去徘徊咗一陣都唔肯sir落來,艾菲就知佢真係驚下面個波波池(因為滑梯佢已經克服咗一段時間),於是叫米高上去陪吓佢,終於燒腩仔都肯自己一個sir落來,仲要第二次艾菲再推佢上去佢都無嘈肯再試,只係猶豫咗一陣就自己sir落來,叻﹗
玩完波波池,本來想拉佢去另一邊同肚B同小B佢哋玩小朋友過山車,但D咁刺激嘅玩意佢又點會肯玩吖,結果又喪走返出去坐車,巧遇晉晉同BBB,諗住幫佢哋三個影返張合照,點知超臭脾氣嘅燒腩仔嫌晉晉掂到佢隻肉手,突然好惡咁大叫咗聲想話晉晉,搞到艾菲勁唔好意思(晉晉,對唔住呀,希望你唔好畀燒腩仔嚇親)﹗
之後大家話入party房影大合照,燒腩仔本身都唔多肯㗎,但入到房見到一排枱同凳,艾菲同佢講坐低就會有得食餅(因為返幼潛都係埋枱就食茶點),佢又OK肯坐好合作喎,然後大家夾手夾腳快手將一眾BB坐好,一張超完美嘅大合照就此誕生﹗真係好似影緊幼稚園班相咁呀﹗kakaka...
影完大合照,燒腩仔已經無晒電呆呆滯滯咁,艾菲剩機爭取時間留低同媽媽們傾吓偈(大家都以為燒腩仔好乖坐喺到等艾菲吹水,實情係佢已經攰到想瞓無力搞搞震咋),雖然大家唔係成日見,但真係感覺好真好啱傾呀﹗
而艾菲全日最最最開心就係成功抱到B Be﹗佢真係超級可愛呀﹗不過隔離位呷醋男就即刻打爛醋呈喺到嘈囉﹗早一日去朋友BB個百日宴時,艾菲抱B佢又係鬼殺咁嘈,宜家艾菲唯獨係抱表妹一個BB佢係唔會嘈,或者係之前已經不停同佢洗腦,話佢知佢係表哥要錫表妹,而其他BB就無特別同佢講,佢無心理準備掛,咁事後艾菲都有問佢點解艾菲唔可以抱其他BB,而得到嘅回覆就只係「唔可以」三個字囉﹗
見燒腩仔個樣攰到爆炸唔多對路,決定提早走人畀佢早D瞓晏覺休息吓,但由party房行到去門口呢段路實在太多引誘,不停衝埋去又話要坐車又話要上門口架蒸氣火車,同眾多EE同小朋友bye bye咗好耐,過五關斬六將咁先終於去到門口,其實艾菲都同佢一樣唔捨得走,但唔舒服就無辦法啦﹗唯有下次再同大家玩過啦﹗
紅磡黃埔Playhouse
地址:香港九龍紅磡黃埔花園第十一期聚寶坊商場地下G28-31號舖
電話:(852) 2330-3567
營業時間:上午10時至晚上9時
網址:http://www.playhouse.com.hk/whampoa/chinese/


text:
去沙灘嘅裝備艾菲一早準備好,上一期幼潛畢業禮送咗套全新嘅沙灘玩具,之前又喺12蚊店買咗個勁方便嘅沙灘玩具網袋,最近仲淘埋個帳蓬返來添,點知唔游水嘅米高就一拖再拖,寧願大熱天時帶燒腩仔去公園都唔肯同我哋去沙灘玩,艾菲同燒腩仔等了又等,等到十月秋天都來開始涼先終於逼到佢來,不過又公道D講,呢D時候來沙灘人唔多,吹埋來D風又涼涼地咁,真係特別舒服同relax.
上年除咗六月時去過一次清水灣,就只係生日嘅時候帶過燒腩仔去愉景灣個沙灘玩水,之後就一直無再帶過佢去沙灘,估唔到事隔一年之後,呢個小朋友來到清水灣一落車就知呢到叫沙灘(我好似無再特別教過佢喎),仲即刻嘈住要衝落水玩,話咁快就玩到成身濕晒,至衰艾菲之前完全無諗過畀佢落去游水,所以好理所當然咁無帶泳衣畀佢換,搞到佢之後要全程光豬玩.
之後拉咗佢上岸食吓嘢再玩咗陣沙,向來喺感統方面都好敏感嘅佢,艾菲仲以為佢會唔鐘意沙嘅texture,點知佢又好OK勁like喎,一教就已經學識印公仔圖案.
跑呀﹗可以回歸大自然,小朋友玩得特別開心﹗
每個小朋友去沙灘都好鐘意做嘅指定動作,就係拎個桶出海
畀佢試過一次之後就堅持要自己裝水.
再堅持自己拎返去.
不過行吓又倒瀉D,行吓又倒瀉D,返到去都所餘無幾.
倒呀﹗一下倒晒落個窿,跟手又衝出去再裝過...
無意中影到呢張好有《新假期》配相feel嘅相,可惜佢唔係三點式
正當艾菲瞓喺帳蓬到諗住抖吓,呢個小朋友就喺後面出現突襲,原先諗住佢只係玩吓嚇吓艾菲(因為之前米高瞓喺到時艾菲教過燒腩仔走來呢到嚇爸爸),點知佢忽然一腳撐埋來,嘩﹗艾菲右眼眼蓋即時刮損咗,痛到呢...佢呢期唔知做咩好鐘意暴力對待媽媽,成日失經無神就出手傷人﹗
我哋喺沙灘玩到三點左右就走啦,快手返屋企食多次生日蛋糕,原先艾菲想訂純天使蛋糕,再加自製生果諗住畀燒腩仔自己裝飾,但諗吓諗吓都係廢事搵自己來搞,最終只係買咗呢個粉紅天使蛋糕(喺藍莓同士多啤梨之間,燒腩仔堅持揀呢個).
wakaka...點解艾菲咁多靚蛋糕唔買,硬係要買天使蛋糕呢,為嘅就係蛋糕上面嘅cream囉,目的就係要捕捉呢隻花面貓嘅真面目啦﹗


text:
2010年10月12日星期二
TRESEMME 24 HOUR BODY: SET頭話咁易....
你有冇試過去SALON整完頭髮,都會比髮型師叫買埋佢D造型用品,好似HAIR GEL/LOTION/SPRAY...ETC,不過買完返去,係點整都整唔番髮型師SET個頭,梗係啦,你都冇佢既工具,又冇人地專業既手勢,所以買完返去都係得個擺字..
其實而家好多開架頭髮造型用品,已經可以符合我地既要求,唔使再浪費幾百蚊買SALON專用既產品,都一樣可以SET靚個頭,因為使用方法更加簡單方便...
TRESEMME 24 HOUR BODY系列
FINISHING SPRAY $59.9/225ML
AMPLIFYING MOUSSE $59.9/225ML
MOUSSE吱出黎係企身,不過一按完就會變得水O架啦,唔怕會好LUP OR搽得太多..
一向都係留直髮,因為方便打理,不過有時都想轉下曲髮,所以我耐唔耐都有用捲髮棒,不過捲完好快就散晒,同埋有毛燥感,一直都唔知買咩搽好...
於是今次就用枝MOUSSE試下啦,我只係用2-3泵既分量,O係掌心搓勻,輕輕包住髮尾既曲髮,將MOUSSE均勻搽上就OK啦!!搽完個頭即刻覺得冇咁鬆散,D曲髮位變得自然好多,而且唔LUP O架,用完D頭髮仲係好SOFT...
不過MOUSSE係造型品,而且唔O岩搽頭頂D頭髮,加上我最近前額CUT O左D留海,如果唔搽野,一有風就吹到條界亂晒,所以要買埋枝定型FINISHING SPRAY先得...
只要全頭噴上一層,前額留海位噴多少少,真係可以KEEP到至少半日O架,雖然用完會有少少硬,但望落都仲係好自然,唔會覺得搽O左好多野既感覺,頭髮依然好光澤感...
以後有O左MOUSSE+SRPAY呢個組合,SET曲髮定型就再無難度啦,而且佢好易清洗,唔怕搽得多會打KICK,對於我呢D要靚又要方便既人黎講O岩晒,如果次次用完都要洗好耐,效果幾好我都唔會KEEP住用啦..
訂閱: 發佈留言 ( Atom )


text:
話說上個禮拜六神神秘秘,原來去左幫我投車牌,真鬼馬!其實由最初決定買車一刻開始,都係想可以有架車可以帶我周圍去,可以幾時去,話去就去!既然呢架車都係為我而買,所以叫做MILKTEA CAR,但係硬係爭咁D野,忽然其想如果個車牌叫做MILKTEA咁米名正言順MT CAR!係架車末到之前,以經向呢個車牌埋手!原來一年得三次接受申請,好彩係一月尾趕得切入紙申請!
第一關上網用M1LKTEA申請,兩個禮拜後收到確認信,証明無人用,可以進入下一輪抽簽!
第二輪係成千上萬申請中,抽出千五份申請表!好彩又中簽!到三月頭收信確認,然後交按金!有人覺得平,有人覺得貴,在乎你點睇,每個人價值觀唔同,只覺得好有紀念價值,同埋所有錢都係損去公益金,好有意義!
交左按金,然後分批拍賣,每個月得二百五十個車牌拍賣,一路等,終於排左半年到我啦!上個禮拜鬼鬼鼠鼠原來去左拍賣會場!
好緊張呢!
入去前,先俾個牌你,33號加油!
可能早去無嘜人,越近就差唔多坐滿人,巧緊張!
終於開始,第一個叫左好多口價,叫到萬四,下,咁點算!好彩之後都係底價成交!有番D希望,到我之前果個又叫到萬九,唔好玩啦!輪到我M1LKTEA,後面D人不停講MILKTEA 哈哈!舉起33號,千其唔好有人同我爭,唔知可以還幾多口價,好彩無人爭,最後三聲底價扑鎚成交!YEAH!
快D出去登記先!
到今日快快趣去搞埋D手續,可以掛起MILKTEA!
好襯我呀!
重唔係真真正正MILKTEA CAR!
好開心呢!
其實最初個車牌唔係咁LIKE,不過一直對MILKTEA充滿希望!
終於得償所願!
舊車牌,辛苦你啦!


text:
2015年1月25日星期日
紅菜頭椰奶湯
46 則留言:
王子,個湯既顏色就真係不錯了,不過無左紅菜頭味??咪即係無左主題囉??回覆刪除回覆
紅菜頭太大味我唔係好受刪除
會拉花,厲害!回覆刪除回覆
正式黎講我呢個只係畫花.刪除
- 回覆
正式黎講我呢個只係畫花.刪除
拉花都得, 勁!回覆刪除回覆
正式黎講我呢個只係畫花.刪除
雖然未飲過呢味湯,但睇落又幾正喔~回覆刪除回覆
紅菜頭個味未必人人接受到刪除
- 回覆
正式黎講我呢個只係畫花刪除
勁呀, 拉花拉得咁靚~回覆刪除回覆
正式黎講我呢個只係畫花刪除
我都鍾意食紅菜頭 (健康食品), 所以喜歡食Rote Heringssalat.回覆刪除回覆
太大味我接受唔到.刪除
紅菜頭湯,我接受唔到架!回覆刪除
勁, 但係我好怕啲味 !回覆刪除
有益但怕太濃味,淡味就好了回覆刪除
E~無左紅菜頭陣味OK WO回覆刪除
我就係唔鍾意佢陣味
珮夫人回覆
如果太大味我都接受唔到刪除
哈哈...............似乳膠漆(><)回覆刪除回覆
哈哈. 你要唔要油油?刪除
你有無試過生食紅菜頭?我食咗喉嚨會勁唔舒服,一定要整熟咗先可以食回覆刪除回覆
呢度人沙律中係生食架.我有食過,但冇呢個問題.刪除
連拉花都識 , 你真多才多藝 .回覆刪除回覆
正式黎講我呢個只係畫花刪除
紅菜頭...我唔啱!回覆刪除回覆
如果太大味我都接受唔到刪除
紅菜頭湯 ! 顏色好靚吖 ^^ 味道似羅送湯嗎 ?回覆刪除回覆
完全唔係羅宋湯個味架.刪除
王子又整色整花了XD回覆刪除
下次拉大婆二奶回覆刪除
咦!!! 原來你識拉花噃~回覆刪除回覆
正式黎講我呢個只係畫花刪除


text:
足足加班左整個星期,每晚嘴嚼一疊疊厚甸甸既硬資料,係唔夠訓壓力就黎爆煲既情況下寫成幾份終極報告.咁趕交功課,都係因為要預時間俾上司同上司既上司翻閱,預左要無限次standby等改,點知今次竟然過左幾日只係改左2次minor野,咁奇?到下午突然收到大經理俾我一個意想唔到既E貓,讚我今次寫report既writing skill有大躍進,而且方向完全fit到晒佢既要求.對於我呢啲小薯,當然即時有少少心紅!雖然無CC俾我既上司知,不過佢會開金口讚似乎係值得興奮幾秒既事.
幾秒過後,已經迅速冷靜落黎,其實心知肚明客套既讚美說話唔應該咁上心.大家身份唔同,咁忙既工作時期仲記得要讚美同事,係出於好心,目的都係為左令同事加班加得心服啲,自己根本唔係被特別期待既一個.如是者,我地部門有位媽媽級既teamhead,對自己既手下小小事都會講「你好叻啊!」,「係你先識整呢啲excel表架咋」,「今次又有進步啦,做得好好!」,未致於令你心花怒放,但至少聽得順耳,就算幫你做多extra work都無怨言.不過讚得太濫,有時會令身邊既同事覺得你好假,有次個同事發晒矛話supplier遲左成個禮拜送活動物資俾我地,同上司報告話係電話係咁追人地個外判司機幾點送到貨黎,係咁呻呢幾個月同人地合作好艱辛,個新supplier對佢態度幾咁差劣,做野又吊兒郎當meet唔到deadline.大經理聽到,梗係為維護機構利益表明要追究,就叫負責同事阿波俾番啲來來往往既E貓做真憑實據啦!
阿波面有難色,「嗯……我一開頭係有出過E貓同佢地傾交貨deadline,見佢地無覆,所以之後就用電話催佢地.」無白紙黑字寫明,入唔到罪,大經理即時變阿燥,「阿波,咁我地點証明左人地真係遲俾貨啊,佢掉轉頭瀨你話講deadline延遲左都得架,你係代表緊我地機構架知唔知.你無諗過成個過程要keep record架咩?而家咁樣好難同上面交代要停用呢間衰野,咁我地咪要逼於無奈繼續忍受佢地咁差質素既服務?你自己都做得辛苦啦.唉,你一知道人地有問題,有無同上司提過?」
阿波被受打擊頭耷耷,「我本身都預多左一兩日真空期既,所以諗住遲啲都無問題……我地話晒半政府機構,supplier應該唔會做衰自己個名……咁……」,佢上司打圓場:「阿波,我知你已經好努力跟進左成個月,你第一次跟新supplier要跟貼啲,一有唔妥即刻出聲,我地一齊諗方法嘛,工作上我都有責任.」遇到呢種上司,做小薯既真係三生有幸!
不特止,打發左大經理後,阿波上司仲係人前安撫佢:「波仔,我知你不嬲做野都好認真,你盡左力去令件事無去到最worst,唔好介懷大經理講啲咩,你已經做得好好.」咁都有位俾你入到讚人?日行一善啊?擺到明包庇下屬係好不智,明明佢唔醒目做野無留底係抵鬧,仲讚佢點點點,誤導佢令佢永遠唔知自己有幾錯.係私人公司既話,佢呢啲case令公司蒙受損失可能已被出warning,甚至飯碗不保.
太過寬鬆等於潑出去既水,收唔返,下屬得寸進尺,到時想重頭駕馭呢隻野馬就難過登天啦.太過照顧佢既心情,會忽略左工作上既推進力,反正佢幾hea做幾肆無忌憚都無人challenge既.錯用讚美,唔單止無左原先既功效,更會令同事「囂屎」左,唔覺唔覺成為左大家既共同敵人,到時先黎後悔就太遲.


text:
謬誤與諷刺
謬誤與諷刺
- 謬誤 -
番工最鐘意豎高隻耳仔聽人地講野﹐唔知點解阿媽生得我咁鬼八卦的 (媽之聲:衰仔!自己八卦又懶阿媽!生舊叉燒好過生你!)﹐係公司人地講親乜野我都想聽完之後插咀.
今日聽到兩位同事的對答﹐大意係某秘書生左個女﹐今年兩歲﹐但已經講明要佢讀女校.大意係﹐費時佢男女校初中就拍拖俾人攪大個肚.
類似的說話﹐相信每一位都總會聽過身邊唔止一個人講過唔止一次.男仔要讀男校費事攪大人地個肚﹐女仔要讀女校費事俾人攪大個肚 / 亂攪男女關係.好多家長的無知型恐懼﹐以為讀親男女校就十之八九都會攪男女關係﹐咁d 家長就無形中令到自己有好多多餘的「性幻想」.諗到 / 講到 / 形容到 好似一讀男女校﹐就會變成一個雜體性交場咁﹐D 學生番學就淨係識做愛同拍拖.
喂﹐人地當初創立男女校的原意﹐我相信絕對唔係咁囉. And by the way, 我讀左十三年中學+小學都係男女校﹐我的經驗可以話俾你(地)聽﹐唔-係-咁-囉----.
老實講﹐我覺得如果你係一個單性學校的環境底下長大的時候﹐可能會更加唔開心.原因太多﹐亦可能係我自己想像出來的.但始終﹐呢個世界係有男有女的﹐而學校既然應該係社會的縮影﹐咁何必要有男校女校呢.
讀男女校唔一定要拍拖﹐拍拖唔一定要攪野﹐攪野唔一定會大肚﹐大肚唔一定要生出來﹐架嘛.
差d 講句﹐你寧願佢十五歲攪大左 / 俾人攪大左個肚﹐而慌失失唔知點算好﹐定想佢三十五歲攪大左 / 俾人攪大左個肚﹐先至來第一次慌失失唔知點算好?
老實講﹐如果幾十歲人先至來第一次拍拖﹐第一次面對女仔﹐第一次發現原來自己鐘意攪大人地個肚 (!!!), 都幾悲哀.
- 諷刺 -
酒樓東主係同一個位不停開酒樓﹐拖久幾十萬薪金之後﹐就停業﹐宣佈清盤﹐仲勁過財務公司的「欠薪一筆清」.之後係同一個地方﹐改名換姓﹐再開酒樓﹐又使一招﹐又欠薪幾十萬﹐連累多個家庭之後﹐又無事甩身.多年來﹐最高刑罰都係罰錢了事﹐無人坐監.
那邊廂﹐補習老師雖為人師表但 EQ 仲低過我 (i.e. 咁真係好低)﹐忍受唔到蠢的學生而 mit 佢塊面﹐打佢個頭.唔使打幾多次﹐一次﹐就係打過一次咁多者﹐就被判入獄三個月.
我好細個小學果陣補習﹐係南豐新村一個住宅單位﹐家庭式運作﹐好多小朋友都去.個阿媽就係補習老師﹐有咩唔鐘意就打.我果陣時都覺得有乜理由呢個阿叔都可以打我?但既然佢係阿爸的朋友﹐阿爸仲要特登請佢食飯﹐我就唯有死忍.如果以打一下個頭就要坐監坐三個月﹐我諗淨係計佢打過我的﹐都夠佢坐到依家都未放番出來!莫講話所有其他的學生.
我所講的諷刺 mainly 唔係呢個﹐而係﹐我覺得欠薪同打學生﹐兩個都唔岩.但若果要二揀一去坐監的話﹐一定係欠薪果個﹐而唔係打學生果個.點可能呢個 practice 做左咁多次﹐害左咁多無辜白做無錢的基層﹐仲可以罰款了事?佢最多的就係錢﹐你罰佢錢﹐不如罰我通宵打機把啦.多舊魚!


text:
一直劉BB 除左好中意鬧情緒同埋好鬼惡之外 其他方面都ok
(至少肯訓肯食先)
3個月時 我地為左好訓d 都有嘗試過俾奶咀佢食
當然果陣我仲做緊佢嘅人肉奶咀 所以佢奶咀癮唔深
不過一直都知食奶咀其實對牙齒生長都唔太好 所以都盡量唔俾佢食
慶幸佢嘅咀齡唔深(只有個幾月) 所以我唔俾佢食
過左幾日之後再塞俾佢 佢都立即吐返出黎了!!
至於人肉奶咀 餵到我決定唔再埋身時 喊左3晚就已經戒左
佢食泵出來的奶一樣無扭計
小朋友.. 唔食奶咀 總會口痕痕 就變左食手指喇!
劉BB 都唔例外 食手指食得好勁 有時仲成隻手咁食
我同老公都覺得咁樣食手真係太唔衛生了
所以決心同佢戒埋食手指
復活節的時候 我地終於買左手指水俾劉BB用
原來真係好苦的 劉BB 第一次食到手指水後 連午餐都唔肯食
試左3,4次後
呢個時候老公就心軟了 覺得個仔好慘 連手指都無得食...(= =")
咁佢又話唔好俾個仔食手指水了
多D stop 佢就算啦...
咁我可以做嘅就係笑佢醜怪 仲食手指好肉酸咁
不過當佢睇電視或是無野做時 佢就會忍唔住再食返手指
為左唔想佢對手咁得閒 我每次出街都俾d野佢拎住
慢慢佢對手開始唔得閒 就少左食手指了...
到左5月頭 我又忍唔住喺佢面前幫佢搽手指水 同佢講明係"苦苦"的
佢自己都知道係苦的 就唔敢將隻手放入口
搽左兩三日 我都一樣話係苦苦的 佢又繼續忍住唔放入口 (見佢明明好想放)
到左第四日 我無再搽了 我全日觀察佢 佢望下自己隻手指就無再塞入口
好似覺得手指係苦苦的
而家已經6月中了 我暫時無再見到佢食手指 就當佢戒左先啦!!
希望下一步可以再戒埋片 不過片片我反而無咁急 因為佢而家始終2歲都未到
今個夏天慢慢教 唔得咪下個夏天再教囉! 加油~~


text:
中國猶太人
想搵世居中國嘅猶太人群體,睇下(開封猶太人).
猶太人(粵拼:jau4 taai3 jan4)好早就移民到中國,而家學界認為唐代時就有大批猶太人來中國,有啲學者就認為漢朝,甚至周朝就有猶太人過來,不過呢個就無相關考古證據支持到.猶太人來中國之後散居喺各個地方,譬如西安,洛陽,敦煌,開封,廣州,杭州,寧波,北京,泉州,揚州,寧夏,南京都有猶太人定居過嘅紀錄,痕跡.到咗宋代,先至喺開封形成一個大規模嘅猶太社區,開封猶太人係紀錄得最完整嘅中國猶太族群[1].不過到近代,呢啲世居中國嘅猶太人大多都畀唐人同化咗,唔再信猶太教,祗不過生活習俗上重有啲猶太痕跡,所以近代到而家都有啲國際猶太組織幫佢哋恢復傳統.
喺開封猶太人唐化同時,19世紀到20世紀又有新一批嘅西方猶太移民來中國,主要集中喺哈爾濱,天津,上海,分別有兩批,之後呢啲猶太人大多散曬,得小部分人留低.而家中國發展緊,亦都吸引咗啲外國猶太人來中國.
家下喺中國,猶太人唔係法定嘅中國民族,在於中國猶太人總體上同漢族,回族差唔多,所以猶太裔分攤喺呢兩個族之中,亦有人喺民族欄度填「猶太族」,不過官方唔承認.
前史[編輯]
猶太人起源於今日伊拉克地方[2],據《舊約》講,佢哋曾經入埃及之後又出埃及,前1270年喺今日嘅以色列地方立國.以色列地方位置特殊,係亞非歐嘅三大洲交通要衝,係兵家必爭之地.於是猶太人多次受外族入侵.70年,以色列首都耶路撒冷畀羅馬帝國攻毀,猶太人自此離散流亡.佢哋有部分人向西流浪到歐洲,另一部分向東,經伊拉克,伊朗,阿富汗,大約200年後去到印度孟買定居.
中國古代[編輯]
絲綢之路興盛,猶太人又識做生意,於是喺宋代之前就有零碎嘅猶太人行陸路來中國做生意,新疆,甘肅出土過唐代來中國嘅猶太人留低嘅希伯來文書件.
到北宋時,因為政策寬鬆,商業繁榮,開封係當時世界上最繁華嘅都會之一,因為經濟繁榮,吸引咗大批猶太人行海上絲綢之路來中國定居開封.
1000年,宋真宗召見一批猶太人,話「歸我中華,遵守祖風,留遺汴梁」,意思係喺歸順中國唔造反嘅前提下,可以世居開封,重能夠保有自己嘅宗教,習俗.猶太人同回民一樣,唔食豬肉,同時佢哋戴嘅帽係藍色嘅,所以當地人嗌佢哋做「藍帽回回」.又因為佢哋劏牛羊時要先挑開腳筋,紀念佢哋嘅祖先雅各同神鬥力時扭親腳筋,所以猶太教又畀當地人嗌「挑筋教」.
1163年,開封猶太人起咗間猶太會堂做宗教場所,佢哋就聚居喺會堂附近,形成規模幾大嘅猶太社區.呢間會堂喺清代時因為黃河水災而毀.今日開封市區有條巷叫「教經胡同」(舊名叫「挑筋胡同」,後來馮玉祥主政開封,覺得個名唔好聽就改成噉),標誌當年猶太街區嘅位置.
唔似得西方,猶太人喺中國並未淪為「下等公民」,一切權利同唐人一樣,亦可以參加科舉去做官.有人分析,正因中國無歧視猶太人,唔似西方噉刺激猶太人嘅族群意識,加之最後200年中國猶太族群無聯絡到其他同胞,於是佢哋就逐漸畀當地同化.而家開封照樣有猶太後裔,當中大部分人因為習俗相近就填民族欄做「回族」[3].
1605年,明朝猶太舉人艾田喺北京搵着咗基督傳教士利瑪竇,話同利瑪竇信嘅教一樣.利瑪竇以為佢係當時中國唔多嘅基督徒,就帶佢睇教堂啲聖母,耶穌,聖若望嘅畫像,不過佢反而認成咗係利百加,以掃,雅各.利瑪竇同佢傾耐咗,發覺佢好熟《舊約》,又話雅各係佢先祖,自稱自己嘅教係「一賜樂業教」.「一賜樂業」其實係當時中國對「以色列」嘅音譯,於是利瑪竇知道佢其實係猶太人,之後開封猶太人嘅名揚咗出去,西方文獻第一次正式紀錄中國猶太人.
近代[編輯]
晚清之後,又有兩批猶太人來中國.第一批主要係俄國猶太人,集中喺哈爾濱;第二批係西歐猶太人,集中喺上海.
第一批[編輯]
19世紀末,沙俄憑住地理位置將中國東北劃做佢嘅勢力範圍,修築以哈爾濱爲中心,連通西伯利亞嘅中東鐵路.西伯利亞嘅猶太人就行呢條鐵路去哈爾濱.當時哈爾濱係東亞最大嘅猶太人聚集地,最多時有2萬幾猶太人定居,佢哋嘅生計主要係商人,醫生,建築師[4].今日哈爾濱有名嘅馬迭爾賓館就係當年猶太人嘅產業.
此外當時中國各大商埠都有來自其他國家嘅猶太人.
第二批[編輯]
喺二戰時,歐洲嘅猶太人畀納粹種族清洗,想四方求助,不過當時好多國家驚領嘢上身,有啲由得佢死(1938年7月6號嘅國際難民會議中,有32國拒受猶太難民),有啲限制猶太難民入境,而中國就庇護佢哋,結果中國庇護嘅猶太難民超過加拿大,澳洲,紐西蘭,南非,印度五國所受嘅總和.[5]其中時任中國駐維也納總領事何鳳山曾經發畀猶太難民兩千幾份去上海嘅簽證,譽為「中國舒特拉」
據統計走難上海嘅猶太人達3萬人,大多數聚集喺虹口,當地嘅摩西會堂做咗上海猶太人嘅宗教中心.呢啲猶太人大多數喺二戰之後就返歐洲,亦有啲去以色列參與復國運動,有少數人留低落來.而家摩西會堂變成上海猶太難民紀念館,入邊保存咗啲當年猶太難民嘅資料.


text:
今次我都係坐balcony席, 因為唔係con, 我知佢地唔會成日走過黎所以我寧願坐d舒服d既位, 4:30pm係dome外面交收入場劵
借此機會也多謝友人幫我在日拍bid飛, 唔係都唔知點算, 因為今次d飛係初初一直跌價, 點知突然無晒d飛仲越炒越貴, 經過上次千秋樂既教訓都係出發前買定飛有保障
一入去見到個場同舊年都差唔多, 同埋有三個水池, 跟住場內突然有nino生日既notice, 我相信呢一課都會有慶生呢
上課鐘響起, 由leader宣佈開課
唔好意思, 日語太苦手, 唔係聽得好明, 第一位老師係壽星仔nino, 我覺得佢係大概講人好多時有先入為主既感覺, 跟住其他四位成員又去左跑步, 最後就叫左leader開個樽.....
其實呢個唔重要, 我坐個位arm arm見到二宮先生個背脊, 其實佢成日都係度搖下搖下隻腳, 真係無時停
第二位老師係aiba, 佢係整壽司, 見佢擺左好大舊wasabi落去, 好爆笑, 然後播番之前aiba去羽田機場附近捉魚, 魚就捉唔到, 捉到d貝類海產
呢位學生食野可唔可以斯文少少
第三位係櫻井先生, 佢叫d member打水然後幫aiba沖涼, NINO就係我地前面個水池打水, 呢part好短, 只係20分鐘
第四位松本先生, 佢講關於生BB, 仲讀左二宮媽媽給kazu的信, 本來係好感動, 不過.... nino係最感動既地方居然爆左個事實出黎, 令二宮媽媽本來為兒子好自豪既事變得好攪笑, 我估nino唔想太煽情卦....
當然有最重要既切蛋糕同唱生日歌, 相葉餵nino食, 但nino好唔願意呢
最後一位老師係大野先生既笑顏master, 好攪笑, 最後aiba都不敵jun jun...
下課前也是唱ふるさと, 去到要觀眾唱既時候, 居然無人唱, 攪到sho突然獨唱, 點知走晒音, 唱左一句就停lu
完場後, 播番佢地寫呢五個字, 原來係抽籤, sho知道要寫個氣字好唔開心.... 其實我想話唔怪得寫得咁肉酸啦
對於今次嵐學, 因為係617, 變成非去不可, 但真心講有少少失望, 因為個慶生比較求其, 好快唱完歌, 切蛋糕, 又無送禮物環節, 有樣野唔係好想講但又真係要講, 就係nino表現有d indifferent, 唔知佢係咪比較內歛, 其實上次TABOO與sho kun慶生時真係覺得好感動, 唱生日歌都係好感動, 好surprise, 今次因為係正日, 所以變得係意料之內, 同埋生日要開工仲要做兩場show... 又真係幾慘既
整體來說, 我覺得舊年既嵐學有新鮮感一d, 我都係鍾意睇con多d囉, 不過唔會再盲目用高價追飛lu... 因為我真係好山田


text:
希望呢個係最後一集啦,相太多,放晒o係一篇blog真係太滯喉,我講寫o個個呀!(<<<<即係我自己下嘩?)
A~~~其實呢,重有人o係度架呵?至少我呀媽同我自己應該有睇啩……
做完泰山之後,我地就黎到一個廣場,嗰度有個地方放左好多唔同形狀嘅軟膠喺度比小朋友砌野.我見過有人砌左成間小朋友高度嘅屋比D細路捐出捐入.鍾意砌野嘅小朋友,呢度就係佢地嘅天堂啦,你鍾意砌幾耐就幾耐,無人會阻止你.除左呀媽同老豆之外,無人會干予你砌乜野,當然,我地嘅幟哥亦唔會插手口水禧嘅創意啦,佢對手都好忙架嘛!而家我影親佢篤電話,佢就會不屑咁話:「又想o係blog度話我成日篤電話呀嘛你!」
係呀,吹咩!
口水禧而家砌野鍾意向高發展,所以佢砌極都會變豆渣樓嘅,風吹都企唔穩.佢砌完重會話:「媽媽,我砌比你住架!」跟住棟野就喺佢眼前訓低,然後有人就會一邊發勞騷一邊砌番同頭先訓低之前一模一樣嘅「高樓」出黎,然後又話係砌比我住嘅,跟住棟野又……
仔!呀媽知你孝順啦,不過媽媽比較鐘意訓街多啲……( 至少街應該都比較紮實啲嘅)
三號表情- 疑惑 (佢真係連續比我點佢做呢啲一號二號三號表情做左一輪先發現自己比人玩緊,跟住佢有乜反應?咪做多次二號嗰個表情黎宣洩佢嘅不滿囉!)
呢個時候,你問我點解會突然有啲表情牌比小朋友玩架呢?我估其實係因為個場館係關於修理壞左嘅野嘅,可能佢想話比小朋友知當有野壞左之後,唔同嘅人都有唔同嘅心理反應同表情啩.除左呢啲表情牌之外,佢重有幾個攤位擺放左唔同嘅修理工具,啲工具嘅側邊重標晒啲名稱教啲小朋友認野.其中一個攤位有啲紙喺度叫啲小朋友分享下佢整壞野然後修理番嘅經驗.有啲都幾好笑架,例如有個寫:「有一日,我倒瀉左杯奶落地氈度,我即刻用布「索」左啲奶,媽咪完全唔知我倒瀉過野.真係好彩!」我成屋都係地板,加上口水禧抹野係慌死你唔知型,所以穫穫都穿晒煲,真係就算唔睇,齋聞我都知.
研究緊啲一號二號三號表情
成班細路好忙咁砌.你喺屋企未必會見到呢啲大爺好積極咁幫手做野,但黎到呢度,個個突然好似上左鍊咁不停做不停做搶住做!嗰種積極真係令人感動,場面真係震撼!早响丫嘛,我帶晒屋企未摺嘅衫呀褲呀,未洗嘅碗呀碟呀煲呀咁,等呢班友仔發揮佢地嘅潛能,等佢地早啲搵到人生嘅意義,最緊要係等佢地知道第時娶個入得廚房出得
大堂廳堂嘅好老婆嘅真蹄!(睇黎睡魔經已急call啦,竟然叫啲好老婆出去大堂!係咪傻左呢我!)
再轉場已經去左一個關於海港嘅場琯.
請大家包容呢位面部肌肉隨時抽筋嘅人兄
模擬貨櫃碼頭嘅起重機.有啲細路勁攪笑,佢地會掛一抽海產喺度,再轉動個起重機模型吊起啲「倚」(我唔係潮州人,但我鍾意用嘉誠哥嘅口音讀「魚」),然後好滿足咁笑住行開,好似覺得自己好叻仔,終於完成左一項好艱巨嘅job啦!
當口水禧盡情咁玩緊面前幾張麻雀檯咁長嘅火車之時,我就四圍睇下野,八啩下,呢個係我每日主要嘅工作,我人生嘅意義同真蹄丫嘛.
牆上面貼左好多手工藝品,睇得出係出自小朋友嘅手筆.你會發現啲人嘅眼耳口鼻比例超唔對稱,甚至係無左其中一個五官.手長腳短呀;頭大身細呀;間屋嘅窗或門時大時細,高高低低之類.
但,講真,呢啲先係最好嘅野,小朋友畫嘅畫就係因為無大人嘅顧慮,所以先會有缺陷美,但缺陷美先至係最真實嘅野丫嘛.對到鬼咁工整,油顏色完全唔出界又均勻到睇唔到破綻,哇,咁咪好似o卑出黎嘅一樣?唔排除呢個世界有神童,幾歲人仔就畫到畢加索咁勁,不過其實畢加索自己都最響往畫野可以畫到好似小朋友咁,因為佢覺得最難模仿嘅就係小朋友畫嘅野.(我唔係亂講架,呢個係喺佢嘅畫展度見到咁寫架.)
嗰日最後一站就係美術館.我估佢可能係每個星期有唔同嘅主題比小朋友創作.上一次黎好似係畫水彩,但今次係玩用回收嘅紙箱整屋.
度門…….!!!!唔緊要,缺陷美缺陷美
有風格,之唔係就係型囉!
記得以前雞雞學校嘅老師講過關於屋嘅事, 佢話有兒童心理學嘅研究報告發現,世界上住喺唔同國家嘅小朋友,不論佢地住緊高樓大廈又好,住平房都好啦,佢地畫出黎嘅屋大多數都係尖頂,就好似口水禧手上呢間咁樣.個老師有講過個原因,但我已經完全記唔起啦.(唉!)
咩黎嘅?你慢慢估啦.此乃出自一個自以為唔跟隨世俗眼光,拋開一切,不可一世嘅茂丙整嘅.究竟有邊個喺大家眼中有呢啲特質呢?
自從離開左雞雞學校之後,佢無幾何可以咁樣畫架咋, 屋企啲窗可以咁樣畫?Errrr….
好似睇卡通片時咁專心到面部肌肉放鬆
五點鐘,齊收工 .呢度啲人好自律嘅,唔會賴死唔走阻人收工.另一個重要嘅原因就係啲老豆呀媽已經肚餓,趕住去食晚飯醫肚啦嘛.係呀,好早食飯架我地,有時四點幾就去食飯架啦.
幾經波折先搵到地方坐低開餐,真係幾乎餓暈咁濟. 佢面前嘅兒童餐之中,最欣賞嘅係嗰碗冷麵,其次竟然係……你估都估唔到呀!係……白飯!嗰兜生果都會食晒,但兜雞同天婦羅就麻麻地好,真係食野唔知價!
S~l~u~r~p (口水禧:好食過呀媽請我嘅貓麵!)
各位觀眾,有個傻丙又話要試食wasabi.佢嘅誠意真係令我恭敬不如從命,奉陪到底啦.攞好相機,準備捕捉我最想見嘅一刻…… ( 係,我唔係人!)
辣到嘴都變形,面容扭曲……
本來想收埋佢支水睇下佢有咩反應,不過我驚比呀婆斬我九條街,所以放佢一馬.
哇!呢啖水有如甘泉之露,睇佢個表情就知佢出盡奶力咁”cher” 緊啦.
恭喜恭喜!終於劇終啦!收工.


text:
**南美,南極篇使用粵語
雖然Day 11只有一次登岸,但相片太多,所以分開兩篇.今篇記當日朝早Brown
Bluff嘅登岸;下篇貼下晝喺甲板上影嘅Antarctic Sound同Weddell
Sea嘅海上風光.
上圖藍色箭咀係郵輪嘅方向,由昨日嘅登岸點Half Moon Island行緊去今日嘅登岸點Brown
Bluff.
七點幾起身食早餐,唔知係咪郵輪上嘅香蕉所剩無幾,由之前完整嘅一條變成一小段,呢截有冇四份一?!
食飽上甲板望望,開始見到南極半島.
前方圓圓哋,平平哋座山,就係登岸點Brown Bluff所在嘅Tabarin
Peninsula.
見到Brown Bluff喇,Brown Bluff係一個basalt tuya,世間罕有,喺岩漿噴發嘅同時要被厚冰川覆蓋先可以形成呢種獨特嘅山形地貌.
郵輪冇耐就anchor,見到工作人員放艇試水同搬物資,於是影多陣就落番房換衫準備登岸.好開心,係難得嘅好天色!
登岸喇
呢個天色,背景同迎面而嚟嘅企鵝,第一眼見到嘅時候呆咗,好肯定從來冇見過靚成咁嘅景象,既震撼又感動!
Brown Bluff有兩種企鵝,分別係Adélie penguins阿德利企鵝(下圖)同gentoo penguins巴布亞企鵝(下下圖).兩種企鵝點分呢?醜樣啲,冇咁多顏色嘅就係阿德利企鵝喇!
呢堆懶嘢好得意,攤晒喺度曬太陽,佢哋係巴布亞企鵝B.肥肥哋,啲絨毛好軟綿綿咁,實在係忍耐力嘅考驗,好想摸呀!!!!!!仲幻想到攞個竹籮執晒佢哋返香港!呵呵!
成年嘅巴布亞企鵝Gentoo Penguin,眼上方有笪白色,個嘴紅色,比阿德利企鵝多色彩.巴布亞企鵝亦都係企鵝家族中游水最快嘅!
阿德利企鵝以黑色為主,有個白眼圈,呢個時候有啲B甩緊絨毛.
巧驚驚,支鏡好危險,唔知有冇蓋番鏡頭蓋呢?!如果俾隻企鵝B錫啖鏡頭就慘囉 >.<
一齊睇吓阿德利企鵝B有幾得意 ^0^
咦,石灘上瞓咗隻Weddell seal,企鵝同海豹齊齊曬太陽 ^^
連一向只對數字敏感,對美景卻毫無感覺嘅老公都落力影相.究竟係南極嘅魅力定係企鵝嘅魅力?
Volcanic tephra,唔知點譯,總知係火山爆發噴發出嚟嘅物質形成嘅.
唔少郵輪朋友行咗上山,好堅呀,咁斜!老公問我行唔行,睇嚟行上去都係望番呢個景啫,都係留喺石灘算喇,一樣影得開心 ^0^
Brown Bluff一隅
影到差唔多時間就坐小艇返上郵輪,郵輪下晝會喺海上周圍兜吓,仲會兜去慕名已久嘅世外桃源Weddell Sea,待續..
到南極郵輪,阿根廷,巴西伊瓜蘇2016目錄頁
到「Venus遊世界」總目錄
您可能會對以下博文感興趣:
Copyright © 2016 by Venus. All rights reserved.


text:
雖然係fan屎, 但係都唔會乜都買一餐, 最開心都係收吓d紀念品, 咁多年嚟收收埋埋, 要用個箱先裝得晒, 爆棚添啦, 呢日要重新執到佢企企理理先可以再放多d呢!
2011年6月21日 星期二
我的廸士尼寶箱
雖然係fan屎, 但係都唔會乜都買一餐, 最開心都係收吓d紀念品, 咁多年嚟收收埋埋, 要用個箱先裝得晒, 爆棚添啦, 呢日要重新執到佢企企理理先可以再放多d呢!
2011年6月19日 星期日
父親節大餐
今日父親節
個女話唔出街食
堅持要自己係屋企整番餐喎
壽司
吉列豬扒
手震吉列蝦
黑椒碎海鹽三文魚
個女話我個鹽樽唔靚
磨出嚟嘅鹽好大粒
抽象派沙律
呢餐我就唔使煮嘞
不過要洗呢
2011年6月16日 星期四
Apple & Sage Pork Chops
上星期喺太古城嘅超市買咗呢pack香草, 雖然廿幾蚊一pack兼用得一次, 我覺得都唔錯, 反正買一樽通常都係擺到過期先用到一半, 好浪費....
一pack有6種香草, 包裝後面仲印有食譜.
味道唔錯,食落幾開胃, 再煲個羅宋湯, 都算健康嘅一餐.
簡簡單單又一餐.
2011年6月13日 星期一
是日晚餐 ~ 沙律, 意粉, 三文魚
2011年6月7日 星期二
端午節東涌遊
成日以為端午節喺星期日, 原來喺星期一; 同husband無咩地方去, shopping睇戲又唔係好啱, 個女又有自己節目, 都係去番我地嘅抵玩樂園, 唔計油錢, 30蚊隧道費就可以hea一個下午.
先喺東涌Novotel食晏 ~
好寧靜 ~
先嚟個自家製麵包.....
咦!橄欖油隻碟咁得意嘅!!!!
初初唔明點解比隻咁嘅碟......
依家明解嘞!
薄荷青豆忌廉湯, 好好味我第日都整嚟試吓.
唔知咩咩Sweden meatball pasta咩咩, 個名有兩行字咁長, 我剩係記得番呢3個字.
好大個pizza好多芝士~
我食咗兩件已經飽晒. 午餐可以加40蚊就有飲品同甜品, 不過食唔落lu.
喺廸廸尼門口竟然兩次比人問我地要唔要入場券, 佢地有得平讓喎, 都要三百蚊, 嗰時已經3點半, 我諗佢地都係袋返d入場券留念多架啦.
今次坐第一行.
真係愛C我部Canon S90 ~
好一個端午節假日.


text:
2016年2月4日 星期四
《淘》BB車
原先我都有打算再買士的車, 不過以前我哋曾經買過部平價士的車俾小B用, 最終用唔夠10次就讓咗俾人, 因為唔好推之餘又唔好坐, 既然妹妹差不多每天都要用到, 咁就不如揀部好少少嘛!!
其實大約一年前左右經媽媽朋友介紹後, 知道Pockit同YOYO嘅BB車係可以摺得好細, 方便攜帶之餘又唔太重身, 我已經心思思想換車架喇... 但爸爸又話唔好放部大車喎, 咁我見倆姊妹都已經開始大, 要我再放金錢投資喺BB車方面, 我又唔太捨得呢, 不過宜家無得揀, 難得婆婆開聲要求, 車就一定要再買.
最後我喺淘寶搵到呢架VOVO, 個款同YOYO係完全一樣架, 但價錢就差幾千囉, 如果主要俾婆婆出入街市用, 我真心唔介意用A貨, 就係咁...我就淘咗一部返黎喇~
收車後都唔算太大...而且仲有條肩帶, 方便揹上身, 車身約重5.8kg, 個人認為尚算可以接受.
我們的Facebook專頁 - 小b與妹妹b之成長日誌
10 則留言:
唔肯行...都幾麻煩.如果婆婆一個又要抱妹妹又要買餸就真係冇咗佢唔得回覆刪除
妹妹豬同小檬都好肯行,唔鍾意坐.我家妹妹好似乎幾個月已經唔肯坐BB車,一歲未夠已經將BB車收藏好留俾人.好在都叫兩個一齊用,唔係都幾唔抵回覆
要抱真係唔係易事, 有架平靚正車就幫到婆婆啦回覆刪除回覆
係, 希望唔鐘意用bb車嘅婆婆都會鐘意用呢架bb車啦!!刪除
南瓜妹都係唔肯行,但佢更唔肯坐bb車,只肯抱.超煩.回覆刪除回覆
咁唔惦啵, 我地妹妹唔係肯行但好鍾意坐車, 懶到暈~刪除
唔肯行對婆婆買餸來講,真係一件幾辛苦嘅事,希望架BB車真係幫到佢啦回覆刪除回覆
婆婆宜家日日都有用bb車...買餸即刻變得輕鬆左 :p刪除


text:
上星期日放工試左一次
覺得幾好味
價錢唔算好貴
包 大概 20幾蚊, combo + $20, 大combo + $26
combo 有一杯飲品 + 薯格 或 薯角
要左個Classic Burger + 普通 combo (薯角), $42
等左5分鐘到就有得食
芝士溶溶地, 蕃茄勁大塊, 睇相就知啦
蕃茄 芝士 中間有肉醬令個包好 juicy
好熱, 好好味
薯角原本以為得幾條
但原來份量都頗多, 而且條條都粗過我手指
個餐食左15至20分鐘, 到最後d 薯角都係熱既
兩包茄汁係完全唔夠點既 (我食M記時1包半茄汁就夠有餘啦)
可惜係佢尖咀分店個位置太唔方便
係海運大廈最入果頭
我係海防道入Habour City 再行入去
急步行都行左10分鐘
待應生服務唔錯
我睇緊menu時有待應生主動service我
order完羅個牌坐低,
待應生會係整好食物後羅埋去你度
果度仲有d 位有梳化坐
係幾舒服, 不過坐係度食包總係覺得唔就手
同樣係尖咀既 Burger King 食左兩次都要係度呆等
個包又唔係特別好食
價錢又唔係平好多
跟餐既薯條仲要係 M記貨色, 唉
以後寧願行遠d 都要去 Freshness Burger食
下次有機會要試埋 Triple O's
3間非M記 Burger分店都係尖咀, 真係 Burger Fans必到之地


text:
第二日行程, 我地朝早去佐暢遊湄南河, 跟住落船去睇黎明塔, 逗留佐十分鐘就坐返船回程, 回程途中有餵魚環節, 面包當然要出錢買, 我地無買到, 睇人地餵咪得囉~
跟住我地去佐蛇園, 唔駛問又係昆你買野既地方啦, 我地當然咩都無買, 但餐餐去到呢D地方, 佢都講到佢地既藥好似神仙水咁, 乜都醫到, 係咁勁既話呢個世界唔駛醫生啦.
之後我地就去佐號稱全亞洲最大既Central World, 我地係裏面既food court食飯, 每人有200 Bahts budget, 我地呢餐飯兩個人共用佐大約HK$100.
然後導遊就話有興趣既人可以跟佢去四面佛, 無興趣去既人就係商場shopping, 因為四面佛距離商場好近, 行十分鐘左右就到. 我地一場黎到泰國, 梗係要到四面佛睇下啦, 不過我地無拜, 流沙包係基督徒當然唔會拜啦, 我亦都無咩興趣拜, 只係參觀下就走, 之後我地就返番Central World行商場, 唔駛問梗係有買Wacoal同Boots啦~~
跟住我地就去佐全曼谷最高既地方食飯同睇夜景, 去到又係食buffet, 真係食到厭, 仲要係自費, 價錢都唔平, 差唔多都要每人兩舊水港幣. 我都無食到D咩, 我黎到泰國係想食D特色野地道野呀, 連續兩晚都食buffet, 真係無咩胃口.
食完飯我地就上八十四層睇夜景, 上到去幾特別, 果層係會三百六十度咁自轉, 同埋只係隔住個鐵絲網, 比起其他D乜塔乜塔要隔住塊玻璃既感受更深.


text:
呢間酒店可以12點Check-out... 我地決定上晝去完上野先番黎Check-out, 不過當然唔可以錯過酒店美麗既庭園, 有滝嫁
可惜櫻花未開
好多住客都係度拍照, 其實非住客都可以入黎
仲有好多錦鋰
呢日決定買地鐵一日pass, 我地終於可以由酒店去赤阪見附, 原來都幾方便, 首先經過酒店大堂
行出黎, 有指示去地鐵站
轉lift落地下, 好多staff係度, check-out個陣, 酒店staff仲幫我地拎個行李去到呢個門口呢
然後過橋
橋邊有釣魚既地方, 唔知leader有無黎呢度釣魚呢??
一過橋已經係赤阪見附駅入口, 有銀座線同丸之內綫, 去東京, 新宿甚至原宿都好方便(其實係東京唔一定要坐山手線), 去上野只要坐銀座綫已可以直達, 大概20分鐘車程
一去到上野恩賜公園, 門口呢棵櫻木已經滿開
裡面都開左6成lu
藍天加櫻花係最美好
好多日本人都係度野餐, 不過我地發現佢地只係用藍色鋪地
我地仲係上野既金劵店買埋去名古屋既新幹綫指定席票, 係9950yen一張.... 比直接係JR買平800yen左右, 當然你都要去JR COUNTER劃位啦
12點番酒店Check-out, 順便寄存行李, 通常d酒店寄存行李都會比個牌你, 我稱為雞牌, 因為以前買雞都係揀完雞比個牌你, 劏好再用個牌認領, 但高級酒店無用雞牌, 係一張紙
之後會去參觀TBS同去銀座.... 又係ARASHI之旅.... 待續....


text:
話說上星期日朝早起身沖涼時休克,已經睇左醫生,仲寫左紙叫我去照心電圖&X光,但遲遲未去照,因為真係好貴,照晒兩樣要四百幾蚊呀!所以見無咩特別唔舒服咪唔照住囉!
但去到前晚,訓覺前覺得背脊好痛,連呼吸都好痛,搞到我好夜先訓得著.之後返工痛到想喊,原來想五點去食飯時睇醫生,不過又好肚餓,所以去食飯都無去睇,放工後返到屋企,我媽見我咁痛,話不如去睇急症,呀....我一直都諗唔到我可以去睇急症,俾一百蚊就可以有藥,照晒所有野,橫掂今日又返夜,一點先返工,所以夜D訓都唔緊要,所以食食下宵食都放低,見十二點半仲有馬鐵,所以即刻出門口,費事要俾多一程的士費.
感謝主!去到馬鐵站剛剛有車,上到車開始眼訓,仲差d唔記得要落車.自己一個去到威爾斯急症室,十二點九,嘩....咁多人既?急症室都差唔多滿晒,仲有好多細路添,登記左見完護士要坐低等,我o係屋企已經預左急症室好多人要等好耐,所以帶定聖經,一本叫"不再一樣的敬拜"既屬靈書去睇,係唔係好乖呢?
時間一個鐘一個鐘咁過去,終於過左三個鐘,醫院亦好準時三個鐘後先叫我個名(因為我係屬於次緊急類別,即起碼最小等三至四個鐘),入到去醫生話要照X光同心電圖,心諗呢鑊賺晒啦!俾一百蚊照晒我原本要照既野!
都算快到我照,照完一樣接住又去照第二樣,再見埋醫生睇報告,醫生話X光同心電圖都顯示一切正常,可能只係骨膜炎,食d消炎藥就應該會唔再痛,同埋半夜藥房無開,所以只開左一日藥俾我,叫我今日再去醫院藥房配藥,但今日要返工,所以諗住星期六放假先去.
不過今日食左消炎藥,真係無咁痛呀!但剩番一粒藥,所以聽日真係要再去拎多幾日藥啦!


text:
今日真係嚇餐死呀, 我下晏瞓醒晏覺, 忽然間諗吓諗吓, 驚覺星期三上午要開 team meeting, 但我又好似 book 滿咗成朝門診!!
真係死喇, 我而家星期一/五又唔係返大醫院, 所以聽日攪唔到改期,
我亦都絕對唔敢遙控我個 clerk 幫我改, 因為佢真係得罪人多稱呼人少,
咁急先改期, 一陣遇著D 唔好相與嘅病人就真係好大鑊喇!!!
所以, 我用十分鐘就出門口, 飛車返醫院攪掂佢!!
好彩, 星期日公路唔多車, 安全高速地 35分鐘返到去!
唉, 算係攪掂咗喇!
但又一大挑戰, 就係要揸車出旺角, 如果唔係今晚 book 咗枱食母親節飯, 我又揸咗架車出去, 我諗我呢世都唔會揸車出旺角!
好彩有波比先生同行, 幫我睇定朗豪坊的停車場都唔算難泊, 就出發去啦,
點知, 又俾 google map 老點, 開機時明明 plan 咗行 A 路, 點知行行吓佢又 auto 轉咗教行 B 路,
攪到我又完全冇心理準備之下, 去了一個又係呢世都唔會無啦啦揸車去的地區 >.<
D 貨 van 佬真係黐線, 行我後面, 一齊打左燈 cut 線, 佢 cut 得我快少少, 就踩油去唔俾我 cut 仲 bu 我, 真係冇咩事唔好出九龍
好彩, 後來都順順利利入到朗豪坊了~
我們去了八月軒食飯, 其實係高級版美心, 食物很精緻, 不過我係覺得好多餸都過鹹.....
最後點了很招牌的拿破倫, 係呀, 呢度係中菜食店, 但有好多西式甜品,
同D 老人家嚟, 食到D 平時佢哋冇機會食的甜品, 都幾好啊!
講吓我樽酵素仔仔, 今日 Day5, 好多泡泡呀,
開一開俾佢吸吓新鮮空氣, 好勁酒味呢!


text:
- 19461188
- 19461188
- 新闻动态
- 公司产品
- 混装系列
- 新品系列 巧克力杯系列 巧克力公仔系列 棒棒糖系列 情景组合系列 翻糖系列
- 巧克力机器花系列 新款机器花系列
- 节日系列 儿童节系列 情人节系列 母亲节,父亲节系列 圣诞系列 新年快乐系列
- 巧克力球,蛋系列 彩蛋系列 巧克力球系列 巧克力球(表情系列)
- 切片系列 三角形系列 彩色同心圆系列 三圆环系列 双心系列 心形系列 星星镂空系列 海星系列 菱形系列 五星系列 尖长方形系列 巧克力币系列 方形系列 方形镂空系列 长方形系列
- 立体切片系列 半弧系列 翘边系列 网片系列 单色弹簧系列 彩色弹簧系列 线圈系列 排骨系列 彩色立体系列 小羊角系列
- 欧式浮雕系列
- 巧克力棒系列
- 伟德国际19461188 传统花型系列 经典花卉系列 工艺花插件系列 仿真花系列 新款扇形花系列
- 企业专版定制系列 企业平面专版定制系列 企业立体专版定制系列
- 星座,生日,祝寿,生肖系列 生日快乐通版系列 祝寿系列 十二生肖系列 十二星座系列
- 卡通蛋糕配件系列 四寸卡通蛋糕配件系列 卡通慕斯蛋糕系列 八寸卡通蛋糕配件系列 六寸卡通蛋糕配件系列
- PP牌系列 模具类装饰产品系列 春夏插件系列 秋冬插片系列 镂空系列 混装立体音符插片 混装立体小鸟插片
- 伟德国际19461188
- 联系我们
- 人才招聘
- 公告信息


text:
十.一活動浪接浪,噚日港島區由朝到晚都係巡遊,步行,但原來咁都仲未行夠,下禮拜六中秋節仲有壇「香港各界青少年慶祝中華人民共和國成立 60周年萬人大巡遊」,淨係個名都已經長過水蛇春,你叫啲後生仔邊有興趣同你癲.但好彩,祖國而家有米,要激發青少年愛國情操,自然冇難度.
行一個下晝有禮物收當年六七暴動土共就話慨嘆愛國有罪啫, 家陣回歸咗,香港都由共產黨揸 fit囉,唔止成年人爭住認愛國,後生仔只要參加上述嘅 10月 3日大巡遊,就可以現兜兜有禮物收,唔好講話愛國有理啦,直頭係愛國有 so呀!同西環關係密切嘅港大研究生會 PGSA,近日就向同學發出電郵,話參加呢個巡遊者,會獲得 50蚊嘅禮物同抽獎機會.
八方以為,內地先要透過啲單位組織群眾去參加官方活動,但 原來香港家都興起呢味嘢,要召集啲人肉佈景板撐場.呢個巡遊喺西九龍圓方商場附近集合,途經廣東道,梳士巴利道去香港體育館為終點,巡遊後完成點綴歌舞 昇平任務就鳥獸散,預算下午 3點搞到 5點,但中午 12點就要報到,即係搞足一個下晝.
為增加吸引力, PGSA會安排免費巴士,接送參加者去集合地點.除咗奉上價值 50元嘅精美禮品外,參加者仲可能抽中國慶騷「青春中華」晚會嘅門票,睇到劉華,謝安琪,張敬軒等歌星嘅表演. PGSA封電郵仲落足嘴頭,話巡遊同晚會注入「健康人生」元素,可以帶出「擁有強健體魄,遠離毒品禍害」訊息,「期望全港青少年繼續為祖國,為香港的富強 而努力!」
雖然呢份愛國熱情咁洶湧澎湃,但一啲仲有獨立思考能力嘅港大生卻不為所動,質疑:「 50元招聘國慶走路工,上街扮演群眾, PGSA花錢請做學生臨記上街巡遊,虛假和諧.」升呢做咗港大研究生陳巧文都睇唔過眼,噚日就喺學校民主牆同 PGSA開拖,大罵呢種送禮谷人去巡遊嘅手法,要 PGSA出嚟交代,呢筆利誘同學參與馬騮戲嘅資金,究竟出自同學仔嘅會費,定係由阿爺資助.八方都有搵過 PGSA方面,不過就未有回應.聽聞呢 50蚊紀念品係大會 T恤同太陽帽,咁落本,八方真係覺得好吸引囉!


text:
第二天(續)
經過令人失望既阿蘇火山之旅再次回到熊本,冇出站直接坐新幹線返博多,博多拉麵等緊我架要快啲返去先!
熊本站大堂唔大,好易見到觀光案內所同售票處,順手拎張熊本地圖睇定有咩玩
入閘啦
坐6:24車返博多
咁岩又遇到係阿蘇站一齊上車個班乘客
車到啦!今次坐九州新幹線專用既800系列車
列車內部好靚
廁所都係又大又靚
講手提電話要入去指定房間;最估唔到既係新幹線列車上連吸煙房都有,雖然食煙唔關我事,不過第一次見到火車上有吸煙房咁特別
指定席座位同樣係又大又舒服
相對N700系,呢部800系既座位比較薄,冇N700個啲咁軟熟,不過唔洗擔心,兩款車都行得好平穩,坐得好舒服
話咁快就返到博多,舒服到唔想落車
呢班車停站較多,由熊本到博多需時48分鐘,唔算耐啦?
都係覺得旁邊部N700型啲
落車後就上到博多站樓上阪急百貨,呢道都可以見到小黑
行百貨公司shopping我就冇興趣啦,我黎呢道係為左Pokemon Centre
見到好多熟悉既小精靈
今日暫時唔買野住,先影啲相比妹妹睇,等佢慢慢揀好之後過幾日再返來買過
呢間Pokemon Centre比起大阪個間細好多,賣既野都冇咁多冇咁豐富,唔係幾揀得落手...好快行完之後就落返地下,去到博多站之下既地下街
地下街有好多餐廳,經過都令人流口水,可惜今晚已經揀好地方食拉麵,同呢道有緣無份...
行到去巴士站睇下邊部車岩
博多站附近都係大型商場百貨公司
火車站對出就會見到100円巴士,坐佢就可以去到今晚目的地「天神」
天神與博多之間有100円巴士行走,兩條線以順時針和逆時針方式循環行走兩地,坐佢就可以去到福岡市內好多地方
雖然點坐都係收100円,上車時順手拎張整理卷好啲
夜晚乘客唔多;真係好佩服日本巴士司機,除左駕駛技術要了得之外,口材都要好好先得,事關佢地要戴住mic,無論開車﹑停車﹑行車﹑或者有人落車佢地都要不停不停講野,水口少啲都唔掂
唔洗十五分鐘車程就去到天神^^而家只係八點半,街上行人已經唔多,就算係好出名既天神地下街唔少商店已經關門,想行都冇得行
好冷清
天神可以話係福岡最繁華地段,四圍都有大型百貨公司同商場,要shopping黎呢道一定冇錯
商場之間有間神社
Apple store九點都關門啦
離開商場地段行入橫街窄巷,發現好多特色餐廳,我既目的地都差唔多到,要努力搵搵
一路望住google map行,見到明明已經去到目的地而且行過左但就係見唔到,心諗google map唔會呃我掛?唯有行返轉頭再搵搵(其實係右上角已經見到個牌啦,只係自己留意唔到)
返轉頭睇清楚終於見到你啦,我既目的地就係呢間一風堂總本店;一風堂細細間而且凹左人去,一個唔小心就miss左,好彩最後都見到你
入面有吧枱位有普通位,一個人坐吧枱就岩晒,仲要自閉係最入面個個位
坐低後職員拎左個籃出黎比我放背囊,然後就放係身後,我諗只有係日本先可以咁大膽唔睇住自己財物而又覺得安心,係其他地方我一定攬到實一實
揀野食時間到啦
餐牌中英韓文對照,唔怕唔識睇(唔識字既話睇圖都得^^)
見到有「元祖」兩個字,就食你啦!
偷睇靚仔為我煮麵
枱上有好多調味料,但我最有興趣係壺水,成日都冇咩飲過水有少少口渴,要係道飲多啲先,而且係我最like既冰水
見到寫住替玉小玉,我仲以為係雞蛋,今次大鄉里左啦,直到幾日後先知道原來替玉意思係加麵,當食完拉麵後覺得唔夠就可以要一個替玉,重新加一個麵入去本身湯底(唔好咁快飲晒啲湯),咁就可以當係食多個麵啦;呢道啲拉麵咁好食,如果知道可以咁加麵我一定加,只係100円咋,可惜當時咩都唔識...
一風堂拉麵名不虛傳,味道超正!味道好難形容,總之賣相靚,拉麵正,湯底仲好香,連塊肉都入口即溶,呢碗係我食左五碗拉麵之中最好食既一碗!
睇個碗就知有幾好食啦
食飽後好滿足咁離開,點解拉麵可以咁好食
夜晚呢邊既天神街頭五光十色
有香港之前排長龍既一蘭
有好多唱K同唔知係咩既娛樂地方
仲有KFC麥當當
估唔到呢道咁夜都仲有咁多人
我要去搵巴士站坐車走啦,多采多姿既夜生活唔岩我
見到有車去博多站就上車,冇理佢係唔係100円巴士lu
上車記住拎,我係第八個站上車
今之坐既係急行巴士,幾個站好快就返到博多站;見個收費牌知道呢部車唔係100円循環線,不過收費都係100円,我估呢道成個區既車都係收100円咁平,咁有幾抵坐bor
博多站呢邊商場一早就關晒門,街鋪又唔多所以好靜,唔會好似天神咁成街人
Hostel旁邊有間快餐,開頭以為佢係賣炸雞,睇真啲先知係賣便當
唔知呢間賣咩呢?
十一點返到hostel;係香港黎講十一點唔算好夜,但係日本好多地方十一點已經好靜好靜
比你上下鏡先
成日不斷睇地圖,又不停send相比妹妹睇,仲經常上網,最後都係用左大約100MB數據,仲有千七MB冇可能用得晒啦
係床上搵下資料,整喱整lu之下搞到一點幾先訓,希望聽日知醒啦^^


text:
食譜
星期日買咗包曲奇粉返屋企,
等到昨晚先有時間整.
嘩!要用227g牛油搓粉喎!
咁咪好油囉!
我唔想落太多牛油,
於是加咗少少牛油和一隻雞蛋,
夠搓成糰便算,
用180度焗20分鐘,
每盆只係焗得9個咋!
總共整咗4盆,
共39個呀!
睇吓食唔食得先!
3月18日是大小魔怪正日生日,
同時老公亦係3月30日生日,
咁今日就一次過為三囝爺一齊做生日啦!
其實我想整好多嘢o架!
不過得一對手,
工人姐姐剩係幫手切切切,洗洗洗!
我唯有犧牲少少唔打麻雀,
密密整啦!
生日會嘅有食物:
雖然3月18日先至係大小魔怪的生日,
不過老人家話做生日一定做早唔做遲,
又要就埋大家唔使返工,
所以決定明天3月14日為大小魔怪做生日啦!
放工之後,
同老公一齊落元朗買餸,
為明天的生日會準備食物.
為妳哋準備了一個冷凍小食~泰式鳳爪!
雪凍明天食!
今日我整呢個兩餸,
基本上啱哂我一家人嘅口味.
雞,薯仔,洋蔥,白汁加芝士碎,
仲要係焗到金黃色,
未煮諗起都想食呀!
炸香嘅獅子頭,
加埋雞湯和娃娃菜一齊煮,
嘩!好清甜啊!
今日又是考驗新工人姐姐廚藝的大日子,
昨晚我已經買定哂雞翼和節瓜,
仲逐一講明豉油雞翼是用現成豉油汁加2碗水煮20分鐘;
節瓜就煮粉絲蝦米啦!
睇睇佢煮成點!
昨日我咳咗一整日,
成個人都好疲倦,
九點半已經上床瞓覺,
點知一瞓仲咳,
咳咳咳,咳到唔停啊!
瞓到朦朧之際,
老公突然叫醒我,
因為佢沖咗杯蜜糖水俾我飲,
嘩!好sweet呀!
跟著我一覺瞓到天光啦!
今日天氣又開始轉涼了,
而且整天都下著毛毛雨,
唔夠瞓嘅我好疲倦啊!
就連食嘢都好似冇胃口呀!
見好耐都冇食過酸酸甜甜野,
嘻嘻!襯今日係三八婦女節,
整番樣自己鐘意食嘅餸先得!
八點九食宵夜???
係呀!
由於奶奶飲食習慣與我們不同,
每逢星期六日,
早午晚餐都要好早食o架!
我哋通常早上11點就食午餐,
6點左右就會食晚餐.
到咗8點零9點,
大小魔怪唔肚餓就奇啦!
我係雪櫃攞埋半包白菜豬肉煎餃出嚟,
做咗我哋今晚嘅宵夜啦!
呢排天氣好差,
又濕又熱,
對怕熱和有鼻敏感的我,
超辛苦呀!
唔想食飯,
唯有改食粥,
食粥梗係要炒粉啦!
今日唔只有炒粉,
仲有我拿手嘅炒粒粒!
呢幾日大魔怪又開始作病,
咳,流鼻水,
間中仲話好熱添!
唔通小魔怪D感冒傳染咗俾佢.
聽Blog友話感冒唔好食雞,
所以今日都係唔好食雞啦!
改食魚.
(不過之前我餐餐都食雞喎!)


text:
2015年5月18日 星期一
位於大角咀的 " 添好運點心専門店 "
1/5 趁勞動節假期就陪小妹妹去睇多一次復仇者聯盟2 ,
無錯因為我之前已經同朋友睇咗一次 ,
但見小妹妹想睇就陪佢睇多次啦 ! ( 又機會睇 Chris Evans 喇 ! ^^ )
我哋明明要去 Elements 睇戲卻揀了大角咀的 "添好運點心専門店" 來醫肚 ,
嚟添好運我不是第一次 IFC同將軍澳店我都去過 ,
但原來小妹妹還未試過這店的點心 ,
所以都好想帶佢去試一試這間米芝蓮點心店 ^^
諗住咁偏應該會少啲人等位原來我錯了 ,
好彩一早預鬆咗時間啫 ! ^3^
在門外等位時唯有剔住點心先 ,
終於有位喇 ! 店舖雖然唔係好大但都算坐得舒服 ,
唯一唔好就是門口入的廚窗位無冷氣到比較熱 ,
好彩當日有自備風扇仔咁先好少少
" 沙律海皇卷 "
食過咁多間嘅海皇卷暫時最鐘意食呢間 ,
因為個粉漿薄得嚟又好脆口加埋沙律一齊食好有滿足的感覺
" 酥皮焗叉燒包 "
小妹妹本身已經好鐘意食叉燒包自從試過酥皮叉燒包後更加大愛 ,
酥皮叉燒包是這店的必食推介佢又怎能不試呢 ? ^^
" 晶瑩鮮蝦餃 "
好似細粒咗但依然保到持水準皮薄餡靚 " 正 "
" 香滑馬拉糕 "
呢個馬拉糕好似有少少鹹唔係好啱我口味
" 煎臘味蘿蔔糕 "
嗱 ! 嗱 ! 嗱 ! 點解小妹妹剔點心竟然剔漏咗佢平時最鐘意食嘅蘿蔔糕 ,
幸好比我發現到補加番單如果唔係佢就走寶喇 !
佢食第一嗒時已經話好好食 ,
原先是預每人食件半的最終佢都問我可唔可以食埋嗰半件 ,
見妳食得咁開心當然無問題啦 ! ( 就係咁佢就食咗兩件喇 ! )
訂閱: 文章 (Atom)


text:
發表人 szekt 發表於 2009-01-01, 22:43
Snoopy 寫:
呢度已經係成日捐架喇, 佢地小小野都收, 係因為之前俾人投訴過佢有野拒收! 其實呢 d 慈善團體好慘, 成日俾人當垃圾岡, 總之有野唔要就質俾佢地, 爛既污糟既都照捐, 但求自己好過, 但人地處理呢 d 野係要人手的, 而且 d 野地未必岩用.
szekt 寫: Snoopy 寫: 我家以前是做時裝的, 早排搬屋搵到少少布料, 有一個搬屋紙箱咁上下, 又唔係衣服, 都諗唔到可以送俾咩人, 可以俾佢地要來做衫 (我估佢地要自己做衫著)!
但我又諗緊, 俾呢 d 物資佢地, 苖圃又要幫我地安排送上去, 會唔會好麻煩呢? 又唔係咩值錢野, 值唔值得 side 人力物力運上去, 直接捐錢俾佢地響上面買會唔會方便 d?
屋企仲有 d 唔用既野 (e.g. 窗簾布多幅, 唔再著的衣服), 好新淨又唔想掉左佢, 但捐俾佢地, 好似當人堆填區咁, 有 d 唔係幾好意思 !
捐去救世軍,小小野都收
佢地有間小店, 會賣人地捐來既物資, 賣到既錢再用來買需要既野. 所以除左衣服之外, 我只會捐 d 比較新淨既野, 有 d 仲連埋盒, 等佢地可以賣得出. 有 d 唔等使野我唔會拎去, 唔想增加人地負擔.
其實最理想係自己上網義賣左 d 二手野, 直接捐返 d 錢出來.
捐野俾救世軍有兩個方法.係某D屋村有收集站,或者可以直接送去救世軍商店.好多時公司D sample 都捐去俾佢地賣.係漁灣村果間好多野賣,開係公屋可以俾多D低收入市民買到所需品.我仲見過好多絕版LP.
I'm still standing.


text:
2016年3月31日星期四
晚餐什食之又湯又干炒粉麵
放完一個長假期,今日回去開工啦,啲人真係好過份咩嘢都可以講一餐,咁叻就專做我個位啦,今日人少自己去買餸,訂貨我就唔理幾錢,但自己買當然睇餸食飯啦,又西蘭花之前一星期煮幾次,現在又喺可唔可以煮啲青菜,我真儍唔識講西蘭花都唔係青菜嗎?我放假二日你就可以點煮都得啦,可惜我講咗啲無謂嘢,花姐就好激氣覺得我好豬,點解要回應她們,要就講有用的,下午本來我唔洗清潔去落單,我又好豬出去幫她們因我自己已搞掂,估唔到啲人真係好自私,你幫她唔會多謝,但你做的又唔會幫,本來明早天先清潔校務處的窗由我同花姐做,咁見她們抺課室就幫手做,順路一齊清潔校務處,點知去到校務處唔抺話你們明早做就跳咗去清潔音樂室,花姐激到爆我就話算啦,她就話我唔醒目連淚她都要做,話自己可以唔洗做就唔好理,我又做唔出唉真係好難
今晚放早半個鍾,點知行來行去都成個鐘先返到去,個大昨晚話食米線已經買哂餸,咁今晚就煮麻辣米線,老公又唔食,咁又炒多個河粉,最緊要家人開心我就樂意,此中家人就最好,個個回來見好開心,一邊食一邊傾簡單的一餐都好快樂
今晚放早半個鍾,點知行來行去都成個鐘先返到去,個大昨晚話食米線已經買哂餸,咁今晚就煮麻辣米線,老公又唔食,咁又炒多個河粉,最緊要家人開心我就樂意,此中家人就最好,個個回來見好開心,一邊食一邊傾簡單的一餐都好快樂
2016年3月30日星期三
晚餐之咖哩苧頭排骨
今日最後一日假期,好優閒細女一早同我去飲早茶,專登去官塘中心15樓睇下喺唔喺有間富臨,住咗15年官塘都唔知有間富臨,早茶同下午茶都好底,飲完茶行街買咗嘢就回家,大女話想食奶皇包,咁返去就整下包包,打下機,睇下戲又大半日跟住去買餸,突然好想食咖哩買咗排骨,今次買咗苧頭,點知啲女話唔鍾意有冇薯仔,好彩家中還有一只咁就二樣一齊去煮排骨,炒菜蒸魚加多個肉碎豆腐蒸蛋,開開心心又一餐,早啲食完就準備明天返工
2016年3月29日星期二
晚餐之豆腐煮什菇
今日自己攞假的第一日,老公又唔攞話公司多嘢做,咁我就約咗二位老師食午餐,去咗尖沙咀北京樓,咁大個女都係第一次去,去到老師點菜我就同另一位傾好開心,太耐無見掛住傾,只影咗雞其它餸都無影,叫咗薑蔥蒸邊魚,紅燒豆腐,醬油手斯雞同餃子埋單要四百幾蚊對我嚟講都貴,但請老師就無所謂最緊要她們喜歡,今晚只係買菜同豆腐,因為昨晚食淨咗啲菇加二件豆腐又一碟,炒個菜同煮多個薑蔥三文魚骨,話咁快又開餐啦
早來的生日禮物之Snapware之玻璃盒
昨晚同學一家來食飯,原來提早送我生日禮物,雖然下月先到,她就希望我可以用先,反正都買咗我就當然開心又多樣嘢,今早喺度研究點樣one-touch, 搞咗好耐先搞到,覺得自己好底B, 原來好簡單只要先將按鈕蚊起,放下蓋再按下按鈕就會成個攞起喺好防溜,玻璃身可入焗爐同微波,最適合我入焗爐焗嘢
2016年3月28日星期一
復活節的豐富晚餐
今日假期最後一日,每年復活節啲同學一定上來飲茶,打幾圈食完晚餐先走,今年因有幾個同學出遊,搞到今日先齊人上我到,今日一早又去買其它料準備好就等她們,今日煮咗幾樣平時未煮過的給這班同學一試,其實都係家常小菜,但就好少煮給她們食,而其中一個同學還專登帶來我下月的生日禮物給我,好實用幾個玻璃焗盤,非常實用好開心,今晚煮煮下都有8餸1湯的是蝦仁炒蛋,咸檸檬蒸烏頭,什菇配小糖菜,冬菇雲耳炒生菜,土魷蒸肉餅配豆腐,牛油蒜茸焗青口配薯茸,豉油雞同沙爹金菇粉絲肉片㷛,一邊食一邊傾又飲紅酒歡度了一個開心的晚上
午餐在花園餐廳
今日約在班同學上來,細妹打來話請我哋食早餐叫我去飲茶,我話行唔開,食完返去都未來,啲女又叫唔醒話叫我同姨食完買返黎,咁我自己同妹去,阿妹又要行陣先,行行下去到東港商場,原來入面有間花園餐廳,細妹話好耐無食,咁我哋走咗入去叫咗二個午餐,有湯有茶同一個主菜五十幾蚊都算喺咁,哩間環境都幾好,好大比起官塘舊果間好好多,之前以為裕民坊果間搬咗來原來唔喺,阿妹好客氣請我食完還買壽司比我二個女又洗錢,啲女就好開心食餐飽
2016年3月27日星期日
晚餐之炒飯
放假的第三日去咗奶奶到,又喺搞掂完同老公回家買餸,明天有幾個同學來家,今晚就清咗雪櫃先有位放,咁就簡單炒咗飯同菜,有啲鴨淨買咗斤瀨粉煮多個燒鴨瀨喺細女最愛,點知細妹又來我就話是旦食,她都無所謂自己買咗幾只雞翼加餸,真係是是但但又一餐
訂閱: 文章 (Atom)


text:
2012年8月28日
會員額外折扣優惠 完結前的最後衝刺!
話咁快,暑假就黎完結啦... 唔講都唔記得,奇妙處處通 會員額外折扣優惠亦即將完結.響完結之前,當要又要黎個最後衝刺啦!咁難得樂園方面今次咁大方,都唔知幾時會再有!
睇咗 勇敢傳說之幻險森林 之後,雖然劇情一般,但係我覺得入面嘅三胞胎王子好可愛啊!特別係佢地變咗做三隻小黑熊!真係得意得黎又盞鬼!所以我今次就買咗一隻毛公仔返黎!( 其實去到呢一刻,唔好講話分出佢地三個丫,我連佢地三個叫咩名都仲未記得 XD )
呢隻毛公仔嘅最特別之處,就係可以將佢由一位小男孩,變成一隻小黑熊!
只要解開魔術貼,將整隻毛公仔反轉,就可以進行轉換!係唔係好得意呢?
呢隻毛公仔附上一張 勇敢傳說之幻險森林 電影招牌,入面亦有介紹到可以將佢轉換形態.
Um... 我諗我低估咗自己嘅自制能力... 又或者,係今次嘅額外折扣優惠害咗我... 響之前開始咗儲 迪士尼徽章 之後,我今次又買多咗幾個徽章返黎!不過唔緊要,還掂我原先都諗住會用兩條掛帶,一條專係用黎收藏,另一條就專係用黎同人交換.今次買咗呢幾個,都係 香港迪士尼樂園 獨有,係諗住到時響加洲 迪士尼樂園 同人交換嘅.
呢個七週年徽章,除咗香港獨有之外,外國人普遍認為「7」係一個幸運數字!到時候等我特別推銷一下先!我有信心呢個徽章應該可以成功同人交換嘅,哈哈!
呢個 魔法師米奇 就係俾我自己收藏嘅,睇開呢個Blog嘅朋友應該都知道我超鍾意 魔法師米奇.:)
唔得啊!我一定要應承自己,今年內唔可以再買咁多徽章!如果真係超靚的話,最多買多兩三個好啦!等到下年嘅 迷離莊園,加洲迪士尼之旅,先至再買啦...
訂閱: 張貼留言 (Atom)


text:
愛自己同包容自己嘅一切唔代表唔可以,或者唔會去改變自己.相反,改變之後可以更愛自己.當你想像一個更好嘅自己,响住想像嘅目標去改變時,比起你因為討厭自己而去改變,兩者所帶畀你嘅心情同感覺,會有幾遠吖?你想像得到,感覺得到嘛?其實……正面嘅動力往往比負面嘅動力黎得強大,而且持久.
身邊有一位好朋友,佢因為某啲事嘅發生,令佢覺得自己唔可以再咁細路女性格.佢好唔鍾意自己嘅性格,所以好努力咁去改,由內而外去改.短短兩年嘅時間,佢無論諗嘢嘅方式定處事嘅態度,連我都覺得佢成熟到好吸引,完全係旁若兩人.不過冇幾耐就發現,佢特別討厭細路女性格嘅女仔.因為……類似嘅女仔令佢諗返起以前嘅佢,一個佢接受唔到嘅佢.而且,每當有人令佢覺得,定係佢自己察覺到自己有些微細路女嘅諗法,佢都痛不欲生.
你想像同感受得到面對唔到過去嘅自己,內心有幾痛苦嘛?我相信我嘅好朋友只係其中一個.負面動力帶畀我地嘅副作用,真係唔可以忽略.相反,如果你愛自己,接受到呢一刻嘅自己,再繼續咁去改善嘅話,你唔單止冇討厭自己過去或類似性格嘅人嘅痛苦,而且你可以更加明白類似性格嘅人嘅感受同諗法,從而可以幫到更多嘅人.
(何況女士們,跟據一位美容界嘅朋友指出,大部分嘅負面情緒都會減低身體本身嘅抗衰老效能.值得你地諗諗咖 ^.~)


text:
6 Aug 2011
阿ti期待左好耐嘅NC class gathering終於到喇
學完游水之後 我地拿拿聲換好衫到天后既
"陶畫籽"
第二次去喇 今次嘅感覺比上一次好好多
哈哈 上到去就見到好多同學仔到左喇
慢熱嘅阿ti都忍唔住走過去 大玩特玩
有彈床唔玩 走去玩反斗車王都有嘅?
tima同另一個媽媽大叫要影相 點知得阿ti一個理tima
後嚟多一個媽媽幫手叫 先有其他小朋友理下我地咋
見唔見到阿ti個名 自己寫架!
開始整cookies喇
其實阿ti好眼訓好攰架 佢啱啱先游完水趕過嚟
所以能夠定定已經算一百分
tima冇幫手呀 淨係幫佢影相留念
見佢用力咁唧花花 好開心呢
加油呀 Ti Ti
可以加朱古力碎啦 彩虹碎啦
同成班朋友仔玩 特別開心架啫
趁cookies焗緊 我地去畫下油畫先啦
TIMA有備而來 上網搵定資料
好鐘意呢幅sunset呢
開始畫喇
阿ti負責掃大掃
之後tiba畫多d 呵呵
兩位傻大姐喺度做咩呢?
tiba完成油畫之際 曲奇餅都焗好lu
完成品 有一塊燶左 但阿ti都食得好滋味
tea time!
準備做陶瓷 girls都忙起嚟
忙....係忙住玩轉轉轉
sexy到丫
大合照 tima一共take左十張 得一張好少少 嬲啊!
招積樣...
做咯 做陶瓷咯
見到tima一臉蒼白嘛? 好攰耶 今日好似做左超媽咁
一日走幾場唔係tima嘅強項呢
搞掂 一家三口
係咩嚟? tima都唔知呀 哈哈
多謝同學仔媽媽嘅安排
令我地玩左一個好開心又充實嘅中午 Thanks!


text:
2014年9月10日 星期三
K1開學了
放了一星期長假, 為了陪晴晴開學, 帶佢返學放學, 陪佢上左兩日堂, 之後就要自己上堂了
做FTM呢一個星期真係好開心, 開心既時間係過得最快, 真係好想自己帶女返學放學全天候照顧....
返學第1日, 只需於9am至11am返到課室取書包校服就ok, 9點9出門口搭巴士但遇上塞車, 最後10點20分左右落車, 晴晴全程自己行, 由巴士站行去學校仲要行條長斜路, 再爬上4層樓樓梯先去到自己個班房, 真係唔能夠想像呢個小朋友咁有耐力... 仲要自己背住個小背包
因為好晏先去到, 老師俾左一大堆通告我地, 仲有書包同校服, 晴晴就自己玩, 冇幾耐就要散水, 之後我地返左舅公屋企食lunch, 再返利東煮晚飯, 晴晴仲食左一大碗炒飯... 10點未夠就瞓著
第2同第3日, 返9放9點9, 媽媽陪上堂, 全程自己搞掂, 我只係企埋一二邊睇住佢, 因為仲係適應階段, 呢兩日會分3個slot返學, 數過呢個slot有19位小朋友, 大部分都係學校既N班升上黎, 所以佢地都好熟悉o係課室活動既規矩, 相對晴晴要多o的時間熟習, 有時會到佢既不安, 但佢冇喊, 只會靜靜咁望下其他小朋友做乜, 佢就會跟住做, 呢兩日老師會分兩批小朋友進行活動, 有唱遊, 玩樂器, 聽故事, 做勞作, 又影左張相留念咁, 時間過得快又輕鬆, 晴晴都話返學好開心
最搞笑係, 老師講緊一個小朋友要開始返學既故仔, 好多小朋友會好active咁舉手講自己點點點, 例如食左咩野早餐, 晴晴都唔會執輸講埋一份, 仲要埋起身... 但最感動係, 唔知講到邊一節, 晴晴突然轉頭望住我, 同我講, "媽媽, 晴晴都會比心機返學架...." 估佢唔到囉...
第4, 5日, 晴晴要自己上堂, 返9放10點15分, 分兩個slot, 即係又多左小朋友一齊返學, 我地只能帶到晴晴去班房門口, 佢要自己入去, 放返本體溫簿入書包, 再放書包上木櫃 (有自己個名同相), 之後就要去洗水間洗手, 晴晴都好獨立, 自己一個冇問題, 都有同我地揮手byebye, 之後我地就去就近茶餐廳hea食早餐, 又周圍行下, 好快又要接放學, 呢兩日晴晴都好叻, 冇喊, 每次接晴晴放學都會話返學好開心, 之後就會拖住我跟住o的同班小朋友行落車站, 話要跟住o的小朋友囉... 完全唔聽人講, O晒嘴, 放左學要求坐電車返舅公度同表姐玩同食lunch, 下午就返屋企準備晚餐同沖涼, 一切都好smooth, 6點沖涼6點半開飯, 8點半飲埋枝奶9點3就會入房準備瞓覺, 所以朝早起身都唔會太難叫醒
9月8號開始就返兩個鐘, 開始一大班人上堂, 其實我好擔心, 始終我要返工, 往後都要婆婆帶返學放學, 有野又問唔到老師, 返工時又會好掛住個女唔知佢點, 希望快o的搬返北角, 咁就可以返工前帶晴晴上校車, 放到工又可以趕返屋企揍返個女... 晴晴比我想像中好好, 其實我冇諗過晴晴返學會唔會喊, 會唔會唔習慣, 都係睇到時先知, 但其他人常說擔心喊唔肯返學呢樣野就真係冇發生過, 我都好proud of晴晴既表現真係十分唔錯, 真係大個女喇...
訂閱: 文章 (Atom)


text:
多謝小檬媽嘅報料,以及肚B媽嘅搬家教學,用咗超過半日嘅時間,艾菲終於都搬晒yahoo blog嘅所有字同相過來啦﹗仲好順手咁幫D舊相都加埋水印添﹗勁愛你哋呀﹗
Yahoo Blog問都無問話執就執,搞到本身已經忙爆嘅艾菲要拿拿臨搵屋搬,再好心急咁試唔同方法搬D舊blog過來,結果犧牲咗好多晚嘅睡眠時間(呢排燒腩仔開始瞓少咗,我更加少咗時間做自己嘢﹗) ,始終搬家程序一日未完成,真係無乜mood繼續寫新blog.
今次話就話無痛搬家,但過程中艾菲就覺得都幾痛苦,唔知係艾菲個人問題,定其他人都會遇到嘅同樣問題呢?大家不妨都share吓你哋嘅搬屋實況呀﹗
話說艾菲用Blogtrans搬過兩次過來,第一次匯入時仲未破解到救相嘅方法,結果D blog過到來齊字齊標題但就唔見晒D留言,艾菲本身都諗住back up file既然都有keep到留言,逐遍手動upload返D相過來就算.
到第二次破解到救相嘅方法,艾菲掙扎咗陣就決定delete晒舊D blog再由頭搬一次(當時已經手動搞掂咗大約三分一),今次D留言終於出返晒來,但就輪到D相變晒原始大小嘅超大size要逐張click入去改size(本身有瑣定size嘅就無事),亦有部分相唔知點解file name前有一點而show唔到要自己改html code(好彩以前份工都有整過html code,唔係真係完全唔識),兼艾菲個back up file唔知點解原來係唔齊相(可能我係兩部電腦之間搬來搬去整唔見掛)要逐篇開來望再upload返D相上google drive,最絕係有D後期嘅blog(yahoo blog升級前D blog)竟然不翼而飛,好彩艾菲有逐篇check先可以自己手動加返落去﹗
睇到艾菲對眼幾乎甩出來,差D發脾氣鬧爆yahoo咁滯,宜家總算叫做搬好晒安頓落來,可以同yahoo正式分手啦,真係希望以後都唔好再有下次﹗﹗﹗唔該﹗﹗﹗


text:
每逢 香港迪士尼樂園 生日,通常都已經可以響園內見到萬聖節裝飾;但係今年八週年撞正 迪士尼黑色世界2013 試玩日,唔單止會見到裝飾,我地更加可以盡情享受各個黑色世界項目!不過,叫得做黑色世界,當然係入夜後先至真真正正啟動;響日間嘅時候,都係暫時睇住裝飾先啦!
進入園內,發現正門嘅 米奇花圃 再次換上南瓜造型,話俾大家知道萬聖節好快又會來臨啦!今年,就連旁邊嘅樹下都放滿咗南瓜!
穿過火車橋底,正式進入 美國小鎮大街,我地嚟到 市鎮會堂!掛滿咗一串串暗黑蜘蛛網呢!行過少少,發現小鎮廣場嘅亭子都未能倖免!
繼續前進,不如行入商店睇下啦!一系列 米奇家族萬聖節主題商品 經已上架,不同嘅萬聖節特別佈置亦都於店內出現.
咁多樣商品之中,最能吸引到我嘅就係以下兩款:米奇X阿積造型公仔,Duffy小熊 萬聖節之王造型服飾.兩樣商品都好得意,我即時買咗返屋企!
行到嚟 百貨店 附屬部份:Victorian Collection 維多利亞收藏店,呢到原來係 阿積 嘅地頭,放滿 怪誕城之夜 夜光系列商品!
Jack 同埋 Zero 係我喜愛嘅 迪士尼朋友,又到萬聖節,再次可以見到佢地,好耶!今年推出咗佢地嘅迷你毛公仔,都幾可愛!
維多利亞收藏店 呢到除咗有 Jack,Zero,另外都有 米奇造型南瓜,仲大小兼備呢!
欣賞店內嘅商品之餘,唔好唔記得出返去外面睇下啊!因為商店櫥窗都換上咗萬聖節主題,米奇家族 不同嘅成員更加會與你見面!
我覺得 鋼牙奇奇,大鼻帝帝 嘅天使魔鬼造型好搞鬼啊!好似會有毛公仔推出,好想買啊!
當然都唔少得 阿積!哦,佢好似同 莎莉 談緊情喎,咁我地都係唔好阻住佢地啦,哈哈!
再睇睇大街上嘅佈置,黑色力量為我地帶來古式街燈.雖然同上年 迪士尼黑色世界2012 係一樣款式,不過咁靚,今年又返嚟都冇所謂啦!
開始離開 美國小鎮大街,走到樂園中心廣場,有一個龐大嘅身影正在展開雙翼!佢就係其中一位經典 迪士尼大壞蛋,魔界之神 查立保!見到佢凶惡可怕嘅樣子,會否令你感到心寒?
中心廣場較前嘅花圃豎立有墓碑,石像,都係一啲較為熟悉嘅佈置,上年都有見過.至於較後嘅花圃,一棵棵魔樹向上生長,樹上吊著嘅,係一隻隻熟睡嘅蝙蝠...
下一站,嚟到 詭墳學院 嘅門前.雖然未夠鐘上堂,不過都響到逗留咗一陣;期間,詭墳校長 雕像嘅雙眼亮起紅光,望住咗我地... 情境就如上年一樣...
學院外面放咗一個告示牌,表示 奇妙處處通 會員嘅課堂將會響下午06:30開始;而最底就有 迪士尼黑色世界2013 標誌,等我影相留念先!
之後就去到 探險世界 以及 灰熊山谷 嘅交界,呢個位置出現咗幾架車仔,每一架都印有不同嘅演出介紹.睇黎,黑色馬戲班 今年將會擴大規模喎!唔知表演嗰陣會係點嘅呢?好想快啲睇!
馬戲班有新表演,不過原有表演都唔會受到影響,將會如常上演.呢一日嘅演出同樣會響下午6:30開始;黎到門口但未有得睇表演,咁又影下 迪士尼黑色世界2013 嘅標誌,打發下時間啦!
好似大部份項目都係響晚間先至開始喎... 咁日間係唔係冇野玩?睇睇樂園時間表先!其實並唔係所有活動項目都係夜晚先有得玩嘅,都有少量項目會響較早嘅時間開始!好啦,我地出發啦!
行到嚟附近嘅 灰熊山谷,山下出現咗一個個小攤位.小鎮居民們為咗令呢到變得更加熱鬧,趁住響萬聖節期間,舉行咗一個黑色嘉年華!所有人都歡迎參加架!
黑色嘉年華包含五個小型攤位遊戲,分別係:礦車滾球,釣大魚,黃金幸運計,幸運轉轉輪 以及 黃金保齡,每一個遊戲都有獨有嘅樂趣.
每次進行遊戲之後,就會獲得一張貼紙;貼紙會顯示你所進行過嘅遊戲圖畫,仲有 哥達,堅尼 添啊!
繼續向前走,經過 迷離莊園,就黎到 反斗奇兵大本營!呢個園區好似未被黑色力量侵襲喎,冇野睇,行返出去 幻想世界 啦!咦,等等先,遠處好似有一樣古怪嘅物體喎!究竟係咩黎架?
原來係黎自首集《反斗奇兵》電影,小惡霸阿薜 嘅其中一件玩具:大頭寶寶!就響臨近萬聖節嘅呢個時候,黑色力量帶領佢逃離 阿薜 嘅魔掌,走到黎 安仔 嘅後花園!安仔 究竟會唔會歡迎佢呢?
大頭寶寶 嘅腳下係幾塊字母方塊,不過今次並非拼出「TOILET」,而係顯示「HALLOWEEN」嘅字樣,亦即萬聖節嘅英文!
遇過 大頭寶寶,離開 反斗奇兵大本營,嚟到 幻想世界.黑色世界項目:幻想世界派糖大召集 已經開始咗啦!等我去齊四個派發點拎糖食先!除咗有一個派發點嘅位置改變咗之外,今年 幻想世界派糖大召集 大致同上年相同.
Trick or Treat!有糖食,可以醫下肚餓,哈哈!今年依然有我超鍾意食嘅乳酪果乾!另外亦都有派發樂園自家出品嘅棉花糖,我拎到嘅係 米妮 包裝!
幻想世界 去到晚上嘅時候會有 迪士尼朋友 出黎同大家影相,咁我地夜晚先再返去啦!跟住就去到 明日世界!太空山 嘅星際旅行再次被鬼怪侵襲,太空探險家將會經歷一次驚心動魄嘅旅程!
黑色力量唔單止入侵 太空山,仲響 明日世界 搭建咗一個大型舞台!日落過後,沈睡嘅舞台就會甦醒,舉行一場熱鬧嘅黑色派對!
環繞樂園行咗一個圈,返返黎 美國小鎮大街,但係距離夜晚都仲有一段時間,有咩可以做呢?怪獸大學 嘅藝術學會為大家呈獻萬聖節繪畫教室!快啲嚟到 動畫藝術教室,學習繪畫 吸血鬼米奇,Jack,Zero,又或者 大眼仔 啦!
今次我地畫嘅係 Jack,其實 Jack,Zero 我以前都畫過,我想試下畫 吸血鬼米奇 啊!下次再黎過先!
終於... 終於... 黑夜降臨啦!黑色世界快將正式啟動!太陽落山,只剩黑暗,黑色力量將會進一步爆發!究竟會有咩事發生?敬請留意下一篇文章!


text:
Thursday, April 05, 2007
Vincy小姐
vincy姐,真係同佢老豆一個餅印,不過對眼就同媽咪一樣咁令
尋日返返下工,我仲以為自己眼花,點解ann ann會打比我架,一聽就問佢做咩返hk,佢就講左一輪我唔係好聽得明既野,不過是但啦,只係知道今日同佢出黎飲茶同埋見下vincy姐就好開心喇
今日寶寶黎車我地一齊去沙田,真開心,真係話咁快就到
去到利苑,ann ann未到,我就要攞位先,真係人都癲,book左枱都要等半個鐘先有,唉~~
不過vincy姐黎到都訓左覺,於是我地一堆女人就傾傾傾,嘈嘈嘈又食食食,有亞ann真係唔會靜架,嘻嘻
食完傾完,ann ann話要去黃美玉屋企,於是我地就一齊去啦,不過連肥豬都睇得出,我同may may同屋主好似好格格不入,鬼咩,我地係ann ann既fd之嘛,同佢都唔係咁熟,不過我地又要等vincy醒,所以就去啦
好彩我地最終都影左一張合照,不過睇完兩個啱啱生完b既媽媽,肥豬就好似有d驚生b,我就一半半啦,時間都唔係問題,最大問題係我想有足夠既金錢先比爽爽出世囉,如果比唔到我認為最好既野佢,我就唔想要住喇,都係睇下人地生先啦,卡卡may may,ann ann,car car & vincy
Posted by Nic Nic at 1:08 AM
No comments:
Subscribe to: Post Comments (Atom)


text:
本來我只管吃喝玩樂,工作的事不甚上心,但有時與朋友吃飯,他們都對我工作上遇到的事很有興趣,等我喺呢度又即管寫吓.
某一天,雷電交加,航班不斷延誤或取消.有一隊强國人三十多人,航班取消咗,雞同鴨講,我嘅同事就叫我去招呼佢哋,我唔多願都要去喇,不過我話定比我D同事聽,等陣見到我大大聲,又或者好惡咁,千祈唔好嚇親,因爲强國同胞係咁樣溝通嘅.
我話俾强國人聽,我哋要第二日至有航班俾佢哋坐,不過佢哋行程好趕,第二日就趕唔切喇,因爲佢哋第二日又要坐飛機去第二度,佢哋問我可唔可以調另一架飛機嚟接佢哋喎,雷電交加,如果可調另一架機嚟就唔駛取消你本來嗰班喇!
不過佢哋仲算客氣,仲美女前,美女後咁叫我(我是中年婦人啊),我都盡咗力,做埋我工作範圍之外嘅嘢去幫佢哋,佢哋好似都好多謝我咁.好嘞,佢哋決定去第二個機場改搭另一班飛機,直接去本來佢哋第二日要飛嘅目的地.
咁樣呢佢哋要攞番之前托運咗嘅行李,機場當時亂過亂世人,我幾經辛苦至揾到人摷到D行李,不過就揾唔到其中五件.而佢哋又要趕去另一個機場,我都好明白D行李差幾件係好麻煩,呢個時候,有一個人就情緒失控喇,一手攞起我掛喺心口嘅証件,睇我乜嘢名,話要投訴我,我就話俾佢聽,你要投訴可以,但唔可以惦我,我即刻同你叫警察,佢D同胞就勸開佢,又同我道歉.唉,我預料嘅場面始終都係發生咗,我真係好怕D强國人一堆人嘈嘈閉架,今次夾我喺中間添,嬲爆:-(


text:
信仰
睇翻一o的(其實都唔係一o的, 只係一兩個)有信教o既人o既Xanga, 佢地都覺得信教係可以令人心境平靜, 有咩事就祈禱, 有開心事就感恩, 有o的乜都靠主, 上帝, 但係我到而家都覺得, 呢個好似係有o的逃避o既做法, 我唔係針對一o的教, 我只係將我o既想法講出黎, 分享下咁, 無論係西方o既基督教, 天主教同一o的中國傳統教, 佛教, 道教咁, 都係可以有咩事就求神問卜, 有開心事就感恩還神咁, 開心同唔開心o既事都只不過係一個人必定會經歷o既一o的野, 問題係你做人o既態度, 信西方教派o既人可能係因為受到教o既影響而凡事向著同o既方面諗, 呢個其實係一件好事, 起碼唔會因為有人唔開心而跳樓, 呢個教o既目的係話俾人嚮心靈上面有個寄託, 呢個我同意, 人o既心靈真係好脆弱, 唔單止係女人, 男人都係, 你見一蚊雞先生佢拎得一蚊o個時喊就知啦.
但係如果信仰只係俾人一個心靈上o既滿足, 咁我相信呢樣野真係唔係好o岩我. 因為除o左無時間之外, 我覺得既然人o既一生與其你覺得係由一個主黎主宰, 咁倒不如由我自己黎控制. 求神問卜, 我相信亦都係無補於事.
我有諗過信教, 但係都係覺得, 只不過會係讓自己個心定o的, 船到橋頭自然直咁o者
所以我到而家都係咁唔開心......


text:
來到沙美島嘅最後一日, 我地幾歹都要同陽光再玩一次遊戲, 所以晨咁早7點半就起咗身, 博一博會變天晴.
果然皇天不負有心人, 今日好好天氣, 所以即刻拍門叫醒其他朋友, 一齊出沙灘.
好似有人連牙都唔刷, 一起身就即刻仆到出來.
一早起身就可以對住個海食早餐, 乜煩惱都可以一掃而空.
因為一陣要搭3個鐘車,45 分鐘船到沙美島, 所以一早起身到酒店樓下食返個豐富嘅早餐先.
攪掂晒check in 同整理好行裝之後, 都已經3 點幾, 所以我地即刻到silom 站附近嘅super rich 唱返少少錢, 作沙美島之用先, 是日個rate不太好, 只有3.92.
之後就直奔BTS買車飛到翟度翟市場附近嘅 Or Tor Kor maket 食個遲來的lunch.其實BTS 嘅買飛設計真係有d問題, 一來每次只可以買一個搭車用膠幣, 十二個人就要分十二次買. 二來佢只係接受coins (唔要紙幣), 不過一張飛都要40 B 啦, 所以要到counter唱coins, 不過 counter 又唔接受用現金直接買搭車用膠幣. 所以最後要先去counter 唱500 B conis, 跟住到售票機一個一個咁買搭車用膠幣, 咁就用咗幾個字時間.
等咗N咁多日, 終於到咗15/9/2012呢日大日子, 好興奮呀
為咗慳返D訓覺時間, 我同老公尋晚已經搵夠4隻腳,夾埋阿BEN 同BONNIE ,7點半一齊搭有折的到機場,計埋隧道費都只係二百幾, 真係物有所值.
話咁快,8 點半前已經到咗terminal 1,等埋其餘8 個團友,一齊出發到terminal 2 check in.


text:
因為我想行下涉谷0既department store, 而家姐就想行 3 minutes happiness, 所以我地約左0係西武等, 再去美登利等食晚餐.
不過涉谷0既department store都冇乜特別, 所以好快就行完, 趁仲早(約6點幾), 我就想去埋fancl house 掃下貨先.
本身我地約左家姐同細路0係西武等, 所以我自己一個去fancl house, 肥仔就0係西武等埋家姐, 一齊去美登利等位, 最後佢先過來fancl house接我過去.
原本所有野都好似plan得好完美咁, 不過轉頭就出事喇.
因為fancl house d姐姐太好人喇, 好快就幫我執好我想要0既野. 見時間仲早, 咪去左toilet, 再行多兩圈先囉.
點知去完返黎, 就見到肥仔個背影好快好快咁向另一個方向跑走0左, 追都追唔到.
我知佢一定會再返來接我0既, 所以我返去fancl house門口等, 等0左有成半個鐘, 佢終於返來接我喇!
原來佢頭先來到facnl house 唔見我, 入面d 姐姐又唔曉英文, 問唔到我有冇來過, 佢怕我盪失路, 唔識得來fancl house, 所以四圍揾我, 佢去左頭先等0既西武, 又去左美登利. 唔見我, 又跑返去fancl house搵, 跑到成身汗.
肥仔, 我以後都唔敢四圍去喇, 對唔住呀~
幾留波折, 終於來到喇!


text:
功能組別:講多無謂,投票至係[Alternative contribution to Vote04 blog]
功能組別:講多無謂,投票至係
阿貴都算係幾分之一嘅IT人吖,所以上星期五去咗個資訊科技界別三個候選人嘅論壇,嗰日有成百人去Poly聽,都算熱鬧㗎啦,喂,有啲功能組別,由頭到尾都冇一百個人啦!
一如所料,小圈子選舉講嘅九成都係行業問題,候選人當中只有一個有政黨背景,反而俾人追問,咁是否一個包袱.嘩!阿貴都要話聲,有冇搞錯!你估而家選商會 會長咩,你班友選立法會議員呀!議員係神聖嘅立法會入面六十個人之一,有權投票同立法嘅嘢,係有關全香港嘅事,點可以選個只顧行業私利而已嘅人入去㗎?
所以,唔怪得知有咁多三點不露,中間分界保持緘默,其實佢哋算好啦,有自知之明,唔識嘅咪唔講,唔問,早退早着算囉,嘿,但係衰在罷住個位,直情浪費資源啦!
提到政黨背景,阿貴又真係唔明,啲人做乜唔鍾意有政黨嘅人,搞得政治而又入個政黨,有乜唔妥?至少拉起票嚟,自已友都多啲啦!所以,獨立人士並非一枝獨秀,而係孤掌難鳴至真,選咗入去至知廢呀!
總之小圈子選舉怪雞啲就冇法㗎啦,今年有成十一個功能組別竟然得一人報名,哦,講掂數咪免麻煩囉,幾有效率!但係有啲界別反而有好多人參選,會計界就有九星連環,所以最後保証八死一生.
你有你話佢哋唔公平,小圈子,但係自有世外高人稱此為均衡參與,無他嘅,保証有佢啲自己友不勞而獲,有得霸住個位凉冷氣嗑眼瞓,咁咪均衡參與囉;實有佢份,仲唔夠哂均衡?
講多無謂,投票至係.如果你有份投功能組別,恭喜你,記住選個會為全港人民,不分界別地區都有承担,咁至係負責任嘅正路,因為,偉大嘅基本法寫明,國家領導人都重申,最終一定全面直選!如果你只有得投地區選票,都恭喜你,因為你嘅一票,表示你冇放棄,遲早會有真正最均衡嘅玩法,即一人一票是也!


text:
事無大小都故作抑鬱無疑係一個極端;無論發生乜事都濫用正能量,係另一個極端.今日講後者.
唔知由幾時起,有啲人開始推崇「正能量」——每逢運動失敗或者有人出事,一定唔可以怪責,只可以氹.唔好分析邊個要負責任,因為件事發生咗無得返轉頭;唔好話事主自己都有責任,因為無人鍾意被人屌;唔好篤爆事主已經重覆衰過好多次,因為咁做係向弱勢者抽刃.總之要出盡法寶令事主遠離負能量,愈快破涕為笑愈好,最緊要開心.
呢挺所謂正能量,多半都係來自啲熱衷鳩噏嘅正能樣.正能樣最興講三句野:唔緊要,希望在明天,睇開啲——唔好睇少呢三句,佢地隨時可以激到你嘔血.
你考試衰咗?「唔緊要啦~」;你被人炒魷?「希望在明天丫嘛~」;你表白食檸檬?「睇開啲啦~」.689 貪污貪咗五千萬?「唔緊要啦~」;啲樓貴到買唔起公屋又被蝗蟲搶晒?「希望在明天丫嘛~」;暗角七警過咗成年都未被起訴?「睇開啲啦~」.永遠唔會關注件事背後原因係乜,前因後果係點,總之獨孤一味叫人開心啲開心啲開心啲開心啲開心啲,基本上同叫人留響屋企等運到無分別.出力幫人將責任推得一乾二淨,正正就係呢班正能樣有固定 Market 嘅原因.
人做事唔應該咁兒戲.人仆咗街,需要吸收嘅唔係正能量,而係正氣.
正氣會導返你行條正確嘅路.行正路之前,首先要承認以前自己柒碌過 / 做錯過 / 衝洞過,做咗返唔到轉頭嘅事.是其是非其非,被人鬧完自己又喊夠喇,就係時候走返出呢個牛角尖重新上路.過程快慢唔係關鍵,最重要係認清楚點解會衰,以後遇到相似情況就會提高警惕,再衰同一瓣嘅機會就會因而大減.正如有朋友食緊屎,你一係走埋去摑醒佢然後扯佢走,一係苦口婆心勸佢唔好亂咁食野,又或者反正佢唔聽就由得佢食,Let him learn his lessons 再求自救.無論邊一個方法,目標都係解決問題,呢種就叫做正氣,有追開我文嘅朋友應該明白.
相反,正能樣就會走埋去,拍拍膊頭,講「唔緊要呀你鍾意食就食多啲啦,可能食食下會食到粒豆呢」.從來都只追求一刻感覺良好,無間斷進行精神自瀆,為失誤搵藉口而唔係解決方法.不論講果個定係聽果個,其實都係自己呃緊自己.
呢個就係正能樣去到邊忽都咁撚乞鳩人憎嘅原因.


text:
2012年3月5日星期一
惡頂...
之前都有提過幾次, 我和夫人兩邊家人都係好和氣的. 就只是外父比較多聲氣和在家中霸道和「老細」一點, 喜歡老點外母大人. 但人係好人的. 起碼能在本地銀行做幾十年升至至榮休, 至少都唔會係神憎鬼厭一類了.
不過回到家中, 有時真係都幾難頂的. 每次架電腦有事, 不是辦公時間內即時打來找我就是找兩位襟兄弟; 多數最後都要我竄去佢屋企幫手才作罷的. 這倒無咩所謂. 不過有時他的炮仗「火燭」性格真係幾令日煩擾的.
一向星期一下午至傍晚的時份都係由外母幫手照顧女王的, 因為保姆姨姨會放半天假. 而上星期一晚突然翻一下風, 外父打來, 一劈頭便說「外母o係你屋企冷親呀, 而家食唔到飯就訓左, 你屋企呀, o的窗呀, 入風架, 『次次』佢去完你度返屋企就病, 阿妹 (我姨仔) 又係, 『次次』去親你度返去又病咁; 你檢討下啦」
我唯有好好笑容咁講「我真係唔太知點做好. 我會諗諗」講完講埋拜拜收線.
跟手我同太太講聲, 我真係頂唔順. 咩叫做「次次」都病, 同埋咩係「檢討」? 我有咩做錯? 或者佢覺得外母一星期兩晚來湊孫唔高興搞夜左佢食飯. 但其中一晚係佢地全世界過來吃的, 因為呢邊地方大少少. 而且乾淨少少, 方便剛好返的姨仔. 另外一晚其實係女王太扭計唔想婆婆走住, 婆婆又衰心軟自己唔走. 至於o的窗入風, 我真係唔知如果我隻窗真係入風會點. 一早爛左啦...
夫人一見到我個樣已經知唔對路, 我都同佢講「好在係我聽, 如果係你聽的話, 佢一定勁鬧」
我慢慢講, 「老實講, 我真係唔知佢打來咩事, 鬧完就收線; 我係佢女婿, 我好尊重佢, 亦知佢性格係咁. 但係咁唔代表佢o岩, 外母好人縰左佢幾十年, 我唔得, 對唔住; 我諗你當我小氣又好, 你當我想「隔一隔」又好, 我會叫我阿媽幫多幾天手, 來緊兩星期請你叫外母唔使來喇. 當畀佢休息啦, 外父講到佢病成咁」
夫人都好明白, 所以佢都同意. 而第二天晚上, 夫人話我知外母打畀佢, 叫佢同我講聲對唔住. 因為原來當時佢係頭痛但係未訓, 咩都聽到晒, 而且其實係有食飯不過食少左; 同埋「可能係外父輸左股票, 見佢又訓左無人出氣所以打來」同埋「同時間又打埋畀姨仔又o係佢面前數我屋企幾唔掂」.
我原本想建議打畀外母, 但最後都係由夫人代勞, 因為我知道外母一聽到我講野就會又講對唔住. 我同夫人講我真心的受不起, 怎可以叫一個完全無做錯同埋只係錫個孫o既人為左一個唔合理的人與事去講對不起呢...?
更抵死的是, 當外母講完兩句後, 外父話要和夫人傾. 其後她告訴我...
外父第一時間問「阿老朽 (佢另外會叫我小名的) 係咪好唔開心呀... 你媽媽話我做咩話佢喎... 其實我都係.... (之後係一連串的解釋同埋再次抦 點解我屋企可以「咁大風」)
不過當佢後來聽到我話「兩星期唔使外母過來」時, 佢又知自己玩大左.
佢咁大男人又咁「老爺」當然唔會打來同我講對唔住. 不過佢知我之後一天會和夫人女王和我屋企一家去南丫島食飯. 而那天碼頭又撞過車來. 佢就沒頭沒腦的打給我話「哎呀碼頭撞車呀... 你地無事嘛, 唔會係你啦... 你地行過真係小心呀, 唔好行咁埋o的行人路邊呀...」
當然我知道, 佢無啦啦一定唔會打來咁講野的, 都係探下風.. 咁我一早都講明, 我唔係嬲個人, 而係嬲件事. 既然你打來, 咁我都應該有正面回應O既...
「無事無事. 得架喇, 我地會小心o的, 我提埋佢地呀下... 多謝晒呀『公公』(扮女王叫佢)」
大家笑下, 當無事. 唔通繼續面左左咩...
1 則留言:
- Unknown 說...
-
奇優美女影音
玩美女人
玩美女人視訊
完美女人視訊
完美女人
完美女人進化遊戲
快播電影網
快播電影網站大全
快播網
被窩電影網
快播電影下載
大姐色快播電影網
一個色快播電影網國產
沒沒美女妹快播電影網
風門村快播電影網
台灣人視訊173
S383影音生活秀
視訊直播
MFC韓國視訊直播QVOD
日本住視訊大全
live173
ut888
live173秀
live173.com
全球隨機視頻
真人裸聊網579
隨機視頻
中文視頻隨機聊天
全球隨機視頻怎麼玩
全球視頻隨機網中文
校內隨機視頻網
全球隨機視頻網站
全球隨機視頻聊天網站
全球隨機視頻聊天聊天
全球隨機在線視頻聊天
中文全球視頻聊天隨機
全球視頻聊天隨機網
全球美女隨機視頻聊天
97全球隨機視頻聊天
三聊語音視頻聊天室
紅聊語音視頻聊天網
天下聊語音視頻聊天網
飄聊免費視頻聊天網
即聊隨機視頻聊天網
冰心聊語音視頻聊天網
寶貝聊語音視頻聊天網
情誼聊語音視頻聊天網
A8聊語音視頻聊天網
嗨聊語音視頻聊天網
愛聊多人視頻聊天
- 2015年10月17日 下午7:19


text:
今日星期六瞓醒起身都10點幾
如果去飲個早茶排隊又有排排!
記得元朗開咗間懷舊特色點心茶居
今早帶埋一家大細去幫襯吓先
我同Hysan行快兩步去到老馮茶居
去到門口都有一兩個等緊客
我哋等第2張枱
都唔算太耐
喺舖頭外面已經好有特色
有張長櫈放咗喺度俾人坐
因為門口對住馬路
等位既時侯都幾唔方便
偷偷地喺門口影入去裡面
雖然唔係好大
但係裡面每一個位置
都睇到老闆好有心思
設計者將每一個角落都佈置得好懷舊
門口唔知點解有個門鐘
但係呢個門鐘係現代式架喎! 哈哈
等咗10分鐘度我哋就坐低啦
老闆好好俾咗個卡位我哋
因為我同佢講我哋有大有細
如果有卡位就方便D唔會阻住佢哋
一入到嚟仲以為自己去咗香港歷史博物館
茶水部裝修得好有屋邨Feel
唔通老闆以前住十八樓C座?
柴米油鹽醬醋茶
另外點少得雜貨舖特色
牆上掛咗個面鐵面盆
唔知凹咗個度係咪設計師專登打凹架呢?
哈哈...
屋邨鐵閘走廊都有!
連碌架床都有! 勁
點心唔算超貴
但係都比起一般的茶樓略貴一點
一籠普通小點都要$20
我哋3大2小總共$183埋單
呢度連碗筷都好有懷舊特色
Hysan話上面嗰隻唔似雞喎!
等咗一陣嘢食嚟啦! 好肚餓
首先嚟盅鳳爪排骨飯
佢係用砵仔蒸!
佢賣點係隻豉油
撈咗落飯之後好香好好食
鳳爪就得一隻, 排骨帶少少肥! 好味
呢個魷魚肉餅飯
肉餅真係麻麻地
有少少梅的感覺!
蝦餃嚟啦!
唔知係咪廚房太忙
蝦餃皮有少少濕
夾起就散咗
蝦仲有少少過鹹 (燒賣如是)
燒賣賣相欠奉
胡椒豬大腸
重點推介古法蒸千層糕
下層用鹹蛋黃造, 略甜!
而且面頭的飽有少少硬身唔夠鬆軟
鹹水角OK
夠熱夠脆!
仲有飲茶必食的叉燒飽
一盅兩件!
雖然食物沒太大驚喜
不過在這環境下嘆茶
都好有風味! 不錯不錯
正所謂「食嘢食環境」
Photo by CANON 5D Mark III, Len | EF 35mm f/1.4L USM
呀劍評語: 往往舊式文化被現代化取代後, 大家都會很想念從前有特色的事物如茶居! 同時成為了大家的商機, 舊物新造, 尤其喺呢個相機食先的文化! 不過希望可以2面都做得好, 始終大家係嚟呢度飲茶架嘛!
老馮茶居 簡介: 舊屋邨新點心, 元朗新開張點心店,最特別係整間店嘅懷舊布置,由大環境到小裝飾都做到足,可以話係1個小型博物館.食客抬頭就見到牆身裝修到好似個舊式屋邨咁,勁有細個屋邨走廊feel.
地址:
元朗大棠路66號地舖
電話:
2659 8826
營業時間:
9:00am-12:00mn


text:
Sunday, February 05, 2012
繼續瘋癲週未
今個weekend真係好full,尋日走兩場,下晝去kelly屋企,之後同屋企人食飯,今日下晝同中學同學lunch,之後去肥仔度,尋日夜晚都仲叫可以休息,今日就全日得我同老公,完全係挑戰人體極限呀.
首先趕頭趕命12:30出門口(人地約我12:30,但我夠鐘先出門口,好彩去tko好快),一去到鴻星,原來佢地都係啱啱坐低,咁我影下相就要開始餵奶,因為爽已經遲左成個鐘未食,風就夠鐘又開始喊,我自己其實餓到痴筋,但冇辦法,一定係佢地食先架啦,我餵風,老公餵爽,風非常合作,食得快靚正,除左原因不明個樽漏奶,跟住我比風老公,我繼續餵爽,爽宜家出街鐘意練仙,八八卦卦唔願飲奶,所以比佢中場休息時我狂食野,之後繼續餵,食左成個鐘先食晒(亞囡,出街唔駛絕食架).傾下講下,話咁快4點幾5點,本來想係將軍澳中心換埋片先走,由街頭行到街尾先見到換片標誌,去到原來只係喺toilet入面有板而唔係parents room,咁我唔鐘意帶bb入廁所啦,好dirty又多菌咁,最後去返車度換,我已經好快手,點知換完片出車都過左15 min,搞左一輪先出到閘,煩爆.
之後,去到肥仔屋企已經6點有多,一入屋匆匆忙忙又要餵奶,今日好似去每個地方都要餵奶,今次我親自餵爽,但都要食成個鐘,衰豬黎架,搞掂晒兩隻豬影埋相,好快又有野食,風已經訓左,爽想訓又唔訓,係風隔離郁郁下,但風真係好鐘意家姐係隔離,爽點郁風都唔醒架,到9點幾開始走人,去拎車時順便入去unliqo睇下有冇平野,估唔到咁都比我執到4套home wear比佢地出年著.
返到屋企餵埋夜奶,放埋nic,weekend活動終於完結,成個散晒.
No comments:
Subscribe to: Post Comments (Atom)


text:
成日都睇到劉華話今時今日既服務態度唔得
近呢個月我深深感受到呢個金句
我係一個好員工
每朝還未八點就會返到公司去開始我既工作
工作既動力首當要吃一個早餐
如果唔係我何能直踩到放工
(我係唔食午餐的)
因為我返工時間太早
可以比我買早餐既地方小之又小
所以基本上我每一日都係去同一個地方買我既麵包
就係咁,比我見識到呢個人(下稱黑面人)
蝦子餅好好人
每天都陪我一齊返早
我會揀好我要既麵包
佢就會幫我比錢
黑面人唔係日日都見到佢
(當然,我也不想見到佢)
每次見到佢都係度齊緊報紙
當蝦子餅比錢既時候
佢一定黑面咁行去收錢既地方
我之前已經留意到,但冇同蝦子餅講
但原來蝦子餅都知,因為某日蝦子餅都同我咁講
(即係唔係我既感覺啦!!)
好..咁多日我都算了
但今日佢真的太過份
今朝一樣,當蝦子餅要比錢既時侯
佢一樣係齊緊佢既報紙
就當佢行去收錢個位時
比我聽到佢"jep"左一聲
喂!喂!喂
家吓咩事先..
我係咪唔可以咁早買野先
你做得一間廿四小時營業既便利店
就要預左有人會在任何時間買野架啦
我唔理你之後在我背後點話我地
但..請唔好比我(客人)知先得架
我自己有時做野一樣好"蚊"
但如果有客,我一定會平息左我自己既怒氣先囉
真係...做到咁..冇人會頂得順架
Please..黑面人...請自我檢討一下吧!!
2009年8月13日 星期四
今時今日咁既服務態度係唔得
成日都睇到劉華話今時今日既服務態度唔得
1 則留言:
- Kin Lok2009年8月18日 上午8:58
呢d態度真唔要得!!回覆刪除
不過最憎係我拎哂d野去俾錢時,,戈條友一直係到數錢,搞部收銀機,,
完全無視我!不過好多時時間問題去唔到第二間,,唯有死企係到等...
[版主回覆08/19/2009 13:15:00]我都係冇地方比我買早餐先去呢度 而家有時因為唔想見到呢條友 所以早一晚就買定.第日再帶返公司囉 雖然冇咁新鮮,但唔想見到佢,冇計啦


text:
Friday, August 5, 2016
怒呻
激氣事不嬲都有,但呢件事都要記底去先.
本來已經少寫blog, 但唔呻下我會勁辛苦,所以都係呻左先算啦. 我唔係想再講人地,不過影響到我既野我唔可以唔講.
事緣係,我99 打算10月返大陸探親,咁我地緊係要arrange下點樣接送小朋友. 我個陣返hk, 已經拎左兩星期假,跟住我又岩岩轉左地方做野,同埋上個月佢地去旅行我又要遲到早退返工去接送hannah,趕到我!所以一早mark 左62 去幫我手接送佢地去學校. anyway, 本身99 想10月頭去,10月尾返,點知個d殘障突然同佢講話,oh, 我地book左機票去玩,10/10先返,搞到99 d schedule都亂哂,因為佢本身係10/10同佢自己亞媽慶祝生日嘛, 而家我唔知點lu. 咁因為我99 去旅行,咁佢地就要搵人湊d小朋友啦,咁我就話,上個月我已經遲到早走,無可能成日都係咁,所以我叫左62 去接送hannah同emma, 佢話無問題, 咁問題就黎啦,佢地就係度勁bitch, 話佢地無咁多假,叫左婆婆請一星期假,其他個d就自己拎幾日,都仲差幾日,就叫我地請幾日去接送hannah, 講真,我請假應該唔係問題,問題係佢manage我d野我就勢係假.佢地無假係佢地自己事,邊個叫佢地拎哂d假去旅行,點解我要成日都圍住佢地走?神經病. 咁佢地自己有假,又明知99 要返大陸都唔留比自己用,咁佢地咪on 9 囉! 只係識得享受自己,完全唔會理人地d schedule. 好黑我憎. 咁琴日我同99 反映完叫佢地自己搞掂,佢地就好唔gur, 跟住99 話佢地有假都唔留d比小朋友,佢地就話我地既時間識自己manage, 唔駛你理. 係,識manage自己去玩時間, 但唔會理人地囉. 跟住我99 就話叫公公請幾日幫手,佢地就話,佢唔洗做呀?咁我同我老公又唔駛做咩? 痴痴地線. 總之,有d人逆佢地意就勢係假. 問10 個parents有10 個都會留d假比小朋友,佢地直頭唔係parents tim, 佢地個陣返hk去左兩星期,岩岩去carribbean又去左一星期, 跟住10月又話去10日, 用假咁chur, 咁梗係啦,所以呢d人唔駛幫,都唔抵幫. 我99 話佢地去旅行影響唔到我地,我咪話佢地就係因為拎哂d假去旅行而家無假咪影響到我地囉!我講得無錯架! 我地個家,有咩事我地都自己搞掂,唔會影響人地,而家佢兩條廢柴因為自己要享樂而影響哂所有人就勢係假! 所有d公公婆婆嫲嫲爺爺永遠都要圍住佢地轉,我就算想搵人睇住佢地一晚我地都唔敢望,除左我亞媽黎我先可以算係休息個兩星期.
多謝大家聽我呻,佢地兩個應該放係高登比人地搜查下佢地d衰野.
Tuesday, July 26, 2016
7月札記
自從返左新office後,
無得寫blog之餘連internet都上唔到, 日日要扮做野都幾難過,不過就好productive, 好快就做哂d野, 雖然我老公話咁你打工就應該係咁,但我都想有時做下自己野嘛.
Anyway, 7 月咁快又過得7788, 呢邊既summer基本上係得7,8 月,所以個個summer都會將d activity排得好密,無計啦,天氣一凍就唔可以出室外玩,
唯有趁呢排天氣暖就chur盡去. summer第一次去沙灘+bbq, 其實都幾辛苦,因為又要帶好多食物,同埋燒野個度唔係沙灘入面, 所以基本上好難玩到沙同水, 下次都係齋去沙灘玩算.
有個wkend無咁忙, 就同佢地去屋企附近個park玩, 雖然唔平,但佢兩姐妹一齊坐住玩,都好開心呀!
老公cousin係LA飛過黎,因為佢個女想過ny讀書,
想過來睇學校. 我係度諗,如果將來我個女話要去第二度讀書,我應該跟住佢呀, 定係放手比佢自己去呢? 我之後又諗,想當初我自己一個飛去老遠留學, 我又會夠膽而我父母又無所謂既? 或者佢地放心我唔會亂黎卦. umm.. 咁多年後,真係到時先算啦,哈哈.
99 話我知佢要同樓下去旅行,即係叫我自己湊番d女, 我岩岩轉工,又要遲到早退成個week, 佢都係諗自己架啦. 佢開頭話叫62 湊hannah返學放學,我怕,所以唯有自己頂硬上,
返到屋企仲要煮飯洗碗,一個星期幾難捱, 不過係屋企食飯就開心d, 唔駛對住d唔想見既人. 係99 飛左後,意外就發生, 一朝早兩個女係度玩門,emma匿係closet門後, hannah就關門,點知emma隻腳指甲比度門整反左, 心痛c我呀! 不過佢係喊左幾聲就無野,照玩,我都唔知話佢强定貪玩! 咁好彩62 同佢睇醫生,醫生都無咩野,但我就無左3魂7泊,好驚好驚!
上個weekend去左朋友仔生日會,天氣好熱,
熱到我都無咩心機,好彩個度岩岩噴水淋花,d小朋友就有d野玩, 哈哈,額外娛樂都幾開心呀! 我兩個女有野玩就開心架啦,熱唔熱對佢地黎講係無咩所謂!
Wednesday, June 29, 2016
Hannah學期尾表演
Anyway, 不知不覺又學期尾啦,學生至中意梗係放暑假啦,不過我地呢d要返工,唯有帶佢地去summer school啦,哈哈. 琴日就請左日假去睇hannah 表演,一早已經打哂底話佢知唔駛驚,同自己加油,不過我相信係我驚d, 因為經過上年喊住收場,我幾驚佢會重蹈覆轍, 可能真係大個女啦,真係估佢唔到呀! 媽媽絕對感恩呀!
Monday, June 6, 2016
2016 香港遊 - day 10
今日自由活動呀,一開始因為亞媽唔放得假(要湊小朋友), 所以就叫我亞爸請假同我地玩,講真,我同亞爸唔算好close,
佢又成日唔知自己講咩,所以好多時都唔想同佢講野, 不過佢請假車我地去玩就放便好多既. 可能之前同我亞爸講左幾句話亞媽都唔得閒陪我, 亞媽就抽到一個lunch時間陪我地去飲茶,唉,真係多到呢.. . 之後我地就去左元朗個playhouse到玩, 嘩,一開始時佢地訓左覺,之後到左佢地就醒, 見到個playhouse咁好玩真係開心到無朋友呀, 不過要亞爸坐係度陪玩就真係悶到發癲. 講下個playhouse, 我覺得真係幾好玩呀,不過我地大人就真係攰d, 要彎腰咁同佢地爬來爬去,真係唔好講笑, 個度有好多唔同既野玩,但最開心係有個波波池,真係玩得好開心, 而見到d color咁色彩繽紛我地都開心哂. 呢度可能係佢地返hk至好玩既地方,價錢都唔算貴, 玩足一日咩都抵哂啦. 不過朋友話可能因為wkday 所以唔多人,咁都係,無拿拿邊有人去玩, 我地真係霸哂成日波波池咁架,勁正! 不過到放工時間又好似多d小朋友來, 但個d時間我地都要走lu..... 不過佢地玩得好開心,我又比佢地玩得放心,highly recommend!!
夜晚我約左朋友食飯,而老公同佢地就自己同屋企人食. 難得既我無小朋友食飯,好開心呀,跟住又約左兩個blog友仔,
嘻嘻,多謝你地呀! 其實今次都係第一次見面, 不過因為之前係blog度已經了解好多,所以又唔覺得好陌生. 大部份既blog友都係識於微時, yahoo blog既年代真係令我認識唔少朋友, 但而家要睇過新朋友blog, 如果唔係有人介紹既真係唔知點樣可以認識. 好多謝oli山長水遠都過來元朗同我食飯, 又多謝yan你比我有機會見到matthew and chloe, 佢地真係十分得意呀!!!!!!! 雖然佢地兩個今次無機會同hannah and emma去玩,希望下次有機會啦,不過唔知係幾時既事lu, 嘻嘻. 食餐飯傾一陣就已經夜啦,時間過得真係快, 好彩返到屋企小朋友已經訓哂,唔駛我再做牛做馬,哈哈哈. 我地就儲足精神準備明天,因為明天要去海洋公園呀!!!! 期待!!!!!!!
Wednesday, June 1, 2016
2016 香港遊 - day 9
唔駛講,指定動作就係一早起身啦,真係想訓多一陣都無可能. 不過今日行程十分豐富呀,所以休息真係no way.
我家姐一早就book左一家人去影全家褔,係呢邊都無做過,
所以去試下啦. 一家10 口去影,你估有無難度? 4 個蒸生瓜,唉,比佢地舞到我暈呀! 一開始時,可能唔知發生咩事, 佢地都少少合作,不過笑容就當然欠奉啦. 佢地個樣係,發生咩事呀? anyway, 到影左一陣後,emma已經不受控制,c都唔肯比我抱,要落地, 唉,佢一扭,其實無人可以控制到,因為佢又大力,又狂lur, 掙扎得好勁,以我d功力係完全唔夠佢爭,所以搞搞下又喊又性, 唉,真係頭都痛哂,跟住其他d小朋友都開始發癲,唉唉唉.... ... ok, 唔影我地先,諗住比emma calm down下先再影,跟住佢d狀態都係咁上下,一係好hyper, 一係就狂喊,我真係無佢呼呀,之後到我地一家4口影, 佢又係走夾唔頭,因為佢唔中意比人捉住佢,呢輯相, 絕對係出哂汗之作,又走來走去,又扭到發癲咁, 我個日真係比佢地搞到痴左線,連dd精力都真係無哂! 之後我地都放棄左,是但掉d恐龍,蛇比佢自己影, 襯番佢d恐怖性格,個攝影師話我地係佢影過咁多人中,係top 3 難搞,我心諗,你自己都無野氹佢地啦, 至叻咪就係開架爛鬼ipad囉,跟住收到d相又話touch up過,我真係一ddddddd都唔覺,我自己執應該仲靚d, 哼.
影完相,我地就食個lunch就亞爸車我地去深井meet up我d blog友, 其實我係一個好怕羞好慢熱既人,
第一次見咁多未見過既人我真係有d擔心,因為我講野唔叻, 又唔係多野講,係blog上可以任我點講都得, 但係現實生活我係一個好靜既人,除非我同個個人好好好熟啦, 所以可能係個blog gathering上我係比較靜,加上我朝早比人發癲完一輪, 我真係其實有d攰. anyway, 我都好期待呢個gathering呀, 我好記得我知道會返hk後,好多blog媽媽都問我幾時返, 想約我出來,我都好興奮呀, 雖然呢個檔期係比我家姐講左幾句話我weekend唔係應該陪屋 企人咩,但任性既我覺得除左屋企人外,朋友都重要, 所以我抽左幾個鐘頭見到我d blog友. 其實朋友我已經唔算多, 真係係yahoo blog開始就識呢班blog友and而家仲keep到, 我覺得好安慰,加上大家都係睇住大家d小朋友大, 我更加覺得好似見到親人一樣呀. 首次要多謝檬媽做搞手,佢真係好唔話得, 我覺得打搞到佢唔好意思,不過佢兩個小朋友都好乖,好聽話, 好得意,好開心見到佢地一家, 而我好surprise係我地係門口唔識路, 我打比佢佢出黎接我地,hannah居然比佢拖住手,又會咁既? 因為平時既佢真係cool到爆架,檬媽果然有一手,嘻嘻. 入到去後就見到肚b一家同 南瓜仔一家,真係好似見到d好耐無見既朋友呀, 不過hannah同 emma唔係好熟其他小朋友,所以都係自己兩姐妹玩多, 唔緊要啦,真係純係想見下面架咋. 錄續d blog媽媽都來啦,真係有好多小朋友,而佢地雖然係第一次見, 但真係感覺識左好耐咁, 仲有好榮幸燒腩媽咁大個肚都抽時間單拖見我地,真係好幸運呀, 又好彩佢仲未生咋,如果唔係就緣慳一面. 跟住見到一仔媽,小寶媽,anki媽,巨family媽, 妹豬媽, 小b媽, 個個都係yahoo時代識架,真係睇住佢地大呀. 如果未能同你地傾到計,真係唔好意思,話哂要睇住兩個小朋友, 都有d難度架,雖然係一個房入面, 但我比我老公train到隨時要alert, 好煩. 唔知係咪emma食左chocolate關係, 心情hyper到不得了,好似癲左咁呀! 我幾驚佢打人又推人. 佢真係滿場飛,叫佢坐就企,叫行左就行右,呢隻馬騮真係難纏呀! 我見其他小朋友乖乖咁坐定,唉,真係失禮哂. 跟住玩左陣,影陣相,我地移步去隔離玩slide, 而係隔離房就見到little k 媽媽, 呢個emma見到slide真係發癲咁, 見到slide即刻沖去,仲要唔睇就sir落去, 嚇到d爸爸媽媽都嘩一聲,佢真係十分瘋狂呢! 希望無推撞到其他小朋友啦! 開心時間過得好快呀,一開始集左小小郵後,有d就唔記得左影, 希望下次返hk再有機會約大家啦, 不過真係唔知幾時既事lu...... 好多謝大家抽空來見我呢一家呀, 都多謝大家係hk時比左好多資料我!
走個陣落大雨,好彩亞爸接我地,
如果遲幾分鐘上車就真係好呢hea. 我地夜晚去join家姐佢地去半島食飯, 其實唔知係咪佢地慣去d咁既地方食野呢? 對我來講好grand, 好靜,如果我選擇,我會中意去d大排檔地方,哈哈. 食物方面,ok啦,無驚喜, 得個靚字. 環境舒適既,但太靜好唔慣,哈哈哈! 未食dinner前,因為兩隻野訓左,我同老公就去行左陣, 不過個一陣真係搵完路都要返車,感覺上係好似旅行團咁, 要幾點去返邊到等.... anyway, 終於食到我想食既綠茶雪糕,不過食完後都好飽lu, 難怪dinner覺得無特別啦!食完飯後既感覺係, wkend完啦,即係我地就快要飛返ny啦,有d不捨, 雖然hk既生活已經唔係好似以前所響往,但始終自己係hk出世, hk生活咁多年,同埋屋企人係個度,唔捨得.... 應該係人之常情吧. 雖然唔知幾時會再返,但係hk既hk生活永遠係我腦袋入面.
睇呢兩個亞姐,真係成隻馬騮咁,勁難搞!
難得同肚B既一張相,不過無左hannah
大合照,無左D餅同糖真係吾駛影!
全女班,個個都好靚女呀!
以為好斯文
原來好open....個口je, 哈哈
睇佢個樣就知道玩得幾開心啦.......吾止開心,係癲咁呀!
Monday, May 23, 2016
4 歲生日啦
等我skip 一skip 香港遊先,講下個女生日先. 話咁快就4 歲啦, 真係好似眨吓眼就過. 媽媽希望你聽教聽話,健健康康, 唔好成日發牢騷, 幫下媽媽手,照顧妹妹, 開開心心. 其實今日本身打算係星期六搞生日會,但偏偏我又病,
hannah又病,我真係唔好意思叫人來啦, 唯有postpone到下兩個星期啦. 好彩佢星期五都有返學慶祝到佢個birthday, 同成班同學仔慶祝,又真係特別d既.
Hannah公主,我既小寶貝,希望下年再搞birthday party唔好再病啦! 至怕你地病呀!! 不過係hannah生日正日, 輪到妹妹病啦,無陰公,唉, 搞到好掃興呢. 本來我地去左個museum, 因為妹妹突然間發燒,已經呆呆滯滯, 咁唯有走啦. 我知hannah仍然想玩,
但佢都好明白因為妹妹唔舒服而無點扭,好彩好彩! 我諗大家既生日願望就係一家大細都唔好病,健康快樂呀! 媽媽會為你補祝你個生日,放心啦!
Wednesday, May 18, 2016
2016香港遊 - day 8
終於等到weekend啦,可以陪下屋企人,
我地一早就plan好星期六去disney, 我地一家10 口 就一齊衝入呢個夢幻樂園啦, yeah! 去到時雖然都係岩岩開門, 但見到已經超多人,驚呀! 跟住我地就跟住我家姐去玩, 因為佢有pass, 所以都來得多,熟路過我呀! 我地第一樣野就排去玩揸車,佢話條隊唔係好長,但去到之後, 真係覺得比佢握左,我地排左成個鐘先有得玩呀,咁都話唔長, 佢話平時仲耐,唉,真吹脹, 算啦,話明一家人去玩,咁我無理由唔去je. 跟住排排下隊,有好多人係後面行去前面,下,咁都得? 跟住個d人就話我亞媽係前面呀,blahblahblah, 呢d風氣真係幾差,我之前去過美國disney, 真係未見過有咁既事囉,又或者係d菲傭去幫手排隊咁,咁即係點? 我地唔駛玩啦!可能thats why要排咁耐囉. 其實我全日都見到d人係咁由後面行去前面架, 一d又話唔記得拎衫,有d話d朋友係前面, 我最記得係我地玩木馬個陣,有d b6 係前面,後面就有d人打尖, 跟住我睇下個牌,真係有句話叫人唔好打尖, 可見個度d人真係經常打尖先係咁啦, 仲有d工作人員會叫d人出番來囉,我覺得好搞笑,其實去玩je, 排個隊又唔係好難,更何況我見個d b6, 係大人,即係20 幾歲個d後生仔女,排一陣唔會腳斷卦,唉. 返來之後,我覺得呢邊d人真係算有禮貌, 搭升降機有小朋友會讓你架車入先,開門會幫你hold住, 跟住你幫人人都會講聲thank you, 係hk有d咁既待遇? 一次都無!! anyway, 玩完車車後,我地就去隔離玩埋個巴斯光年, 細膽既hannah嚇到想喊, 真係... 其實只不過黑d同見到有d alien, 唉, emma唔駛講啦,玩得十分有12 分興奮,佢兩個可唔可以mix下呀?? 不過慘慘係我父母基本上去係陪坐同陪b, 因為佢要幫我家姐手睇住個女,咁佢先可以一齊玩, 好彩中途都有我姐夫睇左bb一陣, 咁先可以同父母去睇過小小世界咋. 雖然大部份既野我都睇過, 但有小朋友後真係第一次同佢地去旅行同去disney, 所以都好開心呀. 中途落雨,我地係food court出面避雨,咁我地有小朋友, 落雨當然擔心小朋友凍親咁啦, 個度d工作人員係咁話叫我地唔好阻住條路,大佬呀, 落咁大雨唔避雨個個都stupid啦, 咁想點? 跟住我姐夫又推住個bb車, 佢就鬧個個工作人員話佢知我地去得邊? 落咁大雨又推住架bb車,佢仲好燥底咁問佢咩名,要投訴佢等等, 嘩,真係驚! 我老公都係燥,但我會拉住佢囉,但我姐夫真係連環地噴火咁,唉, hk人真係好燥,仲要係兩句唔埋就投訴,ummmm.... 好彩最後工作人員都無再出聲,如果唔係又麻煩啦! 其實玩既野真係唔算多,我印象中,係玩過賽車,巴斯光年, 騎木馬,teacup, 小小世界, 好似就係咁咋, 不過行下食下休息下再shopping下,就咁又一 day, 不過都開心陪亞爸亞媽同家姐成家一齊去玩, 真係唔知幾時再有機會呀.
唔知係咪玩左成日太攰,我地個晚好鬼肚餓,
因為我家姐知我想去食海膽, 佢就帶我地去一間我姐夫識人既日本餐廳,真係食指大動呀! 間鋪雖然唔係話十分靚,又唔係係街鋪,但佢真係日本人開既, 同埋d野好新鮮,好鬼正! 我地唔識叫架,我姐夫就叫哂所有野,真係好好味呀!!!!! 來左香港咁多日,真係先係第一次食得落野, 好彩個日個胃都算聽話,真係食極都有呀! 我至愛既海膽真係好鬼好味! 搞到我都食左幾舊,但真係太飽啦,跟住佢d魚生又好新鮮又肥美, yum yum, 而家諗番都好想再去食呀!!!!!!!雖然之後find out價錢都幾拿利,但原來係hk食野,呢個價算係咁, 之後好幾次想係呢邊食番呢種感覺,真係搵極都無呀! 唔好話睇價錢,唔睇價齋食都唔覺得係好味囉,仲覺有d唔抵呀! 盡興左一日,真係好開心, 雖然係好攰呀,但同一家人一齊玩,唔個係無價, 見到d小朋友一齊玩,我都覺得好開心.
下一日就講到約左班識左幾年既blog友啦! yeahhhhhh
呢個小朋友,食到幾污槽!
海膽同魚生真係十分鮮味呀!!!!!!!
Subscribe to: Posts (Atom)


text:
2011年9月8日星期四
辦公場所風水引起的健康問題
其實,可以咁講,我地系無時無刻受到所處環境中嘅氣場影響嘅,我記得師父咁講過,就算系你去賓館住一晚,都會受到果度氣場嘅影響.
人系要活動嘅,而且人在江湖,身不由己,就算有個好嘅家居風水,系出邊都難免會去到氣場對自己極之不利嘅地方,呢啲就系隨身佩戴太極圖嘅應救喇,因為太極圖就等於一個小型嘅風水氣場,又太極有轉化氣場嘅功能,化腐朽為神奇,所以佩戴合適自己命格嘅太極圖對於個人命運嘅補益系有明顯功效嘅.
還是講翻辦公室風水氣場喇,雖然話辦公室通常系工作嘅地方,沒有起居飲食嘅功能,但系根據我嘅經驗,辦公室風水同樣會影響健康,呢個同上面提及嘅理論系一致嘅.
事主話:系啊,有時都要去睇下醫生,胃抽筋,不過就唔系經常,間唔中咁喇.
點解?因為個氣場系祿存星司權,祿存屬土,五行中土主脾胃,事主命格又屬土,易受腸胃疾病之災,所以腸胃方面就會有問題.其實就仲可以睇具體啲,配卦中有乾,乾為頭,得兇星來生,說明呢個胃嘅問題仲會引起頭痛頭暈等問題,而且仲偶有氣血不佳.因為胃系動力之源,動力都唔夠,氣血自然不暢,所以話,卦象系有科學性嘅,唔系迷信.
後來又睇咗個補習班,個氣場又系唔好,我一算,就問,坐系呢邊啲學生系唔系唔聽家長話,仲有啲經常請病假呢?
不出所料,又系講中咗.不過呢啲算理有啲複雜,仲系留翻以後講喇.
4 条评论:


text:
今日到左另一科apparel construction考試, 結果都係差少少溫哂, 就算溫完都唔係太有用, 因內容太多, 都未必記得哂, 最後都係有少少搞亂, 有些又突然唔記得, 如果有七十分都偷笑, 因我拎到七十分, 就可以百分百sure我可以拎distiction, 希望得啦
考完試之後就同joejoe食飯, 本來想聽日先見面, 但因佢要同朋友睇張學友演唱會, 只可以係今晚見面. 同時也要同佢慶祝, 因佢係前幾日係旺角比人搶銀包, 差館最後幫佢搵返, 見佢失而復得咁開心就慶祝, 順便影下貼紙相
食物仲未到, 先同雞雞袋影下相先, 我又蝦雞雞袋啦
joejoe就同我唔同, 佢同雞雞袋正經影返張相先
我既餐湯白湯及蒜容包終於到左
我既芝士白汁菠菜魚柳飯終於到, 芝士唔太燶, 唔太好食
joejoe叫既蕃茄蜜桃焗雞肉飯, 我就覺得呢個比較好味
兩碟送都黎左, 又再次影相先, 先同joejoe影返張相先
等我同雞雞袋及食物影下相先, 好似好大食咁
joejoe送比我既angry bird, 個咀比我哋搞成咁, 好核突
同場加映, angry bird和雞雞袋決戰, 雞雞袋比angry bird咬住, 好慘
食完飯之後, 同joejoe即刻去影貼紙相, 今次同joejoe先夾好pose後再影. 由於我個頭亂到成個顛婆咁.
於是影close up啦. 雖然我唔係靚女..
自己最鍾意呢張, 個樣cool cool地, 又唔太差, 仲要有"sweet love"字樣
最後影到呢張貼紙上出黎, 都幾滿意啊~
考試之後終於可以放鬆, 多謝joejoe同我過呢日, 覺得好開心^^
kumi's new life
2011年4月16日 星期六
終於考試 (Apparel construction)!!
今日到左另一科apparel construction考試, 結果都係差少少溫哂, 就算溫完都唔係太有用, 因內容太多, 都未必記得哂, 最後都係有少少搞亂, 有些又突然唔記得, 如果有七十分都偷笑, 因我拎到七十分, 就可以百分百sure我可以拎distiction, 希望得啦


text:
成班同事係嘩鬼=p
Booth selection行動只不過用左個O靚兩粒鐘... 所以搭小巴返公司時,我地無孖位唔上 =P 反正8號係一貶眼又黎一架的~~
今日忙到而家先可以抖下氣...
呵呵,但都填緊Istanbul d表,then發現自己係全公司最細的... Designer阿Ming大我幾個月,外表溫柔內裏堅強獨立有主見的,佢今年6月就同入得廚房的文傑仔拉埋天窗了~~~跟住4位型男同我一樣係sales clerk:Ivan大我一年,佢好細心又記性好,好多時做野都要搵佢幫手唷;遲我一個月入黎的Christopher應該大我兩年,有陰陽眼 (好令我羨慕>.<),可能同樣住TW,都幾好傾;Terence大我3年,ok好傾,佢識德文遲d重會自學法文... 勁呀下... Henry唔知係咪大我5年左右,份人幾爽直,食飯食得超快的... 作為較常負責ship野的Franky (我諗佢只可以話係clerk)我唔知佢幾多歲... 全公司最後生的經理,mum同Regina都話佢有d當我係佢個女咁 =p 而見經理好玩得好親切,好能夠同我地班後生仔女打成一片,成日攬頭攬頸,老實講其實我唔太鍾意... 有時同佢相處,會有少少覺得煩啦.. 加上佢食野好慢,果次七半買完蛋糕去食dinner要到十點半先鬆到人... signh =.=" "Stoneman"傑哥魅力沒法擋,極受Henry及Terence愛戴,因為佢又真係好好人的~~ 達明就係我要經常去問佢期同埋拎code的同事,有時d product唔太清楚,我都會去問佢,由佢身上我學到唔少野!! 趙生係專quote價的,d客有新idea時都要問佢做定唔做先算,我最鍾意佢話唔做,咁阿Ming就唔洗百上加斤,我又唔洗prepare quotation =p 阿Wai嚴格上非公司員工,只係響我地公司做consignment的,但佢負責電腦同電訊,block哂我地d腦唔俾我地上fr娛樂的網站,不過我地實有法子玩,由full screen玩aoe (Ivan),玩travian(Ivan,我,阿Wai都有~ lolz),玩crims (Ivan,Christopher,我間唔中上去啪下丸送自己入院 -.-,Franky都好似有玩下),facebook (Franky,Ivan,Ming...,而我就當fb無度now),接龍 (Henry,我 -- 知唔知呢個最簡單ge game玩玩下都幾上癮!),msn (我,傑哥,達明,阿Wai)等等等等等啦~ 老細都好好人架,講野幾gag =p
Labels: trivia


text:
全知言
李蘊都做媽咪 最索人妻係邊位?
最近連 24歲李蘊都話大肚 5個月,不過生仔從來都唔容易,尤其對女星來講, 400萬養一個唔係問題,最慘係生完之後要花好多心機同時間修身,回復索爆 body!有幾多個好似千億新抱徐子淇咁得天獨厚,生咗四個都好似未做媽媽咁 fit先?
方健儀:李嘉欣冇走樣
不二之選都係李嘉欣佢𠵱家仲 keep到好似以前選港姐咁,唔知有咩秘技呢?我唔敢生都係因為驚身形走樣!李嘉欣各方面都 keep得好,令一眾媽媽都好羨慕!
袁嘉敏:李嘉欣勤力 keep
生完都好靚嘅女星係李嘉欣!當年我選港姐時佢係評判,後尾佢生完 BB,我有時做 gym都會見到佢,佢真係好俾心機 keep fit,做到啲正常人做唔到嘅高難度動作!
關心妍:瓊姐冇肥過
做咗媽咪後最靚嘅女星係 Yumiko!我同佢同期出道,睇住佢結婚生 BB,見到佢陀 BB時都係咁靚,連塊面都冇肥過,生完又冇乜分別.佢話佢生完肥咗 30磅,但完全冇影響佢成個人嘅身材!
欣宜:徐子淇最高貴
徐子淇!佢係做咗媽咪後更加靚,氣質唔同咗.雖然佢生小朋友後,我冇見過佢真人,但經常喺網上新聞見到,覺得佢真係好靚,好高貴!
即時報料 facepop
熱線: 9222 0828
電郵:facenews@nextmedia.com
facebook: Face Magazine inbox
line, we chat id: facemagazine